EC in mauloomaathu nudhinumun aammu adu ehumeh bavvanee | Mihaaru\nއީސީން މައުލޫމާތު ނުދިނުމުން އާންމު އަޑުއެހުމެއް ބާއްވަނީ\n07 ޖުލައި 2019 - 12:31\nއެ އަޑު އެހުންތައް ބާއްވަނީ މާދަމާ އާއި ބުދަ ދުވަހުގެ އިތުރުން ބުރާސްފަތި ދުވަހުގެ ހެނދުނު 10 ޖަހާއިރު އިންފޮމޭޝަން ކޮމިޝަނަރުގެ އޮފީހުގަ އެވެ.\nއީސީން ނުދީގެން އުޅެނީ ލ. މުންޑޫ ކައުންސިލް އިދާރާއިން ބޭނުންވާ މައުލޫމާތުތަކެކެވެ. އެކަމަކު އެއީ ކޮން ކަމަކާ ގުޅޭ މައުލޫމާތެއް ކަމެއް މިހާތަނަށް ހާމަކޮށްފައެއް ނުވެ އެވެ.\nމައުލޫމާތު ހޯދައި ލިބިގަތުމުގެ ގާނޫނުގައި ވާ ގޮތުން ހޯދަން އެދޭ މައުލޫމާތެއް ނުލިބިއްޖެ ނަމަ، އާންމު އަޑުއެހުމަކަށް ދާން ޖެހެ އެވެ. އެކަމަކު މިއީ އެ ގާނޫނަށް އަމަލްކުރަން ފެށި ފަހުން ރާއްޖޭގައި އެގޮތަށް ބާއްވާ އާންމު ފުރަތަމަ އަޑުއެހުމެވެ.\nއާއްމު އަޑު އެހުމުގައި މައުލޫމާތު ހޯދަން ބޭނުންވާ ފަރާތުން މައުލޫމާތު ބޭނުންވާ ސަބަބު ބުނެދޭން ޖެހެ އެވެ. އަދި އެ މައުލޫމާތު ނުދެނީ ކީއްވެގެންކަން އިލެކްޝަންސް ކޮމިޝަނުން ބުނެދޭން ޖެހެ އެވެ. ދެ ފަރާތުގެ ވާހަކަތައް އަޑުއެހުމަށް ފަހު އެ ކަމާ މެދު ގޮތެއް ނިންމާނީ އިންފޮމޭޝަން ކޮމިޝަނަރު އަބްދުލްއަޒީޒް ޖަމާލް އަބޫބަކުރެވެ.\nކޮމިޝަނަރުގެ ނިންމުމާ މެދު ހިތްހަމަނުޖެހޭ ނަމަ އެ ނިންމުން ކޯޓުގައި އިިސްތިއުނާފު ކުރެވެ އެވެ.\nކޮމިޝަނާ އަޒީޒް "މިހާރު" އަށް ވިދާޅުވީ އާންމު އަޑު އެހުމެއް ބާއްވަން ޖެހުނީ އެކި ގޮތްގޮތުން މަސައްކަތް ކުރައްވައިގެން ވެސް އެ މައްސަލައަށް ހައްލެއް ނައުމުން ކަމަށެވެ. މީގެ ކުރިން އެފަދަ މައްސަލަތައް ހައްލުކޮށްފައިވަނީ ވާހަކަ ދައްކައިގެން ކަމަށާއި މިއީ ވާހަކަ ދައްކައިގެން ހައްލު ނުވި ފުރަތަމަ ފަހަރު ކަމަށް ވެސް އޭނާ ވިދާޅުވި އެވެ.\n"އަޅުގަނޑަށް އެ މައުލޫމާތު ފޮނުވުމަށް އެންގުމުން ވެސް އެކަމާ ވެސް އިންކާރުކުރީ [އިލެކްޝަންސް އިން]. އެހެންވީމަ ޑިޕްލޮމެޓިކްކޮށް ވާހަކަ ދައްކައިގެން ހައްލު ނުވީމަ އާންމު އަޑު އެހުމަކަށް ދާން ޖެހުނީ،" އަޒީޒް ވިދާޅުވި އެވެ.\nމި މައްސަލާގައި އިލެކްޝަންސް ކޮމިޝަނުން ވަނީ ރައްޔިތުން މަޖިލީހުގެ ހިއުމަން ރައިޓްސް އެންޑް ޖެންޑާ ކޮމެޓީގެ ލަފައެއް ވެސް ހޯދައިފަ އެވެ. އެގޮތުން މުންޑޫ ކައުންސިލުން ހޯދަން އެދިފައިވަނީ ތިން ވަނަ ފަރާތެއްގެ މަސްލަހަތު ހިމެނޭ މައުލޫމާތުތަކެއް ކަމަށް ވާތީ އެކޮމެޓީން ލަފާ ދިނީ އެ މައުލޫމާތު ނުދިނުމަށެވެ.\nއެހެން މުވައްސަސާތަކަށް ވުރެން ފަހުން އުފެދުނަށް.. އެންމެ ހައިކަން ކަން ފުރިހަވީ.. ޕޕ އެމް ގެ އިސްވެރިޔެއްވީމަ.. 1) އަޒީގެ ކާރެއް ދީނި... އެހެން މިނިވަނަ ތަންތަނަށް ނުލިބެނީސް 2) އަޒީއަށް ފްލެޓް ދިނީ... 3) ބޮޑު ސިންގާ އޮފީހަކާއި އެހާމެ މުވައްޒަފުން ނަގަން ހުއްދަ ދިނީ ޕޕ އެމް ވީމަ..! 4) ނަމަވެސް އެތަނުގެ މަސަތް ކަތް ކުރަނީ އެހެން އޮފީސްތަކުގެ މުވައްޒަފުން 5) ތިމާގެ ބޮޑުބޭބެ ކިޔާ، އަދި ރަށުކުދީންނަށް ވަޒީފާ ދީނީ ނާޖާއިޒު ގޮތުގައި..\nކޮމިޝަނަރު ތިހައްދަވަނީ އިތުރު ފުޅެއް. މީރާ އިން މައުލޫމާތު ތަކެއް ހޯދުމަށް އަޅުގަނޑުގެ އެކުވެރިންކޮޅެއް ހަނގުރާމަ ކުރާތާ ދެތިން އަހަރުވަނީ މިހާރު. އަޒީ ހުންނަނީ ކޮންމެވެސް ސަބަބަކާ ހުރެ ޔަޒީދު ދަަށުވެފަ\nކޮމިޝަނަރު ބުނީމާވެސް ނުދެވެގޮތަށް އޮންނަނީ ނިމެނީ ކޯޓުން. ދެން ކީއްކުރަން ބޭކާރު ލޭޔަރ ތަކެއް. ރައްޔަތުންގެ ލާރިކޮޅު ފޭރިގެން ޒާތްޒާތުގެ ނަންނަމުގައި ޚާއްޞަމީހުންނަށް ބެހުން ނޫންކަމެއް މި ޑިމޮކްރަސީން ޙާޞިލުވޭތަ އަޅެފަހެ؟\nމުސާރަ ނަގާތާ ފަސްއަހަރު .. ޙަބަރެއް ނުވޭ. މަޖްލީހުން މުއައްސަސާތަށް ޖަވާބުދާރީ ކުރުވަންފެށީމަ ، މިބޭފުޅުންނަށްވެސް ހޭލެވިއްޖެ. ލަދާ ހަޔާތް ކޮބާހޭ ހިތަށް އަރާ!!!\nއެންމެ ފަސޭހަކޮށް ބޭނުންވާކަމެއްކުރެވޭނީ ތިޔަ އީސީން ރުފިޔާކޮޅެއް އަޅާލާ.\nއަބްދުލްއަޒީޒް ޖަމާލް އަކީ ޔާމީނު އައްޔަނު ކޮށްފަ ހުރި މީހެެއް. މަގާމުމް ވަކިކުރޭ!\nރައްޔިތުންގެ ފައިސާއިން ޚަރަދުކޮށްގެން ފާޑުފާޑު ކޮމިޝަން ހަދާއިގެން އެއިންވަނީ ފައިދާތޯ ނުވަތަ ގެއްލުންތޯ ބެލުމަށް ފަހު އެތަންތަން އުވާލަންވީ ؟ ތިއީ އުވާލަންޖެހޭތަނެއް\nސިޔާސީ ޕާޓީ އެއްގެ ޖަގަހަ އަކަށް މީސްމީހުންގެ ހުއްދައާނުލައި އެމީހުންގެ ޒާތީ މައުލޫމާތު ދޭކަށްނުވާނެ.\nމުއައްސަސާތައް މިނިވަންކަމާއެކު މަސައްކަތް ކުރުމުގެ ޖާގަ ލިބޭހެން ހީވޭ މިހާރު. މުޅިން ޔަގީންވާނީ އަދި ދުވަސްކޮޅަކުން ކަންތައް ދާގޮތަކަށް ބަލާފަ.\nމިކަހަލަ ބޭކާރު ކަމިޝަންތަކާއި ވަޒީފާތައް އުވާލަންވީ، މިއީ ކީއްކުުރާ ތަނެއްތޯ؟ ޕީޕީއެމު ވެރިކަމުގަ ބޮޑު މުސާރަ ނަގައިގެން އަނގައިން ބަހެއް ނުބުނެ ތިބި ބޮޑެތި ސިންގާ ފިރިހެނުންތަކެއް،\nކަލޯ ވާ ސިޔާސީވިޔަސް ބޮޑުވަރު ވެރިކަން ލިބުމުން ސަރުކާރުން ބޭނުންނުވާ ކޮއްމެކަމަކާ ބަހެއް ބުނެފާނެހެންހީވާ ކޮއްމެ މުއައްސަސާއަކީ އުވާލަންޖެހޭތަނެއްތަ ޕޕމ އިން އުފައްދާ މުސާރަދިންބައެއްތަ މިއީ ވޯޓާމެދު މައްސަލައެއްނެތްނަމަ މައުލޫމާތު ނުދޭންވީކީއްވެ ޕެޓިޝަން ހުށަހަޅާބަޔަކު ސިއްރުކުރާށޭބުނުމުން ސިއްރުކުރަންނުޖެހޭ ތެދުމައުލޫތުހުރި ކަމެއްނަމަ އީސީއަކަށ ބަޔަކުނުދޭނެ ގައުމީ ސަލާމަތަށް ނުރައްކާވާނެ މައުލޫމާތެ އެފަދަ މައުލޫމާތުދޭނެ ތަންތަން ގާނޫނުގަވޭ.


Imran Khan ge sarukaarah furihama ah thaaeedhu kuran - Pakistan askariyya - vNews.mv\nސަރުކާރުގެ އިސްތިއުފާއަށް ގޮވާލައި އިސްލާމްއާބާދަށް ޖަމާވެފައިވާ މީހުން:\nބޮޑުވަޒީރު އިމްރާން ޚާންގެ ސަރުކާރަށް ފުރިހަމައަށް ތާއީދުކުރަން: ޕާކިސްތާން އަސްކަރިއްޔާ\nސައިފް އަޒްހަރު 02 November 2019, 23:51\nޕާކިސްތާނުގައި، ރައްޔިތުން އިންތިޚާބު ކޮށްފައިވާ ބޮޑުވަޒީރު އިމްރާން ޚާންގެ ސަރުކާރަށާއި، ޕާކިސްތާނުގެ ގާނޫނުއަސާސީއަށް ފުރިހަމައަށް ތާއީދުކުރާ ކަމަށް، ޕާކިސްތާނުގެ ނުފޫޒުގަދަ އަސްކަރިއްޔާއިން ބުނެފިއެވެ.\nޕާކިސްތާނުގެ އަސްކަރިއްޔާއިން މިކަން ހާމަކޮށްފައި މިވަނީ، ޕާކިސްތާނުގެ ބޮޑުވަޒީރު އިމްރާން ޚާންގެ ސަރުކާރުގެ އާދީއްތަ ދުވަހުގެ ނިޔަލަށް އިސްތިއުފާ ދިނުމަށް ގޮވާލައި، ވެރިރަށް އިސްލާމްއާބާދަށް އެތައްހާސް އާންމުން ޖަމާވެފައި ވަނިކޮށެވެ.\nޚަބަރު ލިބޭގޮތުގައި، އަހަރު ނުވާ މިހާރުގެ ސަރުކާރުގެ އިސްތިއުފާއަށް ގޮވާލައި ވެރިރަށަށް ޕާކިސްތާނުގެ އެކި ހިސާބުތަކުން މީހުން ޖަމާވެފައި ވެއެވެ. ވެރިރަށް މީހުން އެއްކޮށްފައިވަނީ ޕާކިސްތާނުގެ އިދިކޮޅު ފަރާތްތަކުންނެވެ.\nބޮޑުވަޒީރު އިމްރާން ޚާން މަގާމުން ދުރުކުރަން ޕާކިސްތާނުގެ އިދިކޮޅު ހުރިހާ ސިޔާސީ ޕާޓީތައް އަތުގުޅާލާފައި ވާއިރު، އިދިކޮޅު ފަރާތްތަކުން އިއްޔެވަނީ އިމްރާން ޚާންއާއި، ސަރުކާރު އިސްތިއުފާ ދިނުމަށް ދެދުވަހުގެ މުހުލަތު ދީފައެވެ.\nއިދިކޮޅު ފަރާތްތަކުން ބުނަނީ އިމްރާން ޚާންގެ ސަރުކާރަކީ ޣައިރުގާނޫނީ ސަރުކާރެއް ކަމަށެވެ. އެ ސަރުކާރު ދަމަހައްޓަނީ އަސްކަރީން އަޑީގައި ތިބެގެން ކަމަށެވެ.\n"ގާނޫނުތަކާއި، ގާނޫނުއަސާސީއަށް އަޅުގަނޑުމެން އިހްތިރާމްކުރަން. އަދި ދީމިގްރާތީ ހަމަތަކުގެ މަތިން އިންތިޚާބު ކޮށްފައިވާ ސަރުކާރަށް އަޅުގަނޑުމެން ފުރިހަމައަށް ތާއީދުކުރަން، އަޅުގަނޑުމެން ތާއީދުކުރަނީ ވަކި ޕާޓީއަކަށްނޫން" ޕާކިސްތާނު އަސްކަރިއްޔާގެ ތަރުޖަމާނު މޭޖަރ ޖެނެރަލް އާސިފް ޣަފޫރު\nއިމްރާން ޚާން ވެރިކަމަށް ގެނައީވެސް އަސްކަރީން އަޑީގައި ތިބެގެންކަމަށް އިދިކޮޅު ފަރާތްތަކުން ކުރިންވެސް ގެންދިޔައީ ބުނަމުންނެވެ. އިންތިޚާބު އިމްރާން ޚާންއަށް ކާމިޔާބުވާ ގޮތަށް އަސްކަރީން މަސައްކަތް ކޮށްފައިވާ ކަމަށްވެސް ތުހުމަތުތައް ކުރަމުން ގޮސްފައި ވެއެވެ.\nޕާކިސްތާނު ވުޖޫދުވީފަހުން މި ވީހާތަނަށް އެގައުމުގެ ތާރީޚްގެ ދެބައިކުޅަ އެއްބައިގައި ވެރިކަން ކޮށްފައިވަނީ އަސްކަރީންނެވެ. ޕާކިސްތާނުގެ ސަލާމަތީ ކަންކަމާއި، ޚާރިޖީ ކަންކަމާ ގުޅޭ ސިޔާސަތުތައް މިހާރުވެސް އެކަށައަޅަނީ އަސްކަރީންނެވެ.\nނަމަވެސް، ސިޔާސީ ކަންކަމަށް އަތްބާނާ ކަމަށް ކުރެވޭ ތުހުމަތުތަކާ އަސްކަރިއްޔާ ގެންދަނީ ދެކޮޅު ހަދަމުންނެވެ. އިމްރާން ޚާން ވެރިކަމަށް ގެނައުމުގައި އެއްވެސް ދައުރެއް ނޯންނާނޭ ކަމަށްވެސް ގެންދަނީ ބުނަމުންނެވެ.\nމަގާމުން އިސްތިއުފާ ދެއްވުމަށް އިދިކޮޅު ފަރާތްތަކުން ގޮވާލި ނަމަވެސް، އިސްތިއުފާ ނުދެއްވާނޭ ކަމަށް ބޮޑުވަޒީރު އިމްރާން ޚާން ގެންދަވަނީ ވިދާޅުވަމުންނެވެ.\nމުޒާހަރާގައި އިސްކޮށް އުޅޭ ދީނީ ޕާޓީއެއް ކަމަށްވާ ޖަމާއަތު އުލަމާ އިސްލާމް ފަޒުލް ޕާޓީގެ ލީޑަރު ފަޒުލުއްރަހްމާންވަނީ، މިމައްސަލާގައި ވަކި ފަރާތަކަށް ނުޖެހުމަށް ނުސީދާކޮށް އަސްކަރިއްޔާއަށް ގޮވާލައްވާފައެވެ.\nމިކަމަށް ރައްދުދެއްވައި އަސްކަރިއްޔާގެ ތަރުޖަމާނު މޭޖަރ ޖެނެރަލް އާސިފް ޣަފޫރު ވިދާޅުވީ، އަސްކަރިއްޔާ ވަކި ފަރާތަކަށް ނުޖެހޭކަން ފަޒުލުއްރަހްމާންއަށްވެސް އެނގިވަޑައިގަންނަވާ ކަމަށެވެ. އަދި ސިޔާސީ ކަންތައްގަނޑުގެ ތެރެއަށް ސިފައިން ނުވެއްދުމަށްވެސް ޣަފޫރު ގޮވާލެއްވިއެވެ.\nއިއްޔެގެ މުޒާހަރާއަށް ޕާކިސްތާނުގެ އެކި ކަންކޮޅުތަކުން މީހުން ޖަމާވެފައިވާއިރު މުޒާހަރާއަށް ނުކުތް މީހުން މިހާރު ތިބީ ކޭމްޕް ޖަހައިގެންނެވެ. އެމީހުން ކައްކައި ކައިބޮއި ހަދަނީވެސް އެތަނުގައެވެ.\nވެރިރަށް އިސްލާމްއާބާދުގައި ސަރުކާރު އިމާރާތްތަކާއި، ޑިޕްލޮމެޓިކް އޮފީސްތައް ހުންނަ ސަރަހައްދުގެ ސަލާމަތީ ފިޔަވަޅު މިހާރު އޮތީ ވަރަށް ވަރުގަދަ ކޮށްފައެވެ.\nމާދަމާގެ ނިޔަލަށް ސަރުކާރު އިސްތިއުފާ ނުދީފިނަމަ ދެން ކަންތައް ކުރާނީ ކޮން ގޮތަކަށްކަމެއް އިދިކޮޅު ފަރާތްތަކުން ނުބުނެއެވެ.\nއިމުރާން ޚާންގެ ސަރުކާރަށް އަހަރުދުވަސް ފާއިތުވެގެން ހިނގައްޖެ


ދޭނަން ހިތާ ޖާނާ. (4) – Esfiya\nއާދުވަހަކަށް އަރައިގެންއައި އިރާއިއެކު ލޫތް އޮފީހަށް ވައިން އިރު ފެނިގެން ދިޔައީ މުޅިން ތަފާތު މަންޒަރެކެވެ. މުއައްޒަފުން އެކި ކަންކަމުގައި އަވަސް އަރުވާލާފައި އުޅުންއިރު މުޅި މާހައުލު ވަނީ ހަލަބޮލިވެފައެވެ. ވެގެން އުޅޭގޮތެއް އޮޅުން ފިލުވާލަން އުޅެނިކޮން ލިފްޓުން ނިކުއިން ފަވާޒް ފެނުމުން ލޫތް އެދިމާއަށް މިސްރާބްޖެހިއެވެ. މީގެ ދެދުވަސް ކުރިން ހިނގި ދެބަސްވުމަށްފަހު އެދެމެދުގައިވި ނުތަނަސްކަން ދުރުކޮށްލުމަށް އޭނާ ނިންމިއެވެ.\n“ފަވާޒް.. ކިހިނެތް ވެގެން މިހާ ހެނދުނާ އެންމެން މާ ހައިޕާ ވެގެން މިއުޅެނީ؟” ލޫތް ހިނިތުންވެލަމުން އަހާލިއެވެ. “ނޭނގޭތަ؟ ލޫތްގެ ބައްޕަ މިއަދު އެނުއަލް މީޓިންއެއް ބާއްވަނީ.” ފަވާޒް ވާހަކަދެއްކީ ހަމަޖެހިލައިގެން ހުރެއެވެ. “އޯ.. އެއްކަލަ ކަންތަކާއި އެއްވެސް ކަހަލަ ހިތްހަމަ ނުޖެހުމެއް ނުބާއްވައްޗޭ..” ލޫތް ވިސްނާލުމަށްފަހު ބުނެލިއެވެ.\n“އޮފްކޯސް ބްރޯ. ވަޒީފާގައި އުޅޭއިރު އެކަހަލަ ކަންތައްވެސް ވާނެ..” ލޫތްގެ ކޮނޑުގައި ޖަހާލަމުން ފަވާޒް ބުނެލިއެވެ. “ޔަޕް.. އިޓްސް އޯލް ބިޒްނަސް.. އައި ހޯޕް ޔޫ ވޯންޓް ލެޓް މީ ޑައުން..” ލޫތް މިހެން ބުނުމުން ފަވާޒް ފާޑަކަށް ހީލުމުން ދެއެކުވެރިން އެކީގައި ބައްދަލުވުމަށް ދިޔައެވެ.\nއެންމެން ހަމަވެ، އެބައެއްގެ ގޮނޑީގައި އެބަޔަކު އިށީނދެ ހަމަޖެހުމުން ލުތުފީ ބައްދަލުވުން ފެށިއެވެ. “އައްސަލާމް އަލައިކުމް، އެންޑް ގުޑް މޯރނިން. މި ބައްދަލުވުމުގައި ބޮޑަށް ބަލާލެވޭނީ ކުރިއަށް ހުރި ޕްރޮޖެކްޓްސް ތަކާއި އަދި އަޅުގަނޑުމެންނާއި ޖޮއިން ކުރާ ބައެއް އާ މުއައްޒަފުން ތި ބޭފުޅުންނަށް ތަޢާރަފް ކުރުން. ސޯ ލެޓްސް ބިގިން.” ލުތުފީ ބައްދަލުވުން ކުރިއަށް ގެންދިޔައިރު އެންމެން ވެސް އެކަމުގައި ބައިވެރިވިއެވެ.\n“ދެން މިއޮތީ އާ މުއައްޒަފުން ތައާރަފް ކުރުން.. މި ކޮމްޕެނީއަށް ވަރަށް މުހިއްމު ދެ މުއައްޒަފެއް ތަޢާރަފް ކޮށްލަދޭނަން.. ފުރަތަމަ..” ލުތުފީ ވާހަކަދައްކަމުން ދިޔަ ވަގުތު ލޫތްގެ ފޯނު ވައިބްރޭޓް ވާންފެށިއެވެ. ގުޅަނީ ލީނާއެވެ. ދެފަހަރަކު ކަނޑާލުމުން ވެސް ގުޅާތީ އެންމެފަހުން ލޫތް އޭނާ އިން ގޮނޑި އަނެއް ފަރާތަށް އަނބުރާލަމުން އެންމެނަށް ފުރަގަސް ދިނުމަށްފަހު ފޯނު ނެގިއެވެ. “ހަލޯ.؟ ކިހިނެތްވީތަ؟” ލޫތް ވާހަކަ ދެއްކީ ވަރަށް މަޑުންނެވެ.\n“ލޫތް ޕްލީސް ނޫނެކޭ ނުބުނާތި.. ހިނގާބަ..” ލީނާ މިހެން ބުނިތަނާ ލޫތް އޭނާ މެދުކަނޑާލިއެވެ. “މިހާރަކު ނޫން.. މީޓިންއެއްގައޭ މިއިނީ.. އަހަރެން.” ލޫތްގެ ވާހަކަ ކުއްލިއަކަށް ހުއްޓުނީ ލުތުފީ ބުނި އެއްޗެއް ކަންފަތުގައި ޖެހުމުންނެވެ.\n“އައިޝަތް އައިފާ ނާޒިމް.” ލުތުފީ މިހެން ބުނި އަޑަށް ލޫތް އޭނާ އިން ގޮނޑި މޭޒާއިވީ ފަޅިއަށް އަނބުރާލި އިރު މޫނުމައްޗަށް އެތަށް ކުލައެއް އަރައި ފައިބައިގެން ދިޔައެވެ. ލުތުފީ ކައިރީގައި ހުއްޓިލައިގެން ހުރި އައިފާ ފެނި ލޫތް ހަމައިން ނުނެއްޓީ ކިރިޔާއެވެ. އޭރުވެސް ލީނާ އެކޮޅުން ލޫތްއަށް ގޮވާ އަޑު އޭނާއަށް އިވެމުން ދިޔައެވެ.\nލޫތްގެ ތޫނު ނަޒަރު ވަގުތުން ހުއްޓުނީ ފަވާޒްއަށްށެވެ. އޭނާ އެވަރަށް އެކަން ނުކުރާށޭ ބުނުމުން ވެސް ފަވާޒް އެކަން ކުރީއެވެ. ލޫތްއާއި ދިމާއަށް ބަލަހައްޓައިގެން އިން ފަވާޒްގެ މޫނުމަތިން އެއްވެސް ކަހަލަ އަސަރެއް ފާޅެއް ނުވެއެވެ. “އައިފާ އަކީ މި ކޮމްޕެނީގެ އެސިސްޓެންޓް ޕްރޮޖެކްޓް މެނޭޖާރ.. އައިފާ މަސައްކަތް ކުރާނީ ޕްރޮޖެކްޓް މެނޭޖަރ ފަވާޒްގެ ދަށުން. ވެލްކަމް ޓު ވޮރެން ހޮޓެކް މިސް އައިފާ.” ލުތުފީ އެންމެންނަށް އައިފާ ތަޢާރަފް ކޮށްދެމުން ބުނެލިއެވެ.\nއޭރު ލޫތް ފޯނު ކަނޑާލުމަށްފަހު ގޮނޑީގައި ހަމަޖެހިލަމުން ރުޅި މައިތިރި ކުރަން މަސައްކަތް ކުރިއެވެ. އޭނާ އިތުރަށް އައިފާއާއި ދިމާއަށް ނުބެލީ އެ ހަތަރުކަޅި ހަމަވެއްޖެނަމަ އޭނާ ހިންދާލައިގެން އިން ރުޅިވެރިކަމުގައި ހުޅުހިފާ ފާނެތީއެވެ.\nބައްދަލުވުން ނިމުމުން ލޫތް އަވަސް އަރުވާލާފައި ނިކުންނަން ދަނިކޮން ލުތުފީ އޭނާ ހުއްޓުވިއެވެ. “ލޫތް.. މަޑުކޮށްބަލަ. ސޯ ކިހިނެތްވަނީ މީޓިން؟ ރަނގަޅުތަ؟” ލުތުފީ އޭނާގެ ދަރިފުޅުގެ ކޮނޑުގައި އަތް ބާއްވަލުމުން އަހާލިއެވެ. “ޔެސް ޑޭޑް” ލޫތް ދިނީ ކުރުޖަވާބެކެވެ. އޭރު މީހުންތައް ނިކުންނަމުން ދިޔައިރު އައިފާ ވެސް ބޭރަށް ނިކުއިން ތަން އޭނާއަށް ފެނުނެވެ.\n“ބައްޕަ ބުނީ އެއްކަލަ ޝުރޭޒް ޕޮރޮޖެކްޓް މިކޮޅުގައި ހިންގަން މިއުޅެނީ. އެހެންވީމަ ވަރަށް ބޮޑު ޕްރެޒެންޓޭޝަން އެއް ތައްޔާރު ކުރަން އެބަޖެހޭ. ޝުރޭޒް މިކަމާއި ޤަބޫލު ވެއްޖެއްޔާ ކޮމްޕެނީއަށް ވަރަށް ފައިދާ ކުރާނެ. ވީމަ ކޮންމެހެން ވެސް އޭނާ އިމްޕްރެސް ކުރަންވާނެ. ދަރިފުޅު މިކަމާއި އުޅެން ވީނުން. ޔޫ އާ ދަ ބެސްޓް” ލުތުފީ މިހެން ބުނެލީ ފަހަރުވެރި ކަމާއިއެކުއެވެ.\n“މައްސަލައެއް ނެތް.. އެހެން ނޫނަސް ދުބާއިގައި ވެސް މިކަހަލަ ޕްރޮޖެކްޓް ތަކުގައި ޕްރެސެންޓް ކުރަނީ އަޅުގަނޑު. ދުވަހަކު ވެސް އަދި އެއްވެސް ކްލައިންޓެއް ނޫނެކޭ ނުބުނެ. އައި އެމް ދަ ބެސްޓް.” ލޫތް ހިނިތުންވެލާފައި މިހެން ބުނެލިއިރު އޭނާއަކީ ކުރާ މަސައްކަތުގައި ފުރިހަމައަށް މަސައްކަތް ކުރާ މީހެއްކަން އަންގާލިއެވެ.\nބައްދަލުވުމުން ނިކުއިން އައިފާ ހުރީ އުފަލުން ފޮޅިފައެވެ. އޭނާއަށް ވަޒީފާ ލިބުނުކަން އިނގުނު ހިސާބުން ފެށިގެން ރޭގަނޑު ނިދޭ ކަމަކަށް ވެސް ނުވިއެވެ. މިއަދު އެންމެންނާއި ބައްދަލުވުމުން މިތަނުގެ އެންމެންނަކީ ވެސް ވަރަށް ހިތްހެޔޮ އެކުވެރި މީހުންކަން އިނގުމުން ވަކިން ހިތްހަމަޖެހުނެވެ.\nއެކަމަކު އޭނާ އެންމެ ހިތްހަމަޖެހުނީ ލޫތްއަށް އޭނާ ފެނި ވީގޮތުންނެވެ. ބައްދަލުވުން ފެށުނީއްސުރެ އައިފާ އިންތިޒާރު ކުރަމުން ދިޔައީ ލޫތްއަށް އޭނާއަށް ވަޒީފާ ލިބުނުކަން އިނގޭނެ އިރަކަށްށެވެ. ލޫތް ސިހުނުވަރުން އޭނާއަށް މިކަމުގެ ހިލަމެއް ވެސް ވެފައި ނުވާކަން އައިފާއަށް ޔަޤީންވިއެވެ.\n“ހޭއި.. ވަރަށް ނާވަސްތަ؟” އައިފާ ކައިރިއަށް ހުއްޓެލި ފަވާޒް އަހާލުމުން އޭނާ ޚިޔާލީ ދުނިޔެއިން ނިކުތެވެ. “ކުޑަކޮން.. އެކަމަކު އެންމެން ވެސް ވަރަށް ނައިސް.. އެކަމަކު.” އައިފާގެ ވާހަކަ ފަވާޒް މެދުކަނޑާލިއެވެ.\n“ލޫތް. އައި ނޯ. އަޅާނުލާ އަހަރެން ލޫތްގެ ބައްޕައާއި ވާހަކަދައްކާފައި އައިފާއަށް މި ވަޒީފާ ހަމަޖެއްސީ. އެހެންވީމަ ލޫތްއަށް މިކަމުގައި އެއްވެސް ކަމެއް ނުކުރެވޭ.. އޯކޭ.. އިރުކޮޅަކުން އާދެ އަހަރެން އޮފީހަށް އޭރުން ކުރަންޖެހޭ ކަންތައްތައް އޮޅުން ފިލުވައި ދޭނަން.” ފަވާޒް މިހެން ބުނުމަށްފަހު އެތަނުން ހިނގައިގަތެވެ.\nއައިފާ ފުންނޭވާއެއް ދޫކޮށްލުމަށްފަހު ކޮފީ ހަދާ މެޝިން ކައިރީގައި ކޮފީއެއް ހަދަން މަޑުކޮށްލިއެވެ. ހެނދުނު އަވަހަށް އަންނަން ވެގެން ސައި ނުބޮވުނީތީ އޭނާ ހުރީ ކޮފީއެއް ބޯލަން ބޭނުންވެފައެވެ. ކޮފީ ހެދުމަށްފަހު ތަށި ހިފައިގެން އެނބުރުނު ތަނާ ކުރިމަތިން ހިނގާފައި ދިޔަ މީހެއްގެ ގައިގައި އޭނާ ޖެހުނެވެ.\nއައިފާ ވަގުތުން ތަށީގައި ބާރަށް ހިފަހައްޓާލީ އެ ވެއްޓުނަ ނުދިނުމަށްށެވެ. “ސީރިއަސްލީ؟!” ލޫތްގެ އަޑަށް އައިފާ ސިހިފައި ދެލޯ ބޮޑުވިއެވެ.\nއޭރު ގަމީހަށް ބަލަހައްޓައިގެން ދެބުމަ ގޮށްޖެހިފައި އެހުރީ ލޫތްއެވެ. އޭނާގެ ހުދު ގަމީހުގެ ތަންކޮޅެއްގައި ކޮފީގެ ކުޑަ ލަށްގަނޑެއް އިންނަތް ފެނި އައިފާއަށް ހިން ދިރުވާލެވުނެވެ. “މީހުން ގަޔަށް ހަމަ ކޮފީ ވަރާ ހިތްވަނީތަ؟ ހޮބީއެއްތަ މީ!” ލޫތް ހަރުކަށި އަޑު ކަންފަތުގައި ޖެހުމުން އައިފާ ސިހުނެވެ. އެއަޑުގައި ހުރި ބަރުކަމާއި އޭނާގެ ޝަޚުސިއްޔަތާއި ވަރަށް ގުޅެއެވެ. ލޫތް ޖަހައިގެން ހުރި އަރްމާނީ ސެންޓުވަސް އައިފާ ނޭފަތުގައި ޖެހުމާއި އެކީ ގައިން ހީބިހި ނަގުވާލިއެވެ.\n“ނޫން ސާރ. ބަލައިގެން ހިނގާނަމަ މިހެން ނުވާނެ. ” އައިފާ މަސައްކަތް ކުރީ ޖެހިލުންވި ނަމަވެސް އެކަން ނުދައްކައި ހަމަޖެހިލައިގެން ވާހަކަ ދެއްކުމަށްށެވެ. އޭނާއަކީ ފިނޑި މީހެއް ނޫންކަން ލޫތްއަށް އަންގައިދޭނެއެވެ. “ކީކޭ!” ލޫތް ރުޅިގަދަ ވުމުން އޭނާ ފުންނޭވާއެއް ލުމަށްފަހު ހަމަޖެހެން މަސައްކަތް ކުރިއެވެ.\n“ލުކް މި ވަޒީފާ ލިބުނަސް ހީ ނުކުރައްޗޭ މާ މޮޅު ވެވުނީއޭ. އޯކޭ.. އައިފާ.” އޮފީސްތެރޭގައި ހަމަނުޖެހުމެއް އުފައްދަން ބޭނުން ނުވާތީ ލޫތް މިހެން ބުނުމަށްފަހު އެތަނުން ދާން ހިނގައިގަތެވެ. އޭރު އައިފާ ދެބުމަ ގޮށްޖަހައިގެން ހުރެ ލޫތް ދާތަން ބަލަން ހުއްޓެވެ. އެނާ ކިތަންމެ ފޫހި ވީނަމަވެސް އެ ހިނގުމުގައި ހުރި ހަރު ފިރިހެންވަންތަކަށް ފެނުމުން އެހިތަށް އުނދަގޫ ވިއެވެ. އައިފާއަށް ފާހަގަވި އެއް ކަމަކީ ލޫތް ފެންނަ ކޮންމެ ފަހަރަކު ވެސް ހުދު ގަމީސް ލައިގެން ހުންނަކަމެވެ. އެނޫން ކުލައެއް އޭނާ އަތުގައި ނެތީބާއޭ އައިފާ ހިތަށްއެރިއެވެ.\n“މަންމާ ކޮބާ ލޫލު؟” ކޮޓަރިން ނިކުން ލީނާ އާޒިމާއާއި ސުވާލު ކޮށްލިއެވެ. އޭރު މެންދުރުގެ ކެއުން ތައްޔާރު ކުރުމަށް އާޒިމާ ކައްކާއާއި އެކީ ބަދިގޭގައި އަވަދިނެތި އުޅެއެވެ. “ޒުލޭހާ އޭނާ ގޮވައިގެން މައްޗަށް ދިޔައީ.. އާދެބަލަ މިތަނުން ފިޔާކޮޅެއް ކޮށާލަދޭން.. އާލާ މިއަދު ޓެސްޓު އެބައޮތް އެހެންވެ އޭނާ އަށް ސްޕެގެޓީ ކޮޅެއް ހަދާލަން މި އުޅެނީ.” އާޒިމާ ކަޓިން ބޯޑު ދެމުން ބުނެލިއެވެ.\nލީނާ އެކަން ކުރާހިތް ނުވި ނަމަވެސް ކަޓިން ބޯޑުގައި ހިފީ އާޒިމާ އަނެއްކާ ވެސް އިތުރު ޝަކުވާތަކެއް ކޮށްފާނެތީއެވެ. “މަންމަ ވެއްޖެ ދަރިފުޅާ ވާހަކައެއް ދައްކަން.” އާޒިމާ މާ ލޯބިން ވާހަކަ ދައްކާތީ ލީނާ އެކަމާއި ޝައުޤުވެރިވިއެވެ.\n“ލޫލުއަކީ ލީނާގެ ހުރި ހަމައެކަނި ފުރާނަ.. މަންމަމެން ވަރަށް ލޯބިވޭ އޭނަދެކެ. ލޫތް އަދި އެހުންނަނީ އޭނާއަށް ހުރިހާ ލޯތްބެއް ބަންޑުން ކޮށްލައިގެން.. އެކަމަކު ދަރިއަކަށް އެންމެ މުހިއްމު ވާނީ މައެއްގެ ލޯބި.” އާޒިމާ މިހެން ބުނީ ލީނާއަށް އެންމެ ރަނގަޅަށް ވިސްނޭނެ ގޮތަކަށް ވާހަކަ ގެންދަމުންނެވެ. ރުޅި އައިސް ހަޅޭލެވުމުގެ ބަދަލުގައި ލޯބިން ވިސްނައިދޭން ނިންމީ ވެސް ލީނާއަށް ރަނގަޅަށް އެކަން އަންގައިދިނުމަށްށެވެ.\n“މަންމަ ނުބުނަށް ލީނާ ލޯބި ނުވެއެކޭ.. އެކަމަކު ދަރިން ތަރުބިއްޔަތު ކުރުމާއި އެމީހުންގެ ކަންކަމުގައި އެންމެ ބޮޑަށް އުޅެން ވާނީ އެ ދަރިންގެ މަންމަ. ލީނާ ތި އުޅުން ދޫކޮށްލާފައި ލޫލުއަށް ދޭ ވަގުތާއި އޭނާއަށް އަޅާލާ މިންވަރު އިތުރުކުރަންވީ.” އާޒިމާ އޭނާގެ ވާހަކަ ނިންމާލީ ލީނާއަށް ވިސްނޭނެކަމަށް އުއްމީދު ކުރަމުންނެވެ.\nފިޔާކޮށަން ހުރި ލީނާގެ ލޮލުން ފެންއައީ ކޮންމެހެން އާޒިމާ ދެއްކި ވާހަކައަކުން ނޫނެވެ. ނަމަވެސް އޭނާ ލޯފޮހެލާ އާޒިމާއާށް ބަލާލީ ރޮވިފައި ހުރި ގޮތަކަށްށެވެ. “ސޮރީ މަންމާ.. ދެން އެހެން ނުހެދޭ ތޯ މަސައްކަތް ކުރާނަން.” ލީނާ މިހެން ބުނުމުން އާޒިމާ ހިނިތުން ވެލިއެވެ. ގޭތެރޭގައި ހިފާފައި ހުރި ކައްކާ އެއްޗެހީގެ މީރު ވަހަށް ކޮޓަރިން ނިކުއިން އާލާއަށް މި މަންޒަރު ފެނުމުން ކުޑަކޮން ހިނިއައެވެ. ލީނާ ޑްރާމާ ކުޅެން ވެސް މޮޅޭ އޭނާ ހިތަށް އެރިއެވެ.\n“އަޅޭ ދޮންބެދައްތާ.. ދެން ތިވަރަށް ނުރޮއެ.. އިޓްސް އޯކޭ.” އާލާ ދިމާކުރާ ރާގަކަށް މިހެން ބުނުމަށްފަހު އައިސް އަލަމާރިން ފެންފުޅިއެއް ނެގިއެވެ. އާލާ އަކީ އާއިލާގެ އެންމެ ހަގު ކުއްޖާކަމުން އެގޭ އެންމެން ވެސް އޭނާ ދެކެ ނިކަން ލޯބިވެއެވެ. ބޭނުންއިރަކު ބުނި ކޮންމެ ކަމެއް ކޮށްދޭނެއެވެ. އޭނާއަކީ ކިޔަންވަން މޮޅު ކުއްޖެއް ކަމުން އޭނާ ބުނާ ކަމެއް ނުކޮށްދޭނީ ކިހިނެތް ހެއްޔެވެ.\n“އަހަރެން އަންނާނަށް ލޫލު ގޮވައިގެން.. މިތަނުން ސްޕެގެޓީ ކޮޅެއް އޭނައަށް ދޭނީ..” ލީނާ މިހެން ބުނެލުމަށްފަ އަތް ދޮވެލައިގެން މަތީ ބަޔަށް ދާން ނިކުތެވެ.\nސިޓިން ރޫމުގެ މެދުގައި އޮތް ކާޕެޓުމަތީގައި ކުލަޖައްސާ ފޮތެއް ހިފައިގެން އޮށޯވެ އޮތް ލޫލު ދިޔައީ ޝައުޤުވެރި ކަމާއިއެކީ އެ ފޮތުގައި ކުލަ ޖައްސަމުންނެވެ. އޭރު ކައިރީގައި އިން ނާއިލް ޓީވީ ބަލަން އިންއިރު އިރުއިރު ކޮޅުން ލޫލުގެ އިސްތަށި ކޮޅާއި ކުޅެލައެވެ. “އާއްޗާ.. ހާދަ ތިއްތިކޮން ތި ކުލަ ޖައްސާލީ..” ލޫލުގެ މަޑު ކޮލުގައި ހިފާލަމުން ނާއިލް ބުނެލިއެވެ.\nލޫލު ހިނިތުންވެލަމުން ރަތް ކުލަ ނަގައި ނާއިލްގެ އަތަށް ލާދިނެވެ. “ސޯ ކޮއްކި އަށް ސްޓާ ދީ..” ލޫލު ކާޕެޓްމަތީގައި ދެމިލަމުން ބުނެލިއިރު އޭނާ ލައިގެން ހުރި ކުރު ސޯޓު ކޮޅާއި ޓީޝާޓުގައި ކާޕެޓުގެ ކުނޑި ހޭކިފައި ހުއްޓެވެ. ނާއިލް ހީލަމުން އެ ފޮތުގައި ތަރިއެއް ކުރަހާލިއެވެ. އަދި ލޫލު ގެނެސް އުނގުގައި ބެއިންދުމަށްފަހު ގައިގައި ހުރި ކުނޑިތައް ފޮޅާލަދެމުން ހީލި ކޮށްޓަން ފެށިއެވެ. ލޫލުގެ ޅަ ހުނުމުގެ އަޑު މުޅި ގޭތެރޭގައި ހިފާލާފައި ވީއިރު ގޭގެ ދޮރު ހުޅުވާލަމުން ލީނާ އެތެރެއަށް ވަނެވެ.\nއޭރު ސޯފާގައި ސަކަރާތް ޖަހަން ތިބި ލޫލުއާއި ނާއިލް ފެނި ލީނާގެ ފިޔަވަޅުތައް ހުއްޓުނެވެ. ނާއިލް އޭނާގެ ދަރިފުޅާއި އެކީ ހީ ސަމާސާކޮށް ބޮސްދީ ހަދާތަން ފެނުމުން އެހިތުގައި ނުތަނަސް ކަމެއް އުފެދުނެވެ. “ލުޔޫން.” ލީނާ ގޮވާލި އަޑަށް ނާއިލް އެދިމާއަށް ބަލާލިއެވެ.\nއޭރު ލުޔޫން އޭނާގެ އުނގުގައި އިނދެ ހެމުން ދިޔައެވެ. “ހިނގާ ކާންދާން.” ލީނާ މިހެން ބުނުމަށްފަހު ލޫލު އުރާލިއެވެ. އޭނާ ދަމުން ނާއިލްއަށް ބަހެއް ނުބުނި ތަނުގައި އޭނާއާއި ދިމާއަށް ބަލާވެސް ނުލިއެވެ. ސޯފާގައި އިން ނާއިލް ޖެހި ބުދެއްހެން ދެމައިންނަށް ބަލަހައްޓައިގެން އިނެވެ.\n“ލީނާ.” ނާއިލްގެ އަޑަށް ލީނާ ހުއްޓުނެވެ. “ކިހިނެތްވީ އަނގައިން ވެސް ބުނެނުލާ ތިދަނީ.. އަދި މިއޮއްތީ ލޫލުގެ ބެއާ.” ނާއިލް އޭނާގެ އަތުގައި އޮތް ބެއާ ލޫލުއަށް ދެމުން ބުނެލިއެވެ. “ކީކޭ ބުނަންވީ.. ލޫލުއަށް ކާންދޭން ވެއްޖެ.” ލީނާ މިހެން ބުނެފައި ހިނގައިގަތީ އިތުރަށް މަޑުކުރުމެއް ނެތިއެވެ. ސޯފާގައި އިށީނދެލި ނާއިލް އޭނާގެ ހިތި މާޒީއާއި ދޭތެރޭ ވިސްނާލިއެވެ.\n“ސަރ.. އަޅުގަނޑުމެން މިދޭ ކަހަލަ އޮފާ އެއް އެހެން ތަނަކުން ނުލިބޭނެ..” އައިފާ އޮފީހަށް ވަދެގެން އައިރު ފާވާޒް ފޯނުން ވާހަކަ ދައްކަމުން ދިޔައެވެ. އޭރު ލުތުފީ އޭނާ ކައިރީގައި އިން ސޯފާގައި ދެފައި ހަލުވާލަ ހަލުވާލަ އިނެވެ. އޭނާ އިނީ ފަވާޒް ދައްކަމުން ދިޔަ ވާހަކައަށް ޝަޢުގުވެރި ކަމާއިއެކު ގެއްލިފައެވެ. “ދީ އަހަރެން ވާހަކަ ދައްކާނަން.” ލުތުފީ މިހެން ބުނެ ފަވާޒް ދިއްކޮށްލި ފޯނު ހިފައިގެން ތެދުވެ ދުރަށް ޖެހިލިއެވެ.\nއައިފާ އޭނާގެ އަތުގައި ހުރި ފައިލްތައް މޭޒުމަތީގައި ބެހެއްޓުމަށްފަހު ފަވާޒް ކައިރިއަށް ހުއްޓެލީ ވެގެން އުޅޭ ގޮތެއް އޮޅުން ފިލުވާލުމަށްށެވެ. “ކިހިނެތްވީ؟ ކީއްވެ ހާސްވެފައި ތި ތިބީ؟” އައިފާ އަހާލިއެވެ. “މި ވެގެންއުޅޭ ގޮތަކީ ކޮމްޕެނީއަށް އިންވެސްޓް ކުރަން އުޅުން ބަޔަކު މިހާރު އެކަން ނުކުރާން އުޅެނީ.. މާ ރަނގަޅު ޑީލްއެއް ލިބުނިއްޔޯ. އަހަރެން ވާހަކަ ދައްކައިގެން ވެސް ޤަބޫލުވާގޮތެއް ނުވި.” ފަވާޒް ނުތަނަސްކަންމަތީ އިނދެ ބުނެލިއެވެ.\n“އަހަރެން ޓަރައި ކޮށްލަންތަ؟” އައިފާއަށް އެހެން ބުނެވުނީ ކީއްވެގެން ކަމެއް ނޭނގުނެވެ. އޭނާ ވެސް އެކަން ވޭތޯ ބަލާލަން ބޭނުންވިއެވެ. އައިފާ ތެދުވެގެން ގޮސް ލުތުފީ ކައިރީގައި މަޑުކޮށްލިއެވެ. “މޭ އައި؟” އައިފާ އަހާލުމުން ލުތުފީ އޭނާ އަތަށް ފޯނު ދިނެވެ.\n“ހަލޯ.. މިއީ ވޮރެން ކޮމްޕެނީގެ އެސިސްޓަންޓް ޕްރޮޖެކްޓް މެނޭޖާރ އައިފާ. އިނގޭތޯ މި ކޮމްޕެނީއަށް އަޅުގަނޑު ޖޮއިން ކުރި ސަބަބު. އެއީ މި ކޮމްޕެނީ ނޫނީ ދިވެހިން ހޮޓެލް އިންޑަސްޓްރީގައި މިހާ ކާމިޔާބު ހޯދައިފާ ކޮމްޕެނީއެއް ނުވާތީ.. އިނގޭތޯ..” އައިފާ ވަރަށް ކެރިހުރެ ފޯނުން ވާހަކަ ދެއްކިއިރު ލުތުފީ އާއި ފަވާޒް ހިރިވެސް ނުލައި އޭނާގެ ވާހަކަތައް އަޑުއަހަން ތިއްބެވެ.\nއައިފާގެ ވާހަކަދެއްމުގެ މޮޅު ހުނަރާއި މީހުންގެ ޝައުޤުވެރިކަން ދަމައިގަންނަ ކަހަލަ މޮޅެތި އުކުޅުތައް އޭނާގެ ކިބައިގައި ހުރިކަން ލުތުފީއަށް ފާހަގަވިއެވެ. އާދައިގެ މުއައްޒިފެއްގެ ކިބައިން މިފަދަ ފުރިހަމަ ހުނަރުތަކެއް ފެނުން މިއީ ފުރަތަމަ ފަހަރު ކަމުން ލުތުފީ ހުރީ ހައިރާން ވެފައެވެ. އައިފާ ފަސްވަރަކަށް މިނެޓުން ވާހަކަދައްކަން ހުއްޓެވެ.”ޔެސް ސާރ. އެހެންވީމަ ޑީލް ފައިނަލް ކުރަންވީ ތޯ؟ ތެކްޔޫ..” އައިފާ ހިނިތުންވެފައި ހުރެ ލުތުފީއަށް ފޯނު ދިނެވެ.\n“ހަލޯ.. ޔެސް. ޔެސް އޮފްކޯސް…” ލުތުފީ ހުރިހާ ދަތްތަކެއް ފެންނަ ވަރަށް ވާހަކަ ދެއްކިއިރު އޭނާ އުފަލުގެ ކޮޅެއް ނެތެވެ. ލުތުފީ ފޯނު ބޭއްވުމަށްފަހު އައިފާ ކައިރިއަށް ހުއްޓެލިއެވެ. “ތެންކިޔު. މިކަން އައިފާ ނުކުރިނަމަ ނުވީސް.” އައިފާއަށް ޝުކުރު އަދާ ކުރަމުން އޭނާ ބުނެލިއެވެ.\nއޭރު ފަވާޒް ވެސް އުފަލުން އޭނާއަށް ޝުކުރުއަދާ ކުރަނީއެވެ. “ނޫނޭ ސާރ. މިއީ ހަމަ ކޮމްޕެނީގެ މޮޅުކަން. އަޅުގަނޑު ހަމައެކަނި އެކަން އެބޭފުޅާއަށް ހަނދާން އާ ކޮށްލަ ދިނީ.” އައިފާ މިހެން ބުނެ ހިނިތުންވެލަމުން އޮފީހުން ނިކުންނަށް ހިނގައިގަތެވެ.\nލުތުފީ އިރުކޮޅަކު ވިސްނާލަން ހުރުމަށްފަހު އައިފާ ހުއްޓުވިއެވެ. “އައިފާ އަދި މަޑުކޮށްލަބަ..” ލުތުފީގެ އަޑަށް އައިފާ އެނބުރުނެވެ. “ޔެސް ސާރ.” އައިފާ ބުނެލިއެވެ. “އައިފާގެ އެބަހުރި ޕޮޓެންޝިއަލް. ކިހިނެތް ވާނީ މިއަށް ވުރެ ބޮޑު ޑީލްއެއް ކޮމްޕެނީއަށް ހޯދައިދި ދިނިއްޔާ؟” ލުތުފީ ބުނެލި ވާހަކައިން އައިފާ މޫނުމަތީގެ ކުލަވަރު ބަދަލަ ވިއެވެ.\n“ތިބުނީ؟ އަޅުގަނޑަކަށް ނޭނގުން.” އައިފާ އޮޅުމެއްގެ ތެރޭގައި ހުރެ އަހާލިއެވެ. “މިއުޅެނީ ޝުރޭޒް ކޮމްޕެނީއާއި އެކީ ވަރަށް ބޮޑު ޑީލެއް ހަދަން. އަހަރެން ބޭނުމީ އައިފާ މި ޑީލް ޝުރޭޒްއަށް ޕްރެޒެންޓް ކުރަން. މިކަން ވާނެތަ؟” ލުތުފީ އޮޅުން ފިލުވާދިނުމުން އައިފާ ހުރީ ބަސް ހުއްޓިފައެވެ. އެހައި ބޮޑު ޑީލެއް އޭނައަށް ކުރަން ހަވާލުކުރަމަކީ ޒިންމާ ނެނގޭނެ ވަރުގެ ކަމެއްބާއޭ އޭނާ ހިތަށްއެރިއެވެ. “އައިފާ؟” ލުތުފީ އޭނާގެ ޖަވާބަކަށް އެދުނެވެ. “ސާރ އަޅުގަނޑު..”\nso I decided to update it on Saturdays as well. in sha allah tomorrow next part. enjoy and let me know how it is ?\nyayy me first! vvvvvvvvv salhi mihaaru. this is so good. waiting for tomorrow ??\nhaha.. anekka looth rulhi gadha vaany.. nice..\njust wow warah reethi waiting for next part <3\nWow story vvvvvvvvvv rythi. Avahah up kohdheynan dhw. V interest story.\nvvvvvv nice mi story. keep it up\nvarah interesting story eh. can’t wait to see looths reaction! majaa vaane ?\nthanks lets see how he reacts ?\nwow. this is very interesting. huvaa mi loot haadha fonye\nalhey layaal haadha rangalhey.. thankxx miadh upkohla dhinyma…story hama habeys ingey .. keep goin ☺☺\nhehe. thank you ?\ndhen anehkaa looth rulhi annanaanee dhw….. varah majaa vaane\nwoow…story is amazing…\nWow … Amaxin……avahaah up kohdhehchey\nthanks all. i’m glad you all like this story ??\nOh it ws soooooo nice…… I cnt wait till tomorrow……. ??????????????????? best of luck……..\nLooth haadha smart ey v cute story\nI hate that type of man’s maafoni vi….\nwow! vvvv salhi igey. mihaaru ves mihiri maadhama ah keh madhu vefa\nހިތާމަ އެހެނިހެން ލޯބި April 24, 2019\nހިތާމަ އެހެނިހެން ލޯބި January 15, 2019


Thinadhoo Council Havaru Office Futsal Mubaaraathuge Quarter Final Ge Guruathulun Bahvvaifi ތިނަދޫ ކައުންސިލް ހަވަރު އޮފީސް ފުޓްސަލް މުބާރާތުގެ ކުއާޓާރ ފައިނަލްގެ ގުރުއަތުލުން ބާއްވައިފި – Huvadhoo News Thinadhoo Council Havaru Office Futsal Mubaaraathuge Quarter Final Ge Guruathulun Bahvvaifi Huvadhoo News\nތިނަދޫ ކައުންސިލް ހަވަރު އޮފީސް ފުޓްސަލް މުބާރާތުގެ ކުއާޓާރ ފައިނަލްގެ ގުރުއަތުލުން ބާއްވައިފި\nތިނަދޫ ކައުންސިލް ހަވަރު ފުޓްސަލް ޓޯނަމެންޓްގެ މެޗެއްގެ ތެރެއިން—ފޮޓޯ: ތިނަދޫ ކައުންސިލް\nގދ.ތިނަދޫ ކައުންސިލުން ބާއްވާ ހަވަރު އޮފީސް ފުޓްސަލް މުބާރާތު ގެ ކުއާޓާރ ފައިނަލަށް ދިޔަ ޓީމް ތަކުގެ މެދުގައި ގުރުއަތުލުން ބާއްވާއިފިއެވެ.\nމުބާރާތުގައި ރޭ ކުޅުނު ގްރޫޕް ސްޓޭޖްގެ ފަހު މެޗަށް ފަހު ތިނަދޫ އާރު އަވަށުގެ ފުޓްސަލް ދަނޑުގައި ބޭއްވުނު މިގުރުއަތުލުމުގައި ކުއާޓާރ ފައިނަލަށް ދަތުރު ކުރި 8 ޓީމްގެ ފަރާތުންވަނީ ގުރުއަތު ނަގާފައެވެ.\nކުއާޓާރ ފައިނަލުގައި ބައްދަލު ކުރާނެ ޓީމްތައް\nޕަބްލިކް ވޯރކްސް އާއި ކުލަބް އޭވީއެސްއީސީ\nފެނަކަ އާއި ތިނަދޫ ކައުންސިލް\nޕޮލިސް އާއި އޭސްއެމްއެޗް\nކޭޑިއެމް އާއި އަތޮޅު ކައުންސިލް\nކުއާޓާ ފައިނަލްގެ މެޗުތައް ފެށުމަށް ހަމަޖެހިފައިވަނީ މި މަހުގެ 26 ވާ ހުކުރު ދުވަހުގެ ހަވީރު 16:30 ގައެވެ. އަދި ހަވީރު ފުރަތަމަ މެޗެއްގެ ގޮތުގައި ޕަބްލިކް ވޯކްސް އާއި ކުލަބްއޭވީއެސްއީސީ ބައްދަލު ކުރާއިރު ދެން ހުރި މެޗުތައް ހުކުރު ދުވަހުގެ ރޭގަނޑު ކުރިއަށް ދާނެ ކަމަށް މުބާރާތް އިންތިޒާމް ކުރާ ހަވަރު ސްޕޯޓްސް އިން މައުލޫމާތު ދެއެވެ.\nޖުމްލަ 14 ޓީމް ހިމެނޭ ގޮތަށް ބާއްވާ މިމުބާރާތަކީ ކައުންސިލުން 70 ހާސް ރުފިޔާގެ ބަޖެޓެއް ޚަރަދުކޮށްގެން އިންތިޒާމް ކުރި އޮފީސް ފުޓްބޯޅަ މުބާރާތެކެވެ.\nމިއީ ކޮންމެ އަހަރަކު އެއްފަހަރު ކައުންސިލުން ބާއްވާ މުބާރާތެކެވެ. އަދި މި އަހަރުގެ އޮފީސްތަކުގެ ފުޓްސަލް މުބާރާތުގެ ޗެމްޕިއަންކަން ހޯދާ ޓީމަށް ހުށަހަޅާފައިވާ ފައިސާ ގެއިނާމަކީ 10000 ރުފިޔާ އެވެ.\nތިނަދޫ ކައުންސިލްގެ ފަރާތުން ބާއްވާ އޮފީސް ފުޓްސަލް މުބާރާތް އެވޯޑް ކޮށްފައިވާ ހަވަރު ސްޕޯޓްސް އިން މީހާތަނަށް ވަނީ ވަރަށް ކާމިޔާބު އަދިފުރިހަމަ7ފުޓްސަލް މުބާރާތް ތިނަދޫ ގައި ބާއްވާފައެވެ. ހަވަރު ސްޕޯޓްސް އިން އެންމެ ފަހުން އޮފީސް ފުޓްސަލް މުބާރާތެއް ބޭއްވީ 2016 ވަނަ އަހަރުއެވެ. އެ ފަހަރު މުބާރާތްބާއްވާފައި ވަނީ ތިނަދޫ ފުޓްބޯޅަ ދަނޑު ގައެވެ.\nހަވަރު ސްޕޯޓްސް ތިނަދޫ ކައުންސިލް


Cathay Pacific Gai Philippines Ah Dhiyumah Miothy Ranuge Furusatheh - Vaguthu\nކެތޭ ޕެސިފިކްގައި ފިލިޕީންސްއަށް ދިޔުމަށް މިއޮތީ ރަނުގެ ފުރުސަތެއް\n7 މަސް ކުރިން ( އޮކްޓޯބަރ 11, 2018 )\nކެތޭ ޕެސިފިކްގައި މާލެ އިން ފިލިޕީންސްއަށް ދާ ފަރާތްތަަކަށް ހާއްސަ ފެއާ އަގެެއް ހަމަޖައްސައިފިއެވެ.\nއެ އެއާލައިން އިން ބުނީ، މިއަދުން ފެށިގެން ކުރިއަށް އޮތް މަސް ދުވަސް ތެރޭގައި ފިލިޕީންސްގެ މަނިއްލާ ޗީބޫ އަދި ކްލާކްއަށް ދަތުރުުރަން ބޭނުންވާ އިކޮނޮމިކް ކްލާހުގެ ފަސެންޖަރުންނަށާއި، ބިޒްނަސް ކްލާހުގެ ފަސެންޖަރުންނަށް ހާއްސަ އަގެއް ހަމަޖައްސާފައިވާކަމަށެވެ.\nއެގޮތުން، މި ފެއާގައި އިކޮނޮމިކް ކްލާހުގައި ދަތުރު ކުރަން ބޭނުންވާ ފަސެންޖަރުންނަށް 519 ޑޮލަރަށް ދެކޮޅު ޓިކެޓް ލިބޭނެއެވެ. އަދި ބިޒްނަސް ކްލާހުގައި ދަތުރު ކުރަން ބޭނުންވާ ފަސެންޖަރުންނަށް 1075 ޑޮލަރަށް ދެކޮޅު ޓިކެޓް ލިބޭނެއެވެ.\nއަދި ކުރިއަށް އޮތް މަސް ދުވަސް ތެރޭގައި މި ޓިކެޓް ނަގަން ޖެހޭނެ ކަމަށާއި، އަދި އަންނަ އަހަރުގެ މާރިޗް މަހުގެ 31 ގެ ކުރިން މި އަގުގައި ދަތުރުކޮށްލުމުގެ ފުރުސަތު ލިބޭނެކަމަށްވެސް އެ އެއާލައިން އިން ބުންޏެވެ.\nކެތޭ ޕެސިފިކް އިން އޭޝިޔާ، އެމެރިކާ، ޔޫރަޕް، އަދި އެފްރިކާގެ 200 މަންޒިލަކަށް ދަތުރުކުރާއިރު، އެ އެއާލައިންއިން ރާއްޖެއަށް އޮޕަރޭޓް ކުރަމުން އަންނަތާ މިހާރު ފަސް އަހަރު ވެދާނެއެއެވެ.\n46 ކިލޯގެ ބެގޭޖް އެލަވަންސްއާއެކު ސްރިލަންކަން އިން ސަޅި ފުރުޞަތެއް، އަވަސް ކުރޭ!


Resort Kuli Kuda Kuriyas Ufedhey Aa Viyafaarithakun Aamdhanee Ithuruvaane: Vazeerun - Vaguthu\nރިސޯޓް ކުލި ކުޑަ ކުރިޔަސް އުފެދޭ އާ ވިޔަފާރިތަކުން އާމްދަނީ އިތުރުވާނެ: ވަޒީރުން\nމާލެއާ ދުރު ރިސޯޓްތަކުގެ ކުލި ކުޑަ ކުރާ ގޮތަށް ޓޫރިޒަމް ގާނޫނަށް ގެންނަ އިސްލާހުގެ ސަބަބަން އެ ސަރަހައްދުތަކުގައި އިތުރު ވިޔަފާރިތަކާއި އިގްތިސާދީ ހަރަކާތްތައް އުފެދިގެންދާނެ ކަމަށާއި އެ ހަރަކާތްތަކުން ދައުލަތަށް އިތުރު އާމްދަނީ ލިބިގެން ދާނެ ކަމަށް ބައެއް ވަޒީރުން ވިދާޅުވެއްޖެއެވެ.\nސަރުކާރުގެ ފަރާތުން އެމްޑީޕީގެ ޕާލިމެންޓްރީ ގްރޫޕްގެ ލީޑަރު، މެދު ހެންވޭރު ދާއިރާގެ މެންބަރު އަލީ އާޒިމް ހުށަހެޅުއްވި ޓޫރިޒަމް ގާނޫނަށް އިސްލާހު ގެނައުމުގެ ބިލް ދިރާސާކުރުމަށް މުޅި މަޖިލިސް އެއްކޮށްގެން ބޭއްވި ކޮމިޓީއަށް އިކޮނޮމިކް މިނިސްޓަރު ފައްޔާޒު އިސްމާއީލްއާއި ޓޫރިޒަމް މިނިސްޓަރު ޑރ. އަބްދުﷲ މައުސޫމް ހާޒިރުވެވަޑައިގެންނެވިއެވެ.\nއެ ކޮމިޓީ ބައްދަލުވުމުގައި މަޖިލީހުގެ ބައެއް އަމިއްލަ މެންބަރުން ވަނީ ރިިސޯޓް ކުލި ކުޑަ ކުރުމަށް ބިލުގައި ހުށަހަޅާފައިވާ އިރު އޭގެ ސަބަބުން އާމްދަނީ ދަށްވެގެން ނުދާނެތޯ ސުވާލު ކުރައްވައިފައެވެ. އަދި ބައެއް އަތޮޅުތަކުގައި ފަތުރުވެރިކަން ތަރައްގީ ނުވަނީ އަގުގެ ސަބަބުންތޯ ލިބިދޭ ހިދުމަތްތައް މަދުވުމުންތޯ ނުވަތަ އެ ލޮކޭޝަނެއްގެ ސަބަބުންތޯ ވެސް މެންބަރަކު ސުވާލު ކުރެއްވިއެވެ.\nމަޖިލީހުގެ އިއްޔެގެ ޖަލްސާގައި މި ބިލުގެ އިބްތިދާއީ ބަހުސްގައި މަޖިލީހުގައި ތިއްބަވާ އިދިކޮޅު ބައެއް މެންބަރުން ވަނީ ބިލުގައި ހިމެނޭ ކަންކަމުން އާމްދަނީ އިތުރު ނުވާނެ ކަމަށް ވެސް ވިދާޅުވެފައެވެ. އޭގެ ތެރޭގައި ކުރީގެ ސަރުކާރުގެ އިކޮނޮމިކް މިނިސްޓަރު، މިހާރު މާވަށު ދާއިރާގެ މެންބަރު މުހައްމަދު ސައީދު ހިމެނިވަޑައިގަންނަވައެވެ.\nމި ސުވާލުތަކުގެ ޖަވާބުގައި މިނިސްޓަރު ފައްޔާޒު ވިދާޅުވީ ފަތުރުވެރިކަމުގެ ވިޔަފާރި ފުޅާވުމުގައި ލޮކޭޝަނާއި ހިދުމަތާއި އުމްރާނީ ބިނާތަކަށް ވުރެ ހަރުދަނާ ސިޔާސަތުތައެއްގެ ރޯލު ބޮޑު ކަމަށެވެ. މި ގޮތުން މި ސަރުކާރު އައި ފަހުން ޖުޑިޝަރީއަށް ގެނެވުނު އިސްލާހުގެ ސަބަބުން އިންވެސްޓަރުންގެ އިތުބާރު ވެސް އިތުރުވެފައިވާ ކަމަށް އޭނާ ވިދާޅުވިއެވެ.\nރިސޯޓްތަކުގެ ކުލި ކުޑަ ކުރި ނަމަވެސް އެ ސަރަހައްދުތަކުގައި އިތުރު ރިސޯޓްތައް ތަރައްގީ ކުރެވި ވަޒީފާގެ ފުރުސަތުތައް އިތުރުވެ އިތުރު އިގްތިސާދީ ހަރަކާތްތައް ފެށިގެން ދާނެ ކަމަށް ފައްޔާޒު ވިދާޅުވިއެވެ. އޭގެ ސަބަބުން ދައުލަތުގެ އާމްދަނީ އިތުރުވާނެ ކަމަށް އޭނާ ވިދާޅުވިއެވެ.\n"އަޅުގަނޑުމެންގެ މައިގަނޑު އާމްދަނީއަކީ ރެންޓަށް ލިބޭ އާމްދަނީއެއް ނޫން. ރިސޯޓް ތަރައްގީވެ ވަޒީފާތައް އިތުރުވެ އުފެދޭ އާ ވިޔަފާރިތަކާއި އިގްތިސާދީ ހަރަކާތްތަކުން ލިބޭ އާމްދަނީ." ފައްޔާޒު ވިދާޅުވިއެވެ.\nމިނިސްޓަރު ޑރ. މައުސޫމް ވެސް ވިދާޅުވީ ދައުލަތުގެ އާމްދަނީގެ ނިޒާމު މިހާރު ބޮޑަށް ބައްޓަން ކުރެވިފައިވަނީ ވިޔަފާރިތަކުން ލިބޭ ޓެކްސްއަށް ކަމަށެވެ. އެހެންކަމުން ރިސޯޓް ކުލި ކުޑަކޮށް ކުލި ކުޑަކުރެވޭ ސަރަހައްދުތަކުގައި ރިސޯޓް ވިޔަފާރި ފުޅާވުމުގެ ސަބަބުން ޓެކްސްގެ ގޮތުގައި ދައުލަތަށް ލިބޭ އާމްދަނީ އިތުރުވާނެ ކަމަށް އޭނާ ވިދާޅުވިއެވެ.\nސަރުކާރުގެ ފަރާތުން ހުށަހަޅާފައިވާ ބިލުގައި އެކި ސަރަހައްދުތަކަށް އެކި ކުލި ކަނޑައަޅާފައިވެއެވެ. މި ގޮތުން އެންމެ ކުޑަ ކުލީގެ އަގުތަކެއް ކަނޑައަޅާފައިވަނީ އައްޑުއާއި ފުވައްމުލަކަށެވެ. ދެން އެންމެ ކުޑަ ކުލީގެ އަގުތައް ކަނޑައަޅާފައި އޮތީ ހއ. އަތޮޅާއި ހދ. އަތޮޅަށެވެ. ނ. އަތޮޅުން ފެށިގެން ދ. އަތޮޅާ ހަމައަށް ވަކި އަގުތަކެކެވެ. ތ. އަތޮޅުން ފެށިގެން ގދ. އަތޮޅާ ހަމައަށް ވަކި އަގުތަކެއް ކަނޑައަޅާފައިވެއެވެ.\nނޮވެމްބަރު 25, 2020 16:52\nއާމްދަނީ އިތުރުވާނީ ތިޔަބޭފުޅުންގެ ޖީބަށެވެ.\nނޮވެމްބަރު 25, 2020 18:59\nއަދިވެސް ތިބަލަނީ މުއްސަދިންގެ ޖީބުފުރާން ކީއްވާނީ ސްޓަރފުންގެ މުސާރަ ބޮޑުކުރަން ހުށައެޅިނަ މަ. ނޫންނަ މަ ރިސޯޓްތަކުން މުއައްޒަފުންގެ މުސާރަ އިހުހުރި ގޮތަށް ބިލެއް ހުށައަޅާން. ވިލާގެ މުއައްޒަފުން އަދިވެސް ދެނީ ކުޑަ މުސާރައެއް. ވިލާ ރިސޯޓްތަކަށް ވުރެ ފަތުރުވެރިން ގިނައިން ތިބި ރިސޯޓްތަކެއް މިވަގުތު ރާއްޖޭގަ ނޯންނާނެ އެން މެކުގަ މުސާރަވެސް ދެނީ ވިލާގެ ރިސޯޓް ތަކުން %35 މުސާރަ މިދެނީ ކިހާނިކަނެތިކޮއް ސޭޓް މުއައްޒަފުން މިގެންގުޅެނީ އަޅުންގެ ގޮތުގައި . މަހުޖަނުންގެ ގޮތްބާ މިއީ ؟؟\nނޮވެމްބަރު 25, 2020 20:23\nރައްޔިތުން ފެލައިގެން އާމްދަނީ އިތުރުވެދާނެ.މިހާރު ބުރަމަސައްކަތުން ޚަރަދުކޮށްގެން ހައްދާ މިރުސްގަހުން ވިއްކާ މިރުހުންވެސް ޓެކުސް ނަގަން އެވިސްނަނީ.އަންނަ އަހަރަކީ ރައްޔިތުން ފެލާނެ އަހަރެއް.ދުވާލަކު މާގިނައިން ހިގިޔަސް ފީއެއްނަގާނެ.\nނޮވެމްބަރު 26, 2020 00:35\nމިހާރުވެސް އަހަރެމެން ހިނގާ ނިގާ ކައި ބޮއެ މިހަދަނީ ޓެކްސް ދައްކައިގެން...އެހެން ނުކިޔަސް ޓެކްސް ނުދައްކާ މިބުނި ކަންކަން ކުރެވޭނެ މަގެއް މިގައުމަކުނެތް...މިހުރިހާ ކަމެއްގެ ޒިންމާ ނަގަންޖެހޭނީ ދުނިޔެއަށް ހޭބަލިވެފަ ތިބި ދިވެހި ރައްޔިތުން...ސުމެއްގެ ބައިކުޅަބައި ހަމަ ނުވާ އިރު އަހަރެމެން ގެ ހިތުގަ މިއޮންނަނީ އެތައް ބިލިއަނެކޭ...ލިބޭ މިންވަރުން ކަންކަން ކުރަން އުޅޭނަމަހީ މިހެނެއް ނުވާނެ...ތާކުން ދޮގުވެރި ހީލަތްތެރިއަކު އައިސް ދުނިޔޭގެ ކަނުން ޒީނަތުގެ ތަންފުކެއް ލައިގެން ކައްކާދޭ ހިޔާލީ ފޮލާގައި އާވާރަވެ ހޭބަލިވެގަންނަ ސިކުނޑީގެ ބޭނުންނުކުރާ ބައެއްގެ އަމިއްލަ އެދުމުގެ ދަހިވެތި ކަމުން ކުރިމަތިލާން ޖެހުނު ނަތީޖާމިއީ...މީގެ ހިތިރަހަ ދެކެން ޖެހޭނެ ދެން...އެހެނަސް އަދިވެސް ވަގުތު އެބައޮތް...އިސްލާހަށް އެދޭނަމަ ހަގީގީ މާނާގައި އެކަމަށް ކުރަންޖެހޭ ކަންކަން ފަރުދީގޮތުން ފަށަންވީ މިހާރުން މިހާރަށް...ކޮންމެ ބަޔަކު ވެރިކަމުގަ ތިއްބަސް ވެރިކަން ހިނގާނީ ރައްޔިތުން ރުހޭ ގޮތަކަށް...މިތާ މިވާ ގޮތަކީ ވެރުކަމުގެ ދަހި ލަނގޮޑީގަ ވާ ބަޔަކު އެމީހުންގެ ބޭނުންތަކަށް ރައްޔިތުންގެ ވިސްނުންމަދު ބަޔަކު ހައްލައިގެން ރުއްސަނީ....އެހެންވީމަ ރައްޔިތުން އެކަތިވެ އެކަންކަމާއި ނުރުހުން އެއީ ހައްލަކާއި ގާތްމަގެއް ކަމަށް ފެނޭ...\nނޮވެމްބަރު 25, 2020 20:34\nރައްޔިތުންނަށް ވައްކަން ނުކުރެވުނަސް ތިބޭފުޅުންނަށް އެކަން ކުރެވޭނެ. ވައްކަންކުރެވޭނެ ނޫނީ ޕާޓީ މިހަކަށް ބޮޑު ފައިދާއެއް ހޯދަދޭންތިއުޅެނީ.


Katrina Mi Othee Kaaku Gaigai Bahdhaalaigen? - Vaguthu\nކޮވިޑް-19: ހާލަތު އޮތީ ކޮންޓްރޯލުން ނައްޓާލާފައި! - 30 މިނެޓް ކުރިން\n3 މަސް ކުރިން ( ޖެނުއަރީ 29, 2021 )\nބަތަލާ ކެޓްރީނާ ކައިފް އިންސްޓަގްރާމް އަށް ދޫކޮށްލި ފޮޓޯއަކަށް އެތައް ބައެއްގެ ސަމާލުކަން މި ވަނީ ލިބިގެން ގޮސްފައެވެ. އެ ފޮޓޯއަށް އެތައް ބައެއްގެ ސަމާލުކަން ލިބިގެން ދިޔައީީ، އޭނާ މީހެއްގެ ކޮނޑުގައި ބޯ އަޅާލައިގެން ނުވަތަ މީހެއްގެ ގައިގައި ބައްދާލައިގެން އޮތް ކަމަށް ބޮޑަށް ބެލެވޭތީ އެވެ.\nގިނަބަޔަކު ތުހުމަތު ކުރާގޮތުގައި، އޭނާ ވަނީ ވިކީ ކޮޝާލްގެ ކޮނޑުމަތީގައެވެ.\nކެޓްރީނާ އާއި ވިކީ ގުޅުމާ ބެހޭގޮތުން ގިނަ މީހުން ސުވާލް އަމާޒްވެފައިވާއިރު އެންމެ ގިނައިން މީހުންގެ ތެރޭގައި ވާހަކަތަށް ދެކެވެމުންދާ ޖޯޑަކަށް މިދެމީހުން ވެފައިވެއެވެ. އެކަމަކު މި ދެ މީހުންނަކީ ދެ ލޯބިވެރިންކަން އަދި ކަށަވަރުކޮށެއް ނުދެއެވެ.\nނަމަވެސް ކެޓްރީނާ އިންސްޓާގްރާމްގެ ސްޓޯރީއަށް ދޫކޮށްލި ބަޓަރފުލައި ފިލްޓަރގަ ނަގާފަވާ މި ފޮޓޯއިން ފެންނަނީ އޭނާ ވަރުބަލިވެގެން މީހެއްގެ މޭމަތީގައި ބޯ އަޅައިގެން އޮންނަ މަންޒަރެވެ.\nކެޓްރީނާގެ ގިނަ ފޮލޯވަރުން މި ފޮޓޯ ބަލާފާވާއިރު އެމީހުންގެ ލޮލުގަ އަޅައިގަތި މި ފޮޓޯގައި ވަނީ އެންމެންގެ ތެރޭގައި ވާހަކަތަށް ފެތުރިގެން ދިޔަ އޭނާގެ ލޯބިވެރިޔާ ވިކީގެ ޓީޝާޓެވެ. ބައެއް މީހުން ގަބޫލު ކުރާގޮތުގައި އެއީ ބާލީހެކެވެ.\nނަމަވެސް އޭނާގެ ފޭނުން ވަނީ ވިކީގެ ޓިޝާޓްގައި ހުރި ގޮތަށް ފޮޓޯގައި ވާ ޖީބުވެސް ފާހަނގަކޮށް ވާހަކަ ދައްކާފައެވެ.\nކެޓްރީނާއާއި ވިކީގެ ފޭނުން ތިބީ މިދެމީހުންގެ އިތުރު ފޮޓޯތަކެއް ޓްވިޓާ މެދުވެރިކޮށް ފެންނާނެ ދުވަހެއްގެ އިންތިޒާރުގައެވެ. ކެޓްރީނާ ވިކީ ލޯބީގެ ގޮތުން ގުޅިފައިވަނީ 2019 ވަނަ އަހަރުގައި ކަމަށް ގިނަބަޔަކު ބުނެފައި ވެއެެވެ. ހަމަ އެހަރު ކޮފީ ވިތް ކަރަން6ގައި ވާހަކަ ދައްކަމުން ކެޓްރީނާ ބުނެފައިވަނީ އެދެމީހުން އެކީގައި ފެންނަ އިރު ވަރަށް ގުޅޭނެކަމުގައެވެ.\nމިދިޔައަހަރު ކެޓްރީނާ އާއި ވިކީ ވަނީ ޕްރިޔަންކާ ޗޯޕްރާ އާއި ނިކް ޖޯނަސް އާއެކީ އިޝާ އަމްބާނީގެ ހޯލީ ޕާޓީ ތެރެއިން ފެނިފައެވެ. އަދި މުމްބައީގެ އެކިއެކި ޕާޓީ ހަފްލާތަކުން ވެސް މި ދެމީހުން ފެނިފައިވެއެވެ.\nކަޅު ކަޅު އަންނި\nޖެނުއަރީ 29, 2021 18:41\nމަށަށް ކިޔެއް ކެޓްރީނާ ކޮންމެ އެއްޗެއްގަ ބެއްދިޔަސް.


އެސްޖޭ ކުންފުންޏަށް ބަދަލުދިނުމުގެ މައްސަލަ ކޯޓުން ބޭރުން ހައްލު ކުރަނީ – Dhen.mv\nއެސްޖޭ ކުންފުންޏަށް ބަދަލުދިނުމުގެ މައްސަލަ ކޯޓުން ބޭރުން ހައްލު ކުރަނީ\nDecember 22, 2019 - 11:29 am\nމާލޭގެ ޒިކުރާ މިސްކިތް ތަޅާލައި ޒަމާނީ ފެންވަރުގެ މިސްކިތެއް އެޅުމަށް ކުރީގެ ރައީސް އަބްދުﷲ ޔާމީން އަބްދުލް ގައްޔޫމްގެ ސަރުކާރުން އެސްޖޭ ކޮންސްޓްރަކްޝަނާ ހަވާލުކޮށްފައި ވަނިކޮށް، މި ސަރުކާރުން އެ އެއްބަސްވުން ބާތިލް ކުރުމުން ލިބުނު ގެއްލުމުގެ ބަދަލު ހޯދުމަށް އެ ކުންފުނިން ދައުވާ ކުރި މައްސަލަ ކޯޓުން ބޭރުގައި ހައްލު ކުރުމަށް ދެ ފަރާތުން އެއްބަސްވެއްޖެއެވެ.\nމައުލޫމާތު ލިބިފައިވާގޮތުގައި މިހާރު ސިވިލް ކޯޓުގައި ކުރިއަށްދާ އެ މައްސަލާގައި އެޓާނީ ޖެނެރަލްގެ އޮފީހުން ވަނީ ކޯޓުން ބޭރުގައި މައްސަލަ ހައްލު ކުރުމަށް އެދި ހުށަހަޅާފައެވެ. އަދި އެކަން އެސްޖޭ ކުންފުނިން ވެސް ވަނީ ގަބޫލުކޮށްފައެވެ.\nމައުލޫމާތު ލިބިފައިވާގޮތުގައި ކޯޓުން ބޭރުން މައްސަލަ ހައްލުކުރުމަށް އެއްބަސްވީ އިސްލާމިކް މިނިސްޓްރީ އާއި އެސްޖޭ ކޮންޓްރަކްޝަނާ އެކު ދެ ގަޑިއިރު ވަންދެން ބޭއްވި ބައްދަލުވުމުގައެވެ.\nމިކަމާ ގުޅޭގޮތުން ސަރުކާރުން ރަސްމީކޮށް އެއްވެސް އެއްޗެއް ބުނެފައެއްނުވެއެވެ. މިދިޔަ އަހަރުގެ ޖުލައި މަހު އެސްޖޭ ކޮންސްޓްރަކްޝަނާ ހަވާލުކުރީ ޒިކުރާ މިސްކިތް 10 ބުރިއަށް އިމާރާތްކުރުމަށެވެ. ކޮންޓްރެކްޓާ ފައިނޭންސްގެ އުސޫލުން ހިންގާ އެ މަޝްރޫއުގެ އަގަކީ 130 މިލިއަން ރުފިޔާއެވެ. އެ ކުންފުންނަށް އިކުއިޓީގެ ގޮތުގައި ދޭން ނިންމި 30 މިލިއަން ރުފިޔާ ކުރީގެ ސަރުކާރުން ވަނީ ދީފައެވެ.


Ogaa ge dhigu dhathuru: Dhivehi saiboani Dubai gai | Mihaaru\nފީޗާސް / އަންހެނުން\nތިން އަހަރުގެ ބޮޑު ކާމިޔާބު: ދިވެހި ސައިބޯނި ދުބާއީގައި\nައަޒްލީނާ، އޯގާގެ ދަށުން އުފައްދާ ބައެއް ތަކެއްޗާއެކު ފޮޓޯއަކަށް ހުއްޓިލައިގެން.-- ފޮޓޯ: އަހުމަދު އަވްޝަން/ މިހާރު\n23 ޑިސެމްބަރ 2020 - 13:06\nބަޔަކަށް ބަރޯސާވުމުގެ ބަދަލުގައި އަމިއްލަ މަސައްކަތުން އާމްދަނީ ހޯދުމަށް އައިޝަތު އަޒްލީނާ އަމީން އިހުތިޔާރުކުރީ އާދައިގެ، ފަސޭހަ މަސައްކަތެއް ނޫނެވެ. އޭނާ ވިސްނީ ސައިބޯނި އުފެއްދުމަށެވެ. އޭރު ވެސް ރާއްޖޭގައި މަދުން ނަމަވެސް އަމިއްލަ ބްރޭންޑުގެ ސައިބޯނި އުފައްދަ އެވެ. އެކަމަކު މި މަސައްކަތުގައި އަޒްލީނާގެ ތަފާތުތަކެއް އެބަހުއްޓެވެ.\nއޭނާ ވިސްނީ މި ގޮތަށެވެ؛ "އޯގާ"ގެ ނަމުގައި އަމިއްލަ ބްރޭންޑެއް އުފެއްދުމަށެވެ. އެއީ ތިމާވެއްޓާ ރައްޓެހި ގޮތަކަށް އުފައްދާ ސައިބޯންޏަކަށް ހެދުމަށެވެ. ނަތީޖާ އަކީ، އެހެން ސައިބޯނިތަކާ ހިލާފަށް މިހާރު އެއީ އައިއެސްއޯ ސެޓިފައިޑް ބްރޭންޑެކެވެ. އެ ދަތުރުގައި މިހާރު މި ވަނީ އެންމެ މުހިންމު އެއް އުނދަގޫ ވެސް ހުރަސްކޮށްފަ އެވެ. ރާއްޖެ އިން ބޭރަށް އެ ސައިބޯނި ހިނގައްޖެ އެވެ. ކުޑަ ސްޓޫޑިއޯއެއްގައި ހަދަން ފެށި ސައިބޯނި މިދިޔަ މަހު ވަނީ ދުބާއީގެ މާކެޓަށް ވެސް ނެރެފަ އެވެ.\nމީގެ ތިން އަހަރު ކުރިން ސައިބޯނި އުފައްދަން ފެށީ އަޒްލީނާގެ ކުންފުނި، "އާޓިސްޓްރީ"ގެ ނަމުގަ އެވެ. ގުދުރަތީ ވެށިން ލިބޭ އެކި ސާމާނު ބޭނުންކޮށްގެން "އޯގާ"ގެ ނަމުގައި ތަފާތު ބިއުޓީ ޕްރޮޑަކްޓްތައް އުފައްދަން ފެށީ މިދިޔަ އަހަރު އެވެ. ޝޭމްޕޫ ބާ އާއި ކޮންޑިޝަނާ ބާ އަދި ބޮޑީ ބާމު ވެސް އުފައްދަ އެވެ.\nހަތް އަހަރާއި ހަތް މަހުގެ ދެ ކުދިން ގޮވައިގެން، ފިރިމީހާގެ ވެސް އެހީތެރިކަމާ އެކު "އޯގާ"ގެ ކުޑަ ދަށުން އަށް ވައްތަރެއްގެ ސައިބޯނި މިހާރު ބާޒާރަށް ނެރެ އެވެ. އޭގެ ތެރެއިން އެންމެ ޑިމާންޑް ބޮޑިީ ހިތިފަތު ސައިބޯންޏަށެވެ.\nA post shared by ogaa (@ogaa.mv)\nއެ އެއްޗެހި ހެދުމަށް ބޭނުންވާ ކާށި ތެލާއި ފަޅޮލާއި ކާށި ކިރާއި މުރަނގަ ފަތާއި ހިތި ފަތް ކަހަލަ އެއްޗެހި ހޯދަނީ މާލެއިންނެވެ. ބޭރުން ގެންނަނީ އެސެންޝަލް ތެޔޮ ކަހަލަ އެއްޗިއްސެވެ.\nއަޒްލީނާ ބުނާގޮތުން ޕްލާސްޓިކް ބޭނުންކުރާ މިންވަރު މަދުކުރުމަށް އެ ސައިބޯނިތައް ޕެކްކޮށްފައި ހުންނަނީ ޕޭޕަރު ކަހަލަ އެއްޗެހި ބޭނުންކޮށްގެންނެވެ. އެ އެއްޗެހި ތައްޔާރުކުރުމުގައި ވީހާ ވެސް މަދުން ޕްލާސްޓިކް ބޭނުން ކުރުމަކީ އޭނާގެ އެންމެ ބޮޑު އަމާޒެވެ.\n"އޯގާ"ގެ މަސާޖު ސައިބޯނި.-- ފޮޓޯ: އޯގާ\nއެކަން ފެށުމުގެ ކުރިން ސައިބޯނި ހަދާ ގޮތް މެލޭޝިޔާއިން ދަސްކުރި އެވެ. އެކަމަކު ގިނަ ކަންކަން ދަސްވެފައިވަނީ، 36 އަހަރުގެ އަޒްލީނާ ބުނިގޮތުގައި މަސައްކަތުގައި އަމަލީގޮތުން ހަރަކާތްތެރިވާން ފެށުމުންނެވެ. މިހާރު ހަފުތާގެ ހަތަރު ވަރަކަށް ދުވަހު ސައިބޯނި އުފެއްދުމުގައި އުޅެން ޖެހެ އެވެ. ބެޗެއްގައި ހަދަނީ 78 ބާ އެވެ.\n"ފެށިއިރު ހިތަށްއެރި އެ ޗެލެންޖަސް އަންނާނެއޭ. އެކަމަކު އެހެންނެއް ނުވޭ. ދިވެހީންގެ ތެރޭގައި ވަރަށް ބަލައިގަނޭ މިހާރު އޯގާގެ ޕްރޮޑަކްޓްސް. ރެގިއުލާކޮށް ގަންނަ ކުދިން އުޅޭ،" އަޒްލީނާ ބުންޏެވެ.\nމަސައްކަތް ފެށިތާ ކުރީކޮޅު، މިދިޔަ އަހަރުގެ ފެބްރުއަރީގައި އައިއެސްއޯ ސެޓްފިކެޓް ލިބުމަކީ އުފެއްދުންތަކަށް ކަސްޓަމަރުންގެ އިތުބާރު ބޮޑުވެގެންދިއުމަށް ލިބުނު ބޮޑު ހަދިޔާއެކެވެ. އެއާއެކު، އެ އިތުބާރު ދަމަހައްޓައި މިންގަނޑުތަކުގައި ހިފެހެއްޓުމަށް ބައެއް ސައިބޯނި ޓެސްޓުކުރަން ބޭރަށް ފޮނުވަ އެވެ.\n"އަބަދު ވެސް އުއްމީދުކުރަން އަސްލު އިންޓަނޭޝަނަލް ބްރޭންޑަކަށް އޯގާ ހަދަން. ހަމައެކަނި ރާއްޖެއަކަށް ލޯކަލްސް އަކަށް ނޫން. މިހާރު ވެސް އަޅުގަނޑުމެންގެ ގިނަ ކަސްޓަމާޒްއަކީ ފޮރިނާސް ރިސޯޓުތަކަށް ވެސް ސަޕްލައިކުރާތީއާ އެކު،" އަޒްލީނާ ބުންޏެވެ.\n"އޯގާ" ގެ ބައެއް އުފަެއްދުންތައް-- ފޮޓޯ: އަހުމަދު އަވްޝަން/ މިހާރު\nރާއްޖޭގެ 20 ރިސޯޓެއްގެ އިތުރުން ވެލާނާ އިންޓަނޭޝަނަލް އެއާޕޯޓުގައި ހުންނަ ޑިއުޓީ ފްރީއާއި ހުޅުމާލެ ސެންޓްރޯ މޯލްގައި ހުންނަ އޮތެންޓިކް މޯލްޑިވްސް ފިހާރައިން އެ އުފެއްދުންތައް ލިބޭނެ އެވެ. ދުބާއީގެ ވެލްނެސް ސެންޓަރެއް ކަމަށްވާ ސެވާ އެކްސްޕީރިއެންސްގައި "އޯގާ"ގެ ސައިބޯނި ވިއްކަން ފެށީ މިދިޔަ މަހުގެ ތެރޭގަ އެވެ.\nއެހެން މީހުންނަށާއި ތިމާވެއްޓަށް އޯގާތެރިވުމުން އުފަންކުރި "އޯގާ" އަށް މުހިއްމު އުފެއްދުމެއް އިތުރުކުރަން މަސައްކަތްކުރި އެވެ. ކުރިއާ ހިލާފަށް އެކަމަށް މިހާރު އެކަށީގެންވާ ވަގުތު ނުލިބުމުން ސައިބޯނި ފުޅި ނެރެވޭ ގޮތެއް ނުވި އެވެ. އަންނަ އަހަރުގެ ތެރޭގައި އާ ޕްރޮޑަކްޓް ލޯންޗުކުރުމަށް އަޒްލީނާ ހުރީ ނިންމައިގެންނެވެ.\nއަޖުމަ ބެލުމަށް އެއް ފަހަރު އޭނާ ދިޔާ ސައިބޯނި އުފެއްދި އެވެ. ނަތީޖާއާ މެދު އޭނާ ހިތްހަމަޖެހުނަސް ދިމާވާނެ އެއް ގޮންޖެހުމަކީ ޕްލާސްޓިކް ފުޅީގެ ބަދަލުގައި އެހެން ގޮތެއް ހޯދުމެވެ.\nތަކެތި ނުލިބުމާއި ޓެސްޓުކުރުމުގެ ގައިޑްލައިނެއް ނެތް، ބޮޑު ގޮންޖެހުމެއް\nމާ ވަރުގަދަ އަށް ނޫނަސް ސައިބޯންޏާއި ރީތިވުމަށް ބޭނުންވާ ތަފާތު އެއްޗެހި އުފައްދާ ހުނަރުވެރި ޒުވާނުން ރާއްޖޭގައި އުޅެ އެވެ. އެކަމަކު ރައްކާތެރިކަން ކަށަވަރުކުރުމަށް، މޯލްޑިވްސް ފުޑް އެންޑް ޑްރަގް އޮތޯރިޓީ (އެމްއެފްޑީއޭ) ގެ އުސޫލެއް ނެތުމަކީ އަޒްލީނާ ފަދަ ހުނަރުވެރިންނަށް ކުރިމަތިވެފައި އޮތް ގޮންޖެހުމެކެވެ.\nއޯގާގެ އުފެއްދުންތަކެއް.- ފޮޓޯ: އޯގާ\n"ރާއްޖޭގައި ކޮސްމެޓިކްސް އާއި މިކަހަލަ ސައިބޯނި އެއްޗެހި ހެދުމުގައި އެމްއެފްޑީއޭގެ ވަކި ގައިޑްލައިނެއް ނެތް. ޓެސްޓުކުރެވޭނެ ވަކި ގޮތެއް ނެތް. މިކޮޅުން ޓެސްޓުކުރެވޭނެ ގޮތެއް ނެތީމަ ރާއްޖެއިން ބޭރަށް މި ފޮނުވަނީ ވެސް،" އަޒްލީނާ ބުންޏެވެ.\nފިހާރަތަކުން އާއްމުކޮށް ލިބޭ ސައިބޯންޏަށް ވުރެ "އޯގާ"ގެ އުފެއްދުން އަގުބޮޑުވެގެން ދަނީ ވެސް އެ ސަބަބާ ހެދި އެވެ. މުހިއްމު ތަކެތި ގެންނަން ޖެހެނީ ބޭރުންނެވެ.\nފަސޭހައިން، ހެޔޮ އަގެއްގައި އެ އެއްޗެހި ލިބޭ ނަމަ މިހާރަށް ވުރެ އަގުހެޔޮކޮށް ސައިބޯނި ވިއްކޭނެ ކަމަށް އަޒްލީނާ ބުނެ އެވެ. އޭނާ އުފައްދާ ސައިބޯންޏެއް މިހާރު ލިބެން ހުންނަނީ ގާތްގަނޑަކަށް 150ރ. އަށެވެ.\nއާއިލީ ޒިންމާތައް އަދާކުރުމުގެ ބުރައާއެކު ވެސް އަޒްލީނާ ހުރީ ރާއްޖޭގެ އިތުރުން ބައިނަލްއަގުވާމީ މައިދާނުގައި ވަރުގަދަ ބްރޭންޑަކަށް އޯގާ ހެދުމުގެ އުއްމީދުގަ އެވެ. މި ތިން އަހަރުގެ ތެރޭގައި ހާސިލްވި ކަންކަމަށް ބަލާއިރު އެއީ މާ ދުރުގައި އޮތް ކަމެއް ނޫނެވެ.\nއަންހެނުން އަންހެނުން ބާރުވެރިކުރުން\n16 ކޮމެންޓް, 144 ރިއެކްޝަންސް\nމަސައްކަތަށް ކާމިޔާބާއި ކުރިއެރުން ދެއްވާށި..\nއޯގާ ސައިބޯންޏަށްވުރެ ކޮލާޖަން ސައިބޯނި މާރަނގަޅުވާނެ.. އޯގާ އަކީ ފޭކް އަދި ލޯކޮލިޓީ އެއްޗެއް..\nމަރްހޫމް ގަދަގޭ ތުއްތު މަނިކު (ޖީޓީ މަނިކު) ކ. ހިންމަފުށީގަ ހިންގެވި ސައިބޯނި ފެކްޓަރީ ގެ މައުލޫމާތު ވެސް ކިޔުންތެރިންނާ ހިއްސާކޮށްލެއްވުން ކިހިނެއްވާނެބާ؟ ދިވެހިންނަކީ އުފެއްދުންތެރި ބައެއް.\nހިތްވަރާއި އެކު ކުރާ މަސައްކަތަށް މާތްﷲ ކާމިޔާބު ދެއްވާނެ.\nމަރުހަބާ އަޒްލީނާ. މިފަދަ ހުނަރުވެރި ކުދިން ރާއްޖޭގައި ބައިވަރު އެބަތިބި، އެކަމަކު އަޒްލީނާ ފަދައިން ކުރިއަރައިގެން ދާން ހުނަރާއި އެއްވަރަށް ރާއްޖޭގައި "ކަނެކްޝަންސް"ތައް މުހިންމުވޭ. އަޒްލީނާއަކީ ކުރީގެ ޑިފެންސް މިނިސްޓަރ އަތިރީގޭ އަމީން ފައިސަލްގެ ބޭފުޅެއް. އޯގާ ޕްރޮޑަކްޓްސް ވިއްކާ 1 ރިސޯޓްކަމަށް މި ޚަބަރުގައި ހުރި ފޮޓޯތަކުން ފާހަގަކުރެވުނު އެއް ރިސޯޓަކީ އެޓްމޯސްފިއަރ ހެލެނގެލި. މި ރިސޯޓަކީ އަތިރީގޭ އިސްމާއިލް ހިލްމީގެ ރިސޯޓެއް.\nހުނަރު ވެރީން ރާއްޖޭގަ ގިނަ އެވެ. ފުރުސަތު އަދި މާލީ އެހީ ތެރިކަން ނުލިބެނީ އެވެ.\nސައިބޯނި ހެދުމަކީ ދިވެހިނައް ތަންކޮޅެއް އާކަމަކައް ވިއަސް ތިއީ ވަރައް ފަސޭހައިން ދަސްކުރެވޭކަމެއް! ތަންތަނައް ދަތުރު ކުރާއިރު އަމިލަޔައް ހާދާފަ ހުންނަސައީބޯނި ވިއްކަން ހަފޫތާ މާކޭޓު ފަދަތަންތާ މީހުން ތިބޭތި ދެކެން! ބޮޑު ވިއަފާރިޔެއް ގޮތުގަ ތިކަންކުރުވެންޏާ ތިއީ ވަރައް ބޮޑު ކާމިއާބެއް!\nމަމިހުރީ ހަމަ އަޑުއެހިތާ!!! މިފަދަ ވިސްނުން ހުރި މީހުން ހޯދައި އެމީހުނަށް ހިތްވަރުދޭ ސަރުކާރެއް ނެތް. މަ މިއަދު ތީގެ ސައިބޯންޏެއް ލިބޭތޯ ބަލާނަން. އަޒްލީނާގެ ތި ހިތްވަރާ އަޒުމަށްޓަކައި އަދި ތިހޯދި ކާމިޔާބީއަށް ތަހުނިޔާ ކިޔަން. މަރުހަބާ އަޒްލީނާ.\nމިކަހަލަ ކަންކަން ފަސޭހައިން ކުރެވޭނީ ސިޔާސީ މީހުންގެ ކުދިންނަށް.... އަ....ގެ.....\nތެދެއްތިޔައީ. ޥަރަށް ވަރަށް ގިނަ އުނދަގޫތައް ކުރޭ. ޢެންމެ ހެވާ ކަމަކީ. ޕްރޮޑަކްތެއްގެ ރެސިޕީ އާއި މޭކިން އަތުއަޅުވާލުމަށް މޮޅެތި ދަތި ކުރާކަން\nމިއީ ހަޤީގީ އުފެންދުންތެރިންނަކީ ... މަރުހަބާ.


އެޑްވާންސްޑް ސެޓްފިކެޓް ލެވެލްއިން ފެށިގެން މާސްޓަރސް އާ ހަމައަށް އެކި ދާއިރާތަކުން ކިޔެވުމުގެ ތަފާތު ފުރުޞަތުތަކާއެކު ހުޅުވާލާފައިވާ މެޕްސް ކޮލެޖްގެ މާރޗް 2021 އިންޓޭކްގެ ކޯސްތަކުގެ ތެރޭގައި ރަށުގައި ތިބެގެން އޮންލައިންކޮށް ކިޔަވުމަށްވެސް ވަރަށް ގިނަ ފުރުސަތުތައް އެބަހުއްޓެވެ. މިގޮތުން ބިޒްނަސް މެނޭޖްމަންޓް، ހިއުމަން ރިސޯސް މެނޭޖްމަންޓް، މާރކެޓިންގ މެނޭޖްމަންޓް، އެކައުންޓިންގ އެންޑް ބިޒްނަސް، ޓްރެވަލް އެންޑް ޓޫރިޒަމް، ޕްރޮޖެކްޓް މެނޭޖްމަންޓް އަދި ޕްރޮކިއުމެންޓް ލޮޖިސްޓިކްސް އެންޑް ސަޕްލައި ޗެއިން މެނޭޖްމެންޓްގެ ދާއިރާތައް ހިމެނެއެވެ.\nމެޕްސް ކޮލެޖުން ހިންގާ ކޯސްތަކުގެތެރޭގައި ހިމެނޭ އެކައުންޓިންގ އެންޑް ބިޒްނަސް ކޯސްތަކަކީ އެސޯސިއޭޝަން އޮފް ސަރޓިފައިޑް ޗާޓަރޑް އެކައުންޓަންޓްސް (އޭ.ސީ.ސީ.އޭ)ގެ މޮޑިއުލްތައް ހިމަނައިގެން ފަރުމާކޮށްފައިވާ ކޯސްތަކެކެވެ. މިގޮތުން މިކޯސް ނިންމާ ދަރިވަރުންނަށް މެޕްސް ކޮލެކުގެ ސެޓިފިކެޓްގެ އިތުރުން އޭ.ސީ.ސީ،އޭ. ގެ ސެޓްފިކެޓްވެސް ލިބެއެވެ. އަދިވެސް ފާހަގަކޮށްލެވޭ ކޯސްތަކުގެ ތެރޭގައި ވަރަށް ގިނަ ދަރިވަރުންގެ މެދުގައި މަޤުބޫލު ޕްރޮޖެކްޓް މެނޭޖްމަންޓް އަދި ޕްރޮކިއުމެންޓް ދާއިރާގެ ކޯސްތައް ހިމެނެއެވެ.\nއެޑްވާންސްޑް ސެޓްފިކެޓް ކޯސްތަކުގައި ގްރޭޑް ދިހަ އެއް ނިންމާފައިވާ ފަރާތްތަކަށް ބައިވެރިވުމުގެ ފުރުޞަތު ލިބިގެންދާއިރު، މިކޯސް ނިންމާލުމަށްފަހު އެފަރާތްތަކަށް ޑިގްރީ ކޯސްތަކުގައި ކިޔެވުމުގެ ފުރުސަތު ލިބިގެންދެއެވެ. އަދި އޭލެވެލް ފާހާ އެކު ނުވަތަ މަސައްކަތުގެ ތަޖުރިބާގެ އަލީގައިވެސް ބެޗެލަރސް ޑިގްރީއަށް ކިޔަވަން ބޭނުންވާ ފަރާތްތަކަށް ކޯހުގައި ބައިވެރިވުމުގެ ފުރުޞަތުވެސް ލިބެއެވެ.\nރާއްޖޭގައި މަތީ ތަޢުލީމު ހާސިލްކުރާ ގިނަ ދަރިވަރުންނަކީ ވަޒީފާ އަދާކުރަމުން ކިޔަވާ ދަރިވަރުން ކަމުން މެޕްސް ކޮލެޖުގެ ކޯސްތަކުގައި ކިޔަވާދެނީ ދަރިވަރުންގެ ވަޒީފާގެ ގަޑިތަކަށް ބުރޫ ނާރާނެފަދަ ގޮތަކަށް ކްލާސްތައް ހަމަޖައްސައިގެންނެވެ. އެގޮތުން ކްލާސްތައް ކުރިއަށް ގެންދަނީ ހަވީރު 5އިން ރޭގަނޑު 11އާ ދެމެދުއެވެ. މެޕްސް ކޮލެޖްގައި ހިންގާ ހުރިހާ ކޯސްތަކެއްގައިވެސް ކިޔަވައިދެއްވަނީ ތަޖުރިބާކާރު ލެކްޗަރަރއިންނެވެ. މީގެ ތެރޭގައި ދިވެހި އަދި ބިދޭސީ ލެކްޗަރަރ އިން ހިމެނެއެވެ.\nމެޕްސް ކޮލެޖުން ހިންގާ ޑިގްރީ ކޯސްތަކަކީ ސަރުކާރުން ހިލޭ ޑިގްރީއަށް ކިޔަވައިދިނުމަށް ހުޅުވާލާފައިވާ "ބެޗެލަރސް ޑިގްރީ ގްރާންޓް ސްކީމް" ގެ ދަށުން ހިލޭ ކިޔެވޭނެ ކޯސްތަކެކެވެ. މިގޮތުން ގިނަ ކޯސްތައް ސަރުކާރުގެ ހިލޭ ޑިގްރީ ޕްރޮގްރާމްގެ ދަށުން މުޅިން ހިލޭ ކިޔެވޭއިރު ބައެއް ކޯސްތައް، މިސާލަކަށް ޓުއަރިޒަމް އަދި އެކައުންޓިން އެންޑް ބިޒްނަސް ކޯސްތަކަކީ މި ސްކީމްގެ ދަށުން ކިޔަވާ އިރު ދަރިވަރުންގެ އަމިއްލަ އަތުން ކުޑަފީ އެއް ދައްކައިގެން ކިޔެވޭނެ ކޯސްތަކެކެވެ.


Mira aai STO ah bodu badhaleh gennavaane kamah Ibu vidhaalhu vejje\nމީރާ އާއި އެސްޓީއޯއަށް ބޮޑު ބަދަލެއް ގެންނަވާނެ ކަމަށް އިބޫ ވިދާޅުވެއްޖެ\nއިބޫ މިއަދު މާޅޮހުގައި ޖަގަހަައެއް ހުޅުވައިދެއްވަނީ\nމޯލްޑިވްސް އިންލެންޑް ރެވިނިއު އެތޯރިޓީ، މީރާ އާއި އެސްޓީއޯއަށް ބޮޑު ބަދަލެއް ގެންނަވާނެ ކަމަށް އިދިކޮޅު ރިޔާސީ ކެންޑިޑޭޓް، އިބްރާހިމް މުހައްމަދު ސޯލިހު، އިބޫ މިއަދު ވިދާޅުވެއްޖެ އެވެ.\nބ. އަތޮޅަށް އިބޫ މިހާރު ކުރައްވަމުން ގެންދަވާ ދަތުރުގައި ވެރިކަންކުރާ ރަށް އޭދަފުއްޓަށް ވަޑައިގެން އިބޫ ވިދާޅުވީ، އެމްޑީޕީގެ ވެރިކަމުގައި ތައާރަފްކުރި ޓެކްސް ނިޒާމް މި ސަރުކާރުން ގަޑުބަޑުކޮށްފައިވާ ކަމަށެވެ. އެތައް ޖޫރިމަނާތަކެއް ނަގައި ވިޔަފާރިވެރިން ބިރުގަންނަތަކަކަށް ހަދާފައިވާ ކަމަށެވެ. ކުދި އަދި މެދު ފަންތީގެ ވިޔަފާރިތައް ނެތިގެންދާ ކަމަށް އިބޫ ވިދާޅުވި އެވެ.\n"ޓެކްސް ނިޒާމް ގަޑުބަޑުކޮށްފަ ވަނީ، ކުދި އަދި މެދު ފަންތީގެ ވިޔަފާރިތައް ދަނީ ރޫޅަމުން، ޓެކްސްގެ ނިޒާމް ނާޖައިޒުގެ ބޭނުން ހިފައި އެތައް ޖޫރިމަނާތަކެއް ދަނީ ކުރަމުން، ޓެކްސް ނިޒާމަށް ގެންނަ ބަދަލުން މީރާއަކީ ބިރު ގަންނަ ތަނެއްގެ ގޮތުގައި ނޯންނާނެ، ބޭނުންވާ ގަވައިދެއް ހަދައިގެން ޖޫރިމަނާތަކެއް ނުނެގޭނެ،" އިބޫ ވިދާޅުވި އެވެ.\nއިބޫ ވިދާޅުވީ، މީރާއިން ބޭނުންވާހާ ގަވައިދުތަކެއް ހަދައިދެން ރައްޔިތުންގެ އަތުން ޖޫރިމަނާތައް ނުނެގޭނެ ކަމަށެވެ. ރައްޔިތުންގެ އަތުން ފައިސާ ނެގޭނީ ރައްޔިތުންގެ މަޖިލީހުން ފާސްކުރާ ގާނޫނަކުން ކަމަށާއި ގާނޫނު އަސާސީގެ ރޫހަކީ އެއީ ކަމަށެވެ.\nއޭނާގެ ވެރިކަމެއްގައި އިގްތިސޯދީ ސިޔާސަތު ބިނާ ކުރާނީ ސަރުކާރުން ވިޔަފާރިކުރާ ގޮތަށް ނޫން ކަމަށާއި ރައްޔިތުންނަށް ވިޔަފާރިކުރުމަށް ފަސޭހަވާ ގޮތަށް ކަމަށް އިބޫ ވިދާޅުވި އެވެ. އެގޮތުން އެސްޓީއޯއިން ކޮންމެހެން ރައްޔިތުންނަށް ހިދުމަތް ދޭން ކުރާ ވިޔަފާރިތައް ނޫނީ ނުކުރާނެ ކަމަށް ވެސް ވިދާޅުވި އެވެ.\n"އިގްތިސޯދީ ސިޔާސަތަކީ އަޅުގަނޑުމެން ވިޔަފާރި ކުރާ ސިޔާސަތެއް ނޫން، އެސްޓީއޯއިން ކުރާ ގިނަ ވިޔަފާރިތައް އާންމުންނަށް ދޫކޮށްލާނަން، ކޮންމެހެން ރައްޔިތުންނަށް ފޯރުކޮށްދޭންޖެހޭ ހިދުމަތްތައް ދޭން ވިޔަފާރި ކުރާ ތަނެއްގެ ގޮތުގައި ހަދާނަން،" އިބޫ ވިދާޅުވި އެވެ.\nއިބޫ ވަނީ އޭދަފުށީގެ ގިނަ ކަންތައްތަކެއް މިހާރަށްވުރެ ރަނގަޅު ކުރައްވާނެ ކަމަށް ވެސް ވައުދުވެވަޑައިގެންފަ އެވެ. އެގޮތުން އޭދަފުށީ ތައުލީމީ ނިޒާމް މިހާރަށްވުރެ ހަރުދަނާ ކުރައްވާނެ ކަމަށް ވިދާޅުވި އެވެ. އަދި އޭދަފުށިން ހިއްކާފައިވާ 27 ހެކްޓަރުގެ ބިމުން ފުރަތަމަ ހަ މަސް ދުވަހުގެ ތެރޭގައި ގޯތި ދޫކުރާނެ ކަމަށް ވެސް އިބޫ ވިދާޅުވި އެވެ.\nކައުންސިލްތައް ބާރުވެރިކޮށް ރަށްތައް ތަރައްގީކުރާނަން: އިބޫ\nމާޅޮހަށް ވަޑައިގެން އެ ރަށުގައި އިދިކޮޅު ޕާޓީތަކުގެ ޖަގަހައެއް ހުޅުވައިދެއްވުމަށްފަހު އިބޫ ވިދާޅުވީ، އެމްޑީޕީގެ ފުލް މެޖޯރިޓީ އޮންނަ މާޅޮހު ކައުންސިލަކީ ނަމޫނާ ކައުންސިލެއް ކަމަށެވެ. ރަށަށް ހިދުމަތްތައް ކޮށް ދެމުންދާ ނަމޫނާ ކައުންސިލެއް ކަމަށެވެ.\nއެގޮތުން ސަރުކާރުގެ އެއްވެސް އެހީއެއް ނެތި ކައުންސިލުން އިންޑޯ ސްޓޭޑިއަމެއް ހަދައި ބެޑްމިންޓަން ކުޅެވޭ ގޮތް ހަދާއިވާކަން އިބޫ ފާހަގަކުރެއްވި އެވެ. އޭގެއިތުރުން ކައުންސިލުން އިސްނަގައިގެން އެ ރަށުގައި ކުނި މެނޭޖްކުރަމުންދާކަން ވެސް ފާހަގަކުރެއްވި އެވެ. ގަސް ކާނާ ހައްދައި ރަށަށް އާމްދަނީ ވައްދަ އެވެ.\n"މިއީ އަޅުގަނޑުމެން ގެންނަން ބޭނުންވާ ޖަޒީރާވ ރާއްޖެއަކީ، ލާމަރުކަޒީ ނިޒާމުން، ރައްޔިތުންނާ ކައިރިން ރައްޔިތުންގެ ވާހަކަތައް އޮޅުންފިލާ ބަޔަކަށް ބާރުތައް ދީގެން، ކައުންސިލްތަކަށް މާލީ ގޮތުން ތަނަވަސްކަން ލިބޭނެ ގޮތް ހެދުން، ފަޅު ރައްތަކުގެ އާމްދަނީ ކައުންސިލަށް ލިބޭނެ ގޮތް ހަދާނަން،" އިބޫ ވިދާޅުވި އެވެ.\nއިބޫ ވިދާޅުވީ، އަނިޔާވެރިކަމާއި ބިރު ދެއްކުންތައް އެބަހުރި ކަމަށާއި ނަމަވެސް އެއްވެސް ރައްޔިތަކު ފަސްޖެހިގެން ނުވާނެ ކަމަށެވެ. ގާނޫނުން ރައްޔިތުންނަށް ލިބިދީފައިވާ ހައްގުގެ ބޭނުން ހިފަން ޖެހޭނެ ކަމަށެވެ. ރައްޔިތުން ލާ ވޯޓުން ނަތީޖާ ނެރުމަށް ކުރެވުނު ކަމެއް ކުރައްވާނެ ކަމަށް ވެސް އިބޫ ވިދާޅުވި އެވެ.\nއެމްޑީޕީ ރައީސް އިބްރާހިމް މުހައްމަދު ސޯލިހު ޖުމްހޫރީ ޕާޓީ + އިދިކޮޅު ފަރާތްތައް\n"ވޯޓުން އެމްޑީޕީއާ ކޯލިޝަން ބަލިކޮށްދީ"\nއެންމެން ވައި ކުޑާގައި ޖޭޕީއަށް، ކޮންކަމެއް؟\nޕާޓީތަކުން އިބޫގެ ކެބިނެޓަށް "ސަވާރުވާން" އުޅެގެން ނުވާނެ: ނަޝީދު


SunOnline: Censor nukuraa MMPRC ge list eh rayytihunnah haama kuran jehey: Raees yameen\nސެންސަރު ނުކުރާ އެމްއެމްޕީއާރުސީގެ ލިސްޓެއް ރައްޔިތުންނަށް ހާމަކުރަން ޖެހޭ: ރައީސް ޔާމީން\nޢާއިޝަތު ފިރުޝަތު 16 Jun 2022, 12:33\nކުރީގެ ރައީސް އަބްދުﷲ ޔާމީން އަބްދުލްގައްޔޫމް --- ސަން ފޮޓޯ/ މުޙައްމަދު ހައްޔާން\nމޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރުސީ)ގެ ބޮޑު ހިޔާނާތުގައި ބައިވެރިވި މީހުންގެ ލިސްޓުން އެއްވެސް މީހަކު އުނިނުކޮށް ރައްޔިތުންނަށް ހާމަކުރަން ޖެހޭ ކަމަށް ކުރީގެ ރައީސް ޢަބްދުﷲ ޔާމީން ޢަބްދުލްޤައްޔޫމް ވިދާޅުވެއްޖެއެވެ.\nރައީސް ޔާމީން "ވޮއިސް"އަށް ދެއްވި އިންޓަވިއުއެއްގައި ވިދާޅުވީ އެމްއެމްޕީއާރުސީގެ ބޮޑު ހިޔާނާތުގައި ބައިވެރިވި މީހުންގެ ފުރިހަމަ ލިސްޓު ރައްޔިތުންނާ ހިސާބަށް ނުފޯރާ ސަބަބާ މެދު ކަންބޮޑުވާ ކަމަށެވެ. އަދި އޭގެ ލިސްޓެއް އާންމުވާ ކޮންމެ ފަހަރަކީ ވެސް ތަފާތު ލިސްޓެއް ރައްޔިތުންނަށް ފެންނަ ފަހަރެއް ކަމަށް އެމަނިކުފާނު ވިދާޅުވިއެވެ.\n"މިފަހަރު އެމްޑީޕީގެ ޗެއާއަށް ވާދަކުރިއިރު އެބޭފުޅުން އެބޭފުޅުންގެ ތެރޭގައި އަމިއްލައަށް އެވާހަކަ ގޮވީ. އެންމެ ކުޑަ މިނުން ރައްޔިތުންނަށް އެބަ ޖެހޭ އެމްއެމްޕީއާރުސީގެ ރިފްލެކްޓިވް ލިސްޓެއް ނުވަތަ ހަގީގީ ލިސްޓެއް ފެންނަން. ކީއްވެތޯ އެކަން ނުވެގެން އުޅެނީ،" ރައީސް ޔާމީން ވިދާޅުވިއެވެ.\nއެ ހިޔާނާތުގައި އެންމެ ގިނައިން ބައިވެރިވެފައި ހުރީ ޕީޕީއެމް މީހުންކަން ނުވަތަ އެމްޑީޕީ މީހުންކަން ވެސް އެނގޭނީ ލިސްޓު ހާމަކުރުމުން ކަމަށާއި މި ސަރުކާރަށް އެކަން ހާމަކުރަން ފަސޭހަ ނުވާނެ ކަމަށް އެމަނިކުފާނު ވިދާޅުވިއެވެ.\nރައީސް ޔާމީން އިތުރަށް ވިދާޅުވީ ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙަށް ވެސް އެމްއެމްޕީއާރުސީގެ ބޮޑެތި ތުހުމަތުތަކެއް ކުރެވޭ ކަމަށާއި އެ ވާހަކަ އެއްވެސް ފަރާތަކުން ނުދައްކަނީ ކީއްވެކަމާމެދު ސުވާލު އުފެދޭ ކަމަށެވެ.\nނަމަވެސް ސަރުކާރުގެ މުއައްސަސާތަކާ އެކަން ބެލުމުގެ ހުއްދައާއި ބާރު އޮންނަ އެހެން ފަރާތަކަށް ވެސް އެ މައްސަލަ ބަލައި ތަހުގީގު ކުރަން މިއަދު ނުކުޅެދިފަވާ ކަމަށް އެމަނިކުފާނު ވިދާޅުވިއެވެ.\n"ޕްރޮސިކިއުޓާ ޖެނެރަލް މިކަމަށް އިންކޭޕަބަލް، ޕޮލިސް ކޮމިޝަނާގެ ޒިންމާއެއް އެއީ މިފަދަ މައްސަލަތައް އަމިއްލައަށް އިސް ނަގައިގެން ބެލުން،" ރައީސް ޔާމީން ވިދާޅުވިއެވެ.\nއެމްއެމްޕީއާރުސީގެ ހިޔާނާތުގެ ފުރިހަމަ އަދި އިންސާފުވެރި ތަހުގީގެއް ނުގެންދެވޭއިރު، ރާއްޖޭގައި އަދުލު އިންސާފުންދާ އެއްވެސް ކަމެއް އޮންނަ ކަމާމެދު ސުވާލު އުފެދޭ ކަމަށް ވެސް ރައީސް ޔާމީން ވިދާޅުވިއެވެ.\n"ބޮޑެތި ހިޔާނާތްތައް ތަހުގީގެއް ނުކުރެވޭ. ދެން އެކި ކަހަލަ ދައުވާތައް ކޮށްގެން އަޅުގަނޑުގެ ފަހަތުން ނުނެއްޓުމަކީ އަޅުގަނޑުގެ މައްސަލައެއް ނޫން. ކުުދިކުދި އުނދަގޫތައް ކުރިމަތިވޭ. އެކަމުވެސް ފަރުވާލެއް ނެތް،" ރައީސް ޔާމީން ވިދާޅުވިއެވެ.\nއެމަނިކުފާނު އެހެން ވިދާޅުވީ އެމަނިކުފާނުގެ މައްޗަށް ދައުވާތައް އުފުލަނީ އަންނަ އަހަރުގެ ރިޔާސީ އިންތިހާބުގައި ވާދަކުރުމަށް ދަތިތަކެއް ކުރިމަތިކުރެއްވުމުގެ ގޮތުން ކަމަށް ސިފަކުރައްވާފައެވެ.\nއެމްއެމްޕީއާރްސީ މެދުވެރިކޮށް، ގއ. ވޮޑަމުލާގައި ޓޫރިސްޓް ރިސޯޓެއް ތަރައްގީ ކުރުމަށް ކުއްޔަށް ދޫކޮށްގެން ދައުލަތަށް ލިބެން ޖެހޭ އެއް މިލިއަން ޑޮލަރު ލޯންޑާ ކުރިކަން ސާބިތުވެ، ރައީސް ޔާމީން ފަސް އަހަރަށް ޖަލަށް ލުމަށާއި ޖޫރިމަނާ ކުރުމަށް ކްރިމިނަލް ކޯޓުން ހުކުމް ކުރީ 2019 ވަނަ އަހަރުގެ ނޮވެމްބަރު މަހުގެ 28 ވަނަ ދުވަހުއެވެ.\nއެ މައްސަލަ ރައީސް ޔާމީންގެ ފަރާތުން ހައިކޯޓުގައި އިސްތިއުނާފު ކުރުމުން އެ ކޯޓުން ނިންމީ ކްރިމިނަލް ކޯޓުގެ ހުކުމަށް ތާއީދުކުރާށެވެ. ނަމަވެސް އޭގެ ފަހުން، މިދިޔަ އަހަރުގެ ނޮވެމްބަރު މަހުގެ 30 ވަނަ ދުވަހު ސުޕްރީމް ކޯޓުން ވަނީ އެ ހުކުމް ބާތިލުކޮށް، އެމަނިކުފާނު މިނިވަން ކުރަން އަމުރުކޮށްފައެވެ.\nކްރިމިނަލް ކޯޓުން މިހާރު ދަނީ، ޓޫރިސްޓް ރިސޯޓެއް ތަރައްގީކުރަން ވ. އާރަށް ކުއްޔަށް ދޫކުރި މުއާމަލާތާ ގުޅިގެން ރައީސް ޔާމީންގެ މައްޗަށް އުފުލާފައިވާ ދައުވާތަކުގެ އަޑުއެހުންތައް ބާއްވަމުންނެވެ.


Virtual koh zulah - Hali News\nޕްރީސްކޫލު ކުދިންތަކެއް ވަރޗުއަލްކޮށް ޒުލަށް.\n28 March 2021, 16:18\nޕްރީސްކޫލު ކުދިންތަކެއް ވަރޗުއަލްކޮށް މައިދާނީ ދަތުރެއް (ފީލްޑް ޓްރިޕް) ގައި ޒުލަށް ގެންދިޔަ ޓީޗަރަކަށް މީސް މީޑިއާގައި ތައުރީފު ބަންޑުން ވާން ފަށައިފިއެވެ. އެންމެ ފުރަތަމަ ޓިކްޓޮކް ގައި ދައުރުވާން ފެށި މި ވީޑިޔޯ މިހާރު ޓްވިޓަރގައިވެސް ދައުރުވަމުން އެބަދެއެވެ. މިހާރު މިހާތަނަށް6މިލިޔަނަށްވުރެ ގިނަ މީހުން މި ވީޑީއޯ ހިއްސާ ކޮށްފައިވެއެވެ. އަދި މިޓީޗަރަށް އެތައް ބައެއްގެ ލޯތްބާއި ތަޢުރީފު ލިބެމުން އެބަ ދެއެވެ.\nމި ހުނަރުވެރި ކިންޑަގަރގާރޑެންގެ ޓީޗަރ "ގްރޭޓް ޓަލްކޮޓް" އޭނާގެ ލެޕްޓޮޕް ހިފައިގެން ޒުލުގައި ކުދިންނާއި ވީޑިއޯ ކޯލުގެ ޒަރިއްޔާއިން ވާހަކަ ދައްކަމުންދާ މި ވީޑިއޯ އަށް ވަރަށް ގިނަ ފަރާތް ތަކުން "ކޮމެންޓް" ތައް ވެސް ކޮށްފައިވެއެވެ. އަދި ވީޑިއޯ މެސެޖުތައް ވެސް ފޮނުވާފައި ވެއެވެ.\nގިނަފަރާތްތަކުން ހާމަ ކޮށްފައިވާ ގޮތުގައި މި ވީޑިއޯ ބަލާލުމުން ކުދިން މިފަދަ ކަންތައްތަކަށް ޝައުގުވެރިވާވަރު ހާމަ ވެއެވެ. އަދި މިފަދަ ދުވަސްވަރެއްގައި، ކުދިންނަށް ގެއިން ނުނުކުމެ ސްކޫލަށް ވެސް ނުދެވި ތިބެން ޖެހުމުން މިފަދަ ގޮތްގޮތަށް ކުލާސްތައް ނެގުމުގެ މުހިއްމުކަން ފާހަގަ ކޮށްފައިވެއެވެ. ގިނަ މީހުން ތަޢުރީފު ކޮށްފައިވަނީ ޓީޗަރުގެ ހުނަރުވެރިކަމަށެވެ. ކުދިންނަށް މިފަދަ ފުރުޞަތުތައް ދެއްވާނީ ކުދިންދެކެ ލޯބިވާ އެކުދިންގެ އިހުސާސްތައް ދަންނަ ގާބިލު ޓީޗަރުން ކަމަށް ލިޔެ ތަޢުރީފު ކޮށްފައި ވެއެވެ.\nޓަލްކޮޓްގެ މި މައިދާނީ ދަތުރުގައި ޒުލުގެ އެކި ޖަނަވާރުތައް ކުދިންނަށް ދައްކާ ސުވާލު ކުރަމުން ދާއިރު ކުދިންގެ އަޑުތަކުން އެކުދިން ވަރަށް ހައިރާންވެފައި ތިބިކަން ފާހަކަ ކުރެވެއެވެ. އަދި މަޖަލާ އުފަލާއެކު މި ގަޑި ކުރިއަށްދާތަން ފެނުމުން ގިނަ ބައެއްގެ ހިތަށް އުފާވެރިކަން ގެނެސްދީފިކަން ކަށަވަރެވެ.


Emme baaru bodu domestic airport akah dharavandhoo\nއެންމެ ބާރުބޮޑު ޑޮމެސްޓިކް އެއާޕޯޓަކަށް ދަރަވަންދޫ\nދަރަވަންދޫ އެއާޕޯޓަށް މޯލްޑިވިއަންގެ ދަތުރުތައް ފަށަން ބޭއްވި ރަސްމިއްޔާތުގެ ތެރެއިން- ފޮޓޯ: މޯލްޑިވްސް އިންސައިޑާ\nރާއްޖޭގެ ޑޮމެސްޓިކް އެއާޕޯޓްތަކުގެ ތެރެއިން އެންމެ ބާރު ބޮޑު، ދަރަވަންދޫ އެއާޕޯޓަށް 2017 ވަނަ އަހަރު 97,379 މީހުން ދަތުރުކޮށްފި އެވެ.\nނޭޝަނަލް ސްޓެޓިސްޓިކް ބިއުރޯއިން މި މަހު އާންމުކުރި "ސްޓެޓިސްޓިކް އިޔާ ބުކް 2018" ގައިވާ ގޮތުން 2017 ވަނަ އަހަރު ދަރަވަންދޫ އެއާޕޯޓަށް 97,379 މީހުން ގޮސްފައިވެ އެވެ. އަދި އެ އެއާޕޯޓުން 95,828 މީހުން ވަނީ ފުރާފަ އެވެ. އަދި ދެވަނަ އަށް އެންމެ ގިނަ މީހުން ދަތުރު ކޮށްފައިވަނީ މާމިގިލި އެއާޕޯޓަށެވެ. މި އެއާޕޯޓަށް 97,504 މީހުން ވަނީ ގޮސްފައެވެ. އަދި އެއާޕޯޓުން 91,499 މީހުން ވަނީ ފުރާފަ އެވެ. -- ބާރުބޮޑު ކަމަށް ބަލާފައި އެވަނީ އެރަވައިލް އާއި ޑިޕާޗާ އެއްކޮށްލައިގެނެވެ.\nދަރަވަންދޫ އެއާޕޯޓަށް އެންމެ ގިނަ މީހުން ދަތުރުކޮށްފައިވަނީ ޓޫރިޒަމްގެ އާ އަހަރާ ކައިރިކޮށް ޑިސެމްބަރު މަހު އެވެ. އެ މަހު 11,011 މީހުން ދަރަވަންދޫ އެއާޕޯޓަށް ދަތުރު ކުރި އެވެ. އަދި އެންމެ ގިނަ މީހުން ފުރާފައިވަނީ އޮކްޓޫބަރު މަހު 10,004 މީހުންނެވެ.\nގައުމީ ތަފާސް ހިސާބުތަކުގެ ބިއުރޯގެ ހިސާބުތައް ދައްކާ ގޮތުގައި ރާއްޖޭގެ ޑޮމެސްޓިކް އެއާޕޯޓުތަކުގެ ތެރެއިން އެންމެ މަދުން މީހުން އައިސް ގޮސްވާ އެއާޕޯޓަކީ ތ. ތިމަރަފުށީ އެއާޕޯޓެވެ. އެ އެއާޕޯޓަށް 2017 ވަނަ އަހަރު ދަތުރުކޮށްފައިވަނީ 6,734 މީހުންނެވެ. އަދި މި އެއާޕޯޓުން ފުރާފައިވަނީ 6,021 މީހުންނެވެ. މި އެއާޕޯޓަށް 2017 ވަނަ އަހަރު އެންމެ ގިނައިން މީހުން ދަތުރުކޮށްފައިވަނީ އޮކްޓޫބަރު މަހާއި ނޮވެމްބަރު އަދި ޑިސެމްބަރު މަހު އެވެ. މި ތިން މަހު މި އެއާޕޯޓަށް ދަތުރުކޮށްފައިވަނީ 744 މީހުންނެވެ. އަދި މި އެއާޕޯޓުން އެންމެ ގިނަ މީހުން ފުރާފައިވަނީ ސެމްޓެމްބަރު މަހު އެވެ. އެއީ 729 މީހުންނެވެ.\nޓޫރިޒަމް ޑޮމެސްޓިކް އެއާޕޯޓް ދަރަވަންދޫ\nޓޫރިޒަމް ދާއިރާގެ ތަމްރީން ދޭނެ ވަސީލަތް ދަރަވަންދޫ ސްކޫލަށް


vnews - Film Bos ge ticket ah nan note kurumah maadhamaa hulhuvaalany\nފިލްމު "ބޮސް"ގެ ޓިކެޓަށް ނަން ނޯޓު ކުރުމަށް މާދަމާ ހުޅުވާލަނީ\n"ބޮސް"ގެ ޕޯސްޓަރެއް-- ފޮޓޯ: ފޭސްބުކް ޕޭޖް\nބެލުންތެރިން މިހާރު އެންމެ އިންތިޒާރު ކުރަމުން އަންނަ ފިލްމު "ބޮސް"ގެ ޓިކެޓަށް މާދަމާއިން ފެށިގެން ނަން ނޯޓު ކުރުމަށް ފުރުސަތު ހުޅުވާލެވޭނެ ކަމަށް އެ ފިލްމުގެ ޕްރޮޑަކްޝަން ޓީމުން ބުނެފި އެވެ.\nވީނިއުސްއަށް މައުލޫމާތު ދެއްވަމުން މި ފިލްމުގެ ޕްރޮޑިއުސަރު އަދި މަޝްހޫރު ވާހަކަ ލިޔުންތެރިޔާ ފާތިމަތު ނަހުލާ ބުނީ މި ފިލްމުގެ 10 ވަނަ ޝޯއާ ހަމައަށް ނަން ނޯޓު ކުރުމަށް މާދަމާ ފުރުސަތު ހުޅުވާލާނެ ކަމަށެވެ.\nނަހުލާ ބުނީ ފިލްމުގެ ޓިކެޓަށް ނަންނޯޓު ކުރުމަށް މާދަމާ ހުޅުވާލިޔަސް ޓިކެޓު ދޫކުރަން ފަށާނީ އަންނަ އޮކްޓޫބަރު މަހުގެ ތިންވަނަ ދުވަހުން ފެށިގެން ކަމަށެވެ.\nމި ފިލްމުގެ ފުރަތަމަ ޝޯގެ ޓިކެޓު ވިއްކުމަށް ހަމަޖެހިފައިވަނީ 200 ރުފިޔާއަށް ކަމަށާއި އެހެން ޝޯތަކަށް ޓިކެޓު ވިއްކުމަށް ހަމަޖެހިފައިވަނީ 100 ރުފިޔާ އަށް ކަމަށްވެސް ނަހުލާ ބުންޏެވެ.\nނަހުލާގެ ކާމިޔާބު ފިލްމު 4426 ފިލްމަށް އޮންލައިންކޮށް ބުކިން ހެދި ގޮތަށް، ބޮސް ފިލްމަށް ވެސް އޮންލައިންކޮށް ޓިކެޓް ބުކް ކުރެވޭނެ އިންތިޒާމް ވެސް މިހާރު ވަނީ ހަމަޖައްސާފައިވާ ކަމަށެވެ. އެގޮތުން މި ފިލްމުގެ ވެބްސައިޓް www.bos-themovie.com މެދުވެރިކޮށް ޓިކެޓް ބުކްކޮށްލުމުގެ ފުރުސަތު ލިބިގެންދާނެ ކަމަށް ނަހުލާ ބުންޏެވެ.\nނަހުލާ އިތުރަށް ބުނީ އާއިލާއާއެކު ނުވަތަ ރަހްމަތްތެރީންގެ ގްރޫޕަކާ އެކުވެސް ފިލްމު ބަލައިލަން ދާނަމަ، އެމީހަކު ނުވަތަ އެބަޔަކު ބޭނުންވާ ހިސާބަކުން ސީޓްތަކެއް ދުރާލައި ނޯޓުކޮށްލުމުގެ ފުރުސަތު މިހާރު އޮންނާނެ ކަމަށެވެ.\nމި ފިލްމު ޑައިރެކްޓު ކޮށްފައިވަނީ މަޝްހޫރު ބަތަލާ އައިޝަތު ރިޝްމީ އެވެ. މި ފިލްމުގެ ފުރަތަމަ ޓްރެއިލާ މިހާރު ވަނީ ބެލުންތެރިންނަށް ދޫކޮށްލާފަ އެވެ. މި ފިލްމު ބެލުންތެރިންނާއި ހަމައަށް އަންނާނީ އަންނަ އޮކްޓުބަރު މަހުގެ 31 ވަނަ ދުވަހު އެވެ.\n"ބޮސް"ގެ ޓްރެއިލަރ އަދި ލަވަތަކުގެ އޯޑިއޯ ރިލީޒްކުރުމަށް ސޯލްޓް ކެފޭގައި ބޭއްވި ހަފްލާގެ ތެރެއިން-- ވީފޮޓޯ: އަބްދުﷲ ޝާމް (މުއްތު)\nމި ފިލްމުގެ ޓްރެއިލާއިން ފެންނަ ގޮތުގައި، ފިލްމުގައި ފެނިގެން ދާނީ މި ދާއިރާއަށް އަލަށް ތައާރަފްވާ އެކްޓަރު މުހައްމަދު ޔުނާން އާއި ރާއްޖޭގައި މިވަގުތު ހުރި އެންމެ މޮޅު އެއް ބަތަލާ މަރިޔަމް އައްޒައާ ދިމާވާން މެދުވެރިވާ ގޮތުގެ މަންޒަރުތަކެކެވެ. އަދި އޭގެ ފަހުން ދިމާވާ ހާދިސާތަކަށް ފަހު ދެމީހުން އެކަކު އަނެކަކާ ވަކިވާން ޖެހިދާނެތީ ދެމީހުންގެ ދެމެދުގައި އެ ބަދަލުކުރެވޭ އަސަރުގަދަ ވާހަކަތަކެކެވެ. ފިލްމުގައި އައްޒަގެ ބައްޕައެއްގެ ރޯލް އަދާކުރަނީ އައްޒަގެ އަސްލު ބައްޕަ ޝިޔާމް އެވެ.\nމި ފިލްމުގެ ކާސްޓުންގެ ތެރޭގައި އިބްރާހިމް ޖިހާދު (ޖިމީ) އާއި، އަލީ އާޒިމް (ދޮން އައްޔަ) އަދި ފާތިމަތު އާޒިފާ (އަޒޫ) ވެސް ހިމެނެ އެވެ. ފިލްމު ބޮސް އެޑިޓް ކުރަނީ މަޝްހޫރު ނެށުންތެރިޔާ އަދި އެކްޓަރު ރަވީ ފާރޫގެވެ. ފިލްމުގެ ސިނެމެޓޮގްރަފީ ހަދައިދީފައިވަނީ ސިނެސްޓޯމުންނެވެ.\nބޮސްގައި ޖުމުލަ ހަތް ލަވަ ހިމެނޭއިރު ލަވަތައް ކިޔާފައިވަނީ މުހައްމަދު އަބްދުލް ޣަނީ (ތޭރަ) އާއި، ރާފިޔަތު ރަމީޒާ، މާއިން ރަޝީދާއި، ފާތިމަތު އަޝްފާ، އިބްރާހިމް ޒައިދު އަލީ (ކުޑައިއްބެ) އަދި މޯލްޑިވިއަން އައިޑަލްއިން ވިދާލި ޝަލަބީ އިބްރާހިމާއި، ހަމޫދު އެވެ.


Minister Ali Waheed raalhuthah mioh "kafanee" | Hathaavees\nމިނިސްޓަރު އަލީ ވަހީދު ރާޅުތައް މިއޮތް "ކަފަނީ"!\nޖޫން 8, 2020 ހަތާވީސް.ކޮމް\nޓޫރިޒަމް މިނިސްޓަރ އަލީ ވަހީދުގެ ތަފާތު ފޮޓޯތަކެއް\nފަތުރުވެރިކަން އޮތީ ހުއްޓިފައެވެ. މަޑުޖެހިފައެވެ. ކޮވިޑުގެ ގަދަ ވިއްސާރައިގައި ޖެހި، އޮތީ ހިރިނުލެވިފައެވެ. ބޯވިލާތައް ބޮބާލައި، އުޑުމަތިން އަލިވާން ދަނީ ތައްޔާރުވަމުންނެވެ. އެ ދުވަސް ކައިރިވަނީއެވެ. އަރާ ހަމަކުރަނީއެވެ. މި ފޮޓޯތަކުން މި ފެންނަނީ އެކަމަށް "ވޯމްއަޕް" ޖެއްސުން ކަމަށް ވެސް ވެދާނެއެވެ.\nޓޫރިޒަމް މިނިސްޓަރު ގަދަ ވިއްސާރައިގައި އިންޖީނު އެޅި ރިބް ޑިންގީއެއް ދުއްވަނީ-- ފޮޓޯ/ ޓޫރިޒަމް މިނިސްޓްރީ\nސޯޝަލް މީޑީއަށް ދޫކޮށްލާފައިވާ ފޮޓޯތަކުން ފެންނަނީ ޓޫރިޒަމް މިނިސްޓަރު އަލީ ވަހީދު ގަދަ ވިއްސާރާގައި ރިބް ޑިންގީއެއްގައި ރާޅުތައް ކަފަމުން ދުއްވާ މައްޒަރެވެ. ތަފާތު މަންޒަރެކެވެ. ވަޒީރުކަމަށް ވަޑައިގަންނަވާ ބޭފުޅުންގެ ފަރާތުން މިކަހަލަ މަންޒަރު ފެނުން ވަރަށް މަދެވެ.\nކަޅުކުލައިގެ ގަމީސް އާންމުކޮށް ތުރުކުރައްވާ މިނިސްޓަރު އަލީ ވަހީދު ވާރޭއާ ތެމިގެން، އެ ކުޅުއްވީ ފިލްމެއް ނޫނެވެ. ޖުލައި މަހު ފަތުރުވެރިކަމަށް ރާއްޖެ ހުޅުވާލާތީ ފަތުރުވެރިންނަށް ދައްކާނެ، ރީތި މަންޒަރެއް ކުޅެލީއެވެ.\nޓޫރިޒަމް މިނިސްތަރު އަލީ ވަހީދު\nޓޫރިޒަމް މިނިސްޓްރީން މިރޭ އާންމު ކުރި ކުރި ވީޑިއޯގައި މިނިސްޓަރު އަލީ ވަހީދު ވިދާޅުވަނީ ރާއްޖޭގައި ފަތުރުވެރިކަން ފެށުނީ 1972ގައި ކަމަށާއި އަނެއްކާވެސް އަންނަ ޖުލައި މަހު ފަތުރުވެރިކަމަށް ރާއްޖެ ހުޅުވާލާނެ ކަމަށެވެ. ފޮށިބަނދެގެން ރާއްޖެ އައުމަށް ތައްޔާރުވުމަށާއި "ސަން ޑެފިނިޓްލީ ވިލް ޝައިން އެގެއިން" ކަމަށެވެ.\nޓޫރިޒަމް މިނިސްޓަރުގެ ތަފާތު ފޮޓޯތަކާ އެކު، މެސެޖުތަކެއް ދޫކޮށްލާފައި ވަނީ ޓޫރިޒަމް އަލުން ނަގާ ކޮޅަށް ޖެހުމަށް ދުނިޔޭގެ މަޝްހޫރު މީހުންގެ އެހީތެރިކަމާއެކު ހާއްސަ ޕްރޮމޯޝަނެއް، ފޭސްބުކް މެދުވެރިކޮށް މިރޭ ކުރިއަށް ގެންދިޔަ ވަގުތުގައެވެ.\nTags: މިނިސްޓަރު އަލީ ވަހީދު, ފަތުރުވެރިކަން\nPrevious ރާއްޖެއިން މިއަދު ޕޮޒިޓިވްވި 18 މީހަކު، 98 މީހަކު ވަނީ ބަލިން ރަނގަޅުވެފައި\nNext ހައުސިން މިނިސްޓަރުގެ މަގާމުން އާތިފާ ވަކިކުރުމަށް އެދި ނަޝީދަށް ސިޓީއެއް


01 ލިފްޓު ރަނިންގ ކަންޑިޝަނަށް ގެނެސްދޭނެ ފަރާތެއް ހޯދަން\nމިޓްސުބިޝީ ބްރޭންޑްގެ 01 ލިފްޓު ރަނިންގ ކަންޑިޝަނަށް ގެނެސްދޭނެ ފަރާތެއް ހޯދަން ބޭނުންވެއްޖެއެވެ.\nވީމާ، މިމަސައްކަތްކޮށްދޭން އެދޭ ފަރާތްތަކުން 10 ސެޕްޓެންބަރު 2014 ވަނަ ދުވަހުގެ 10:00 އަށް މިމިނިސްޓްރީއަށް ހާޒިރުވެ މަޢުލޫމާތު އޮޅުންފިލުވުމަށްފަހު 14 ސެޕްޓެންބަރު 2014 ވަނަ ދުވަހުގެ 10:00 އަށް މިމިނިސްޓްރީއަށް ހާޒިރުވެ އަންދާސީހިސާބު ހުށަހެޅުން އެދެމެވެ. މިކަމަށް އަންދާސީހިސާބު ހުށަހެޅޭނީ މަޢުލޫމާތު ސާފުކުރުމަށް ހާޒިރުވާންޖެހޭ ދުވަހުގެ، ކަނޑައެޅިފައިވާ ގަޑިއަށް، މިމިނިސްޓްރީއަށް ހާޒިރުވެ މަޢުލޫމާތު އޮޅުންފިލުވާފައިވާ ފަރާތްތަކަށެވެ.\nމިކަމަށް މީގެކުރިން ކުރި މިމިނިސްޓްރީގެ ނަންބަރު IUL)28-FA-1/1/2014/87) އިޢުލާނާ ގުޅިގެން މަޢުލޫމާތު ބަދަލުވެފައިވާތީ، އެ އިޢުލާނާ ގުޅިގެން ލިފްޓް ރަނިންގކޮންޑިޝަނަށް ގެނެސްދިނުމަށް ހުށަހަޅާފައިވާ އަގުތައް ބާޠިލު ކުރުމަށްފަހު އަލުން އިޢުލާން ކުރީމެވެ. މިކަމާ ގުޅޭ އިތުރު މަޢުލޫމާތު ސާފުކުރުމަށް، މިމިނިސްޓްރީގެ ފޯން ނަންބަރު 3313124 އާ ގުޅުން އެދެމެވެ.\nނަންބަރު: (IUL) 28-FA-1/1/2014/116


Minimum Wage kanda alhanvee3fanthi akah: Ali Niyaz\nހުޅުމާލެ ދާއިރާގެ މެންބަރު އަލީ ނިޔާޒު -- ފޮޓޯ: މަޖިލީސް\nރާއްޖޭގައި ފުރަތަމަ ފަހަރަށް މިނިމަމް ވޭޖް ކަނޑައަޅާއިރު، ވިޔަފާރިތަކާއި ކުންފުނިތައް ތިން ފަންތިއަކަށް ބަހާލުމަށް ފަހު ކޮންމެ ފަންތިއަކަށް މިނިމަމް ވޭޖްގެ އަދަދެއް ކަނޑައަޅަން ޖެހޭ ކަމަށް އެމްޑީޕީގެ ޗެއާޕާސަންގެ ނައިބު އަދި ހުޅުމާލެ ދާއިރާގެ މެންބަރު އަލީ ނިޔާޒު ވިދާޅުވެއްޖެ އެވެ.\nސަރުކާރުގެ ފަރާތުން ކެނދިކުޅުދޫ ދާއިރާގެ މެންބަރު އަހުމަދު އީސަ ހުށަހަޅުއްވާފައިވާ ބިލަށް ބަހުސް ކުރައްވަމުން އަލީ ނިޔާޒު ވިދާޅުވީ މިނިމަމް ވޭޖް ކަނޑައެޅުމުގެ ބަހުސަކީ އެތައް އަހަރެއް ވަން ދެން ކުރެވިފައިވާ ބަހުސެއް ކަމަށާއި އެ ކަން ކުރަން ދެން މާ ގިނަ ވަގުތެއް ނަގައިގެން ނުވާނެ ކަމަށެވެ.\nމިނިމަމް ވޭޖް ކަނޑައެޅުމަށް ޓަކައި އިކޮނޮމިކް މިނިސްޓްރީގައި އެކުލަވާލާފައިވާ އެޑްވައިޒަރީ ބޯޑުގެ ރިޕޯޓަށް ރިއާޔަތްކޮށް އަދި މަޖިލީހުގެ ގިނަ މެންބަރުންގެ ވިސްނުމަށް ރިއާޔަތްކޮށް ތިން ފަންތިއަކަށް ވިޔަފާރިތައް ބެހުމަށް ފަހު އެއިން ކޮންމެ ފަންތިއަކަށް ވަކި މިނިމަމް ވޭޖެއް ކަނޑައެޅުމުގެ ވިސްނުމަކަށް ތާއީދު ކުރެވޭ ކަމަށް ނިޔާޒު ވިދާޅުވި އެވެ.\nއެ ތިން ފަންތީގެ ވިޔަފާރިތަކަށް ކަނޑައަޅާނެ މިނިމަމް ވޭޖްގެ އަދަދުތަކެއް ވެސް ނިޔާޒު ވިދާޅުވެ ދެއްވި އެވެ. އެއީ އެންމެ މަތީ ފަންތީގެ ވިޔަފާރިތަކުން ދޭނެ މިނިމަމް ވޭޖްގެ އަދަދަކަށް 8،000 ރުފިޔާ، މެދު ފަންތީގެ ވިޔަފާރިތަކަށް 6،000 ރުފިޔާ އަދި ކުދި ފަންތީގެ ވިޔަފާރިތަކަށް 4،000 ރުފިޔާ އެވެ.\nވިޔަފާރިތަކުގެ ފަންތިތައް ކަނޑައެޅުމަށް އޮންނަ އާންމު މިންގަނޑަކީ އެ ވިޔަފާރިއެއްގެ ނުވަތަ ކުންފުންޏެއްގެ ސޭލް ޓާންއޯވާ ނުވަތަ ލިބޭ އާމްދަނީ ކަމަށް ނިޔާޒު ވިދާޅުވި އެވެ. އޭގެ ބަދަލުގައި ވިޔަފާރިތަކުގެ ނެޓް ޕްރޮފިޓަށް ރިއާޔަތް ކުރަން ތާއީދު ކުރައްވާ ކަމަށް ވެސް ނިޔާޒު ވިދާޅުވި އެވެ.\nމިނިމަމް ވޭޖް ކަނޑައެޅުން ދިރާސާ ކުރި އިކޮނޮމިކް މިނިސްޓްރީގައިވާ ބޯޑުން ލަފާ ދީފައި ވަނީ މިނިމަމް ވޭޖްގެ ގޮތުގައި 6،400 ރުފިޔާ ކަނޑައެޅުމަށެވެ. އެއީ ހުރިހާ ސިނާއަތެއް އަދި ހުރިހާ ފަންތިއެއްގެ ވިޔަފާރިތަކުގެ މުވައްޒަފުންނަށެވެ. އެކަމަކު އެންމެ ފުރަތަމަ މިނިމަމް ވޭޖް ލާޒިމު ކުރާއިރު ބިދޭސީން ނުހިމަނަން ސަރުކާރުން ނިންމާފައިވެ އެވެ.\nނަމަވެސް އިކޮނޮމިކް މިނިސްޓަރު ފައްޔާޒު އިސްމާއީލް ބޭނުންފުޅުވީ ރައްޔިތުންގެ މަޖިލީހުގެ ލަފައަކާއެކު މިނިމަމް ވޭޖް ކަނޑައެޅުމަށެވެ. އެހެންކަމުން މިނިމަމް ވޭޖްގެ ރިޕޯޓް މަޖިލީހަށް ފޮނުވި އެވެ. މަޖިލީހުގެ އިގްތިސާދީ ކޮމިޓީން ދަނީ އެ ރިޕޯޓް ދިރާސާ ކުރަމުންނެވެ.\nމަޖިލީހުގެ ރައީސް މުހައްމަދު ނަޝީދު ވިދާޅުވެފައިވާ ގޮތުގައި، މަޖިލީހުގެ ކޮމިޓީން ރިޕޯޓް ދިރާސާކޮށް މަޖިލީހުގެ ތަޅުމުން އެ ރިޕޯޓް ފާސްކުރާނީ ސަރުކާރަށް މިނިމަމް ވޭޖްގެ ގޮތުގައި ކަނޑައަޅާނެ އަދަދުތަކަކާ އެކު ލަފާ ދޭ ގޮތަށެވެ. ނަމަވެސް މިހާތަނަށް އެ މަސައްކަތް ލަސްވެފައިވެ އެވެ.\nމީގެ އިތުރުން ސަރުކާރުގެ ފަރާތުން ފޮނުވާފައިވާ ވަޒީފާއާ ބެހޭ ގާނޫނަށް އިސްލާހު ގެނައުމުގެ ބިލުގައި ވެސް މިނިމަމް ވޭޖް ކަނޑައެޅުން ހިމަނާފައިވެ އެވެ. ބިލުގައިވާ ގޮތުން މިނިމަމް ވޭޖް ކަނޑައެޅުމުގެ ބާރު އޮންނާނީ އެއިރެއްގެ އިކޮނޮމިކް މިނިސްޓަރެވެ. އެކަން ކުރަން މިނިސްޓްރީގައި ބޯޑެއް އެކުލަވާލަން ވެސް ބިލުގައިވެ އެވެ.\nއެމްޑީޕީ ރައްޔިތުންގެ މަޖިލިސް މިނިސްޓްރީ އޮފް އިކޮނޮމިކް ޑިވެލޮޕްެމަންޓް + އިގްތިސޯދު މިނިމަމް ވޭޖް އެޖެންޑާ 19\nވަޒީފާގެ ގާނޫނުގެ އިސްލާހުތައް ޖޮއިންޓް ކޮމިޓީއަކަށް


BREAKING: A Level Imthihaanuge Physics Paper Leak Vehjje - Vaguthu\nފެންނަން އޮތީ އަނެއްކާވެސް "އަދަބެއް ނެތް، އިހުމާލް" - 8 ގަޑިއިރު ކުރިން\nއޭލެވެލް އިމްތިހާނުގެ ފިޒިކްސް ޕޭޕަރު ލީކުވެއްޖެ!\nމި އަހަރުގެ އޭލެވެލް އިމްތިހާނުގެ ފިޒިކްސް ޔުނިޓް-1 ވަނަ ޕޭޕަރު ލީކްވެއްޖެއެވެ.\nއިތުބާރު ހުރި މަސްދަރަކުން "ވަގުތު" އަށް މައުލޫމާތު ލިބިފައިވާ ގޮތުން މިިދިޔަ ހަފްތާގެ ބުރާސްފަތި ދުވަހު ކުރިޔަށް ދިޔަ ޕިޒިކްސް ޔުނިޓް-1 ވަނަ ޕޭޕަރުގެ ކޮޕީއެއް މިހާރު އަންނަނީ ދައުރުވަމުންނެވެ. އެނގިފައިވާ ގޮތުން އެ ޕޭޕަރު ލީކްވެފައި ވަނީ މިއަދުގެ ހެނދުނުގެ ވަގުތެއްގައެވެ. އިމްތިހާނު އޮތީ މިއަދު މެންދުރުފަހު 2:00 ގައެވެ.\nމިކަމާއި ގުޅޭގޮތުން އެޑިއުކޭޝަން މިނިސްޓަރުގެ ނައިބު މުހައްމަދު އިހްސާން "ވަގުތު" އަށް ވިދާޅުވީ އެފަދަ އަޑުތަކެއް ފެތުރިފައިވާ ކަމަށާއި އެކަން މިނިސްޓްރީގެ ސަމާލުކަމަށް އައިސްފައިވާ ކަމަށެވެ. އަދި މިކަމާއި ގުޅިގެން ބަލަން ޖެހޭ އިތުރު ކަންކަން ބަލަމުންދާ ކަމަށް ވިދާޅުވިއެވެ.\nއިހްސާން ވަނީ އެ ޕޭޕަރު ލީކްވީ ރާއްޖެއިން ނޫން ކަމަށް ވިދާޅުވެފައެވެ. އަދި އެފަދަ ކަމެއް ރާއްޖޭގައި ހިނގާފައި ނުވާނެ ކަމުގެ ޔަގީންކަން އޮތްކަން ފާހަގަކުރެއްވިއެވެ.\n"ޕޭޕަރު ލީކުވެގެން އުޅޭ ވާހަކަ އެކި ސްކޫލްތަކުން ދައްކަމުން އެބަދޭ. އެއަޑުތައް މިނިސްޓްރީއަށްވެސް ވަނީ އިވިފައި. އަދި އެކަމާއި ގުޅިގެން ބަލަން ޖެހޭ އިތުރު ކަންތައް މިހާރު މިދަނީ ބަލަމުން. ޕޭޕަރު ލީކްވީ ރާއްޖެއަކުން ނޫން. އެޔަގީންކަން އަޅުގަނޑުގެ އެބައޮތް." އިހްސާން ވިދާޅުވިއެވެ.\nއޭލެވެލް އަދި އެޗްއެސްސީ އިމްތިހާނުތައް ފަށާފައި ވަނީ މި ހަފްތާގެ ހޯމަ ދުވަހުއެވެ.\nމިިއަހަރުގެ މެއި، ޖޫންގައި އޭލެވެލް އިމްތިހާނު ނުބާއްވަން އިނގިރޭސިވިލާތުން ނިންމީ މިދިޔަ ފެބްރުއަރީ މަހުގެ ތެރޭގައެވެ. ނަމަވެސް ހަލުވި ކަމާއި އެކު ފެތުރެމުންދާ ކޮވިޑް-19 ގެ ހާލަތަށް ރިޔާއަތް ކުރުމަށްފަހު ބައެއް ގައުމުތަކުގައި އެ އިމްތިހާނު ބޭއްވުމުގެ ހުއްދަ އެޑެކްސެލްއިން ވަނީ ދީފައެވެ. އެގޮތުން އެޑެކްސެލް އާއެކު ބޭއްވި މަޝްވަރާ ތަކަށްފަހު، ރާއްޖޭގައި އިމްތިހާނު ބޭއްވުމުގެ ފުރުސަތު ފަހިވެފައިވަނީ މާޗް މަހުގެ2ވަނަ ދުވަހުގެ ރޭގެ ވަގުތެއްގައެވެ.\nމިއަހަރު އިމްތިހާނު ކަރުދާސް މާކު ކުރާއިރު، ކޮވިޑްގެ ބަލިމަޑުކަމުގެ ހާލަތަށް ރިއާޔަތްކޮށް، ކުރިއަށްވުރެ ލުއިކޮށް އިމްތިހާނު މާކު ކުރުމަށް އެޑެކްސެލް އިން ވަނީ ނިންމާފައެވެ.\nމިޝްކާގެ ވަކިވުމަކީ ތައުލީމީ އާއިލާ އަށް ލިބުނު ބޮޑު ހިތާމައެއް: އެޑިއުކޭޝަން މިނިސްޓްރީ\nޓިކްޓޮކް ބޭނުމެއް ނުކުރަން - އެޑިއުކޭޝަން މިނިސްޓްރީ\nއަބަދު ކިޔަވާނަމަ ކުދިންގެ ސިކުނޑި ވަރުބަލިވާނެ، އުފާވާނެ ކަންކަން ކުރަން ފުރުސަތުދީ - މިނިސްޓަރ\nއޭޕްރީލް 29, 2021 21:28\nބުރޯ ޕޭޕަރު ހެދީ މިއަދު މެންދުރު 1:30 ގަ އޭ\nއޭޕްރީލް 29, 2021 21:44\nކެމިސްޓަރީވެސް ލީކްވެއްޖެ.. އަދި ބައެއްކުދިން ހިސާބު އެމް1 ޕޭޕަރު ހަދަމުން އެބަދާކަމަށް ވެސް އެބަ ކިޔާ.. މިއީ ވ ދެރަ ކަމެއް.\nއޭޕްރީލް 29, 2021 22:14\nހުރިހާ އެއްޗެއް ލީކު ވެއްޖެ. ކުރާނެ ކަމެއްނެތް އަހަރުންނަށް ހުރި ގޮތް\nއޭޕްރީލް 29, 2021 22:23\nޕޭޕަރު ލީކު ކުރީ ޑީޕީއިން. ރަށްރަށުގެ ސްކޫލްތަކަށް ފޮނުވަން ޖެހޭ ޕޭޕާރތައް މެއިލް ކުރީ. މެއިލްކުރީމަ މިއޮތީ މިހެންވެފަ. ޑީޕީއީގަ ތިބިމީހުން އިސްތިއުފާ. މުޅި އޭލެވެލް އެގްޒާމް ހަލާކު ކޮއްފި\nއޭޕްރީލް 29, 2021 23:26\nޝަކީބުބޭ މަތިން ހަދާންވަނީ! މި ސަރުކާރު ވެރިކަމަށް އައިސް އެންމެ ފުރަތަމަ ފޮޅާލި ވެރިއަކީ އެއީ. ވަރަށް ހަރުދަނާ ވަރަށް ރަގަޅުވެރިއެއް އޭރު ޑިޕީއީގައި ހުރީ. އޭރުވެސް ހިތަށް އެރި ތިކަހަލަ ތަނެއްގައި މިފަދަ ވެރިން ނެތީމާ އޭގެ ގެއްލުން ދައްކާނީ ކޮން ދުވަހަކުން ބާވައޭ!\nއޭޕްރީލް 30, 2021 02:18\nކަންކަން ހިނގާ ގޮތް ނޭނގެންޔާ އަނގަމަޑުންލައިގެން ހުރީމަ ތިބޭފުޅާގެ ފާފަވެސް ކުޑަވެދާނެ ތޯއްޗެ... މީ ރޯދަމަސް ވިއްޔާ\nއޭޕްރީލް 29, 2021 23:02\nލޮލް ހުރިހާ ޕޭޕަރެއް އެބޮތް😭😭😭😭\nއޭޕްރީލް 29, 2021 23:44\nމެއިލް ކުރިކަމަށް ވާނަމަ އެއްވެސް އިތުބާރެއް ނެތް.. ވަރަށްވެސް ސުމެއްގެ ކަމެއް ތި ކުރީ.. ހަމަ ސީދާ އަތައް ގޮވާވަރު ކަމެއް ތި ކުރެވުނީ..\nއޭޕްރީލް 30, 2021 01:42\nހުރިޙާ ޕޭޕަރެއް ލީކް. ޢެވަރުންވެސް އިމްތިޙާނުތައް ހަމަ ކުރިއަށް. މިއީ ކޮން ގޮތެއް؟ އިމްތިޙާނަށް ވާނެ ގޮތް ނޭންގި ދަރިވަރުން ނުނިދާ ހޭލާ ތިބެގެން ކުރާ ބުރަ މަސައްކަތައް ތިޙާ ގަދަރު ކުޑަކޮށް ކަންތައްކުރާކަމީ ވަރަށް ދެރަ ކަމެއް. ޢެޑިއުކޭށަން ސިސްޓަމް މިއަށްވުރެ ހަރުދަނާ ކުރަން އެބަ ޖެޙޭ.\nއޭޕްރީލް 30, 2021 01:54\nޢިމްތިހޙާނުތައް ކެންސަލް ކުރަން ފެނޭ\nއޭޕްރީލް 30, 2021 02:16\nހަގީގީ ވަގުސަރުކާރަކީ މިއީއެވެ. އެންމެފަހުން ޕޭޕަރުންވެސް މިސަރުކާރު ވައްކަންފެށީއެވެ. މިއީ ކިޔަވާކުދިންގެ ސެޓްފިކެޓް ތަކަށް ބުރޫއަރާނެހިތާމަވެރިކަމެކެވެ.\nއޭޕްރީލް 30, 2021 02:37\nދެންބުނަންވީ ކުރީސަރުކާރަހވުރެ މިސަރުކާރުގަ ކުދިން މާމޮޅެ ޖީސީ އިމްތިހާނުގެ ނަތީޖާ ކޮންމެކަމަކުންވެސް ވަށްކަން ކުތީމަ މޮޅުވަނި\nއޭޕްރީލް 30, 2021 05:32\nމިވީހަތަނަށް ލީކުވި ހުރިހާ ޕޭޕަރެއްވެސް ލީކުވީ ރާއްޖެއިން. ގަސްތުގަ ލީކުކޮށްފަހުރީ މާލޭ ސްކޫލުތަކުން. 2001 ޑިސެމްބަރގަ އޯލެވެލް ޕޭޕަރުތައް ލީކުވި ފަހުން މިއަހަރު އަލުން ޕޭޕަރުތައް ލީކުވީތި.\nއޭޕްރީލް 30, 2021 16:42\nޢަހަރެންގެ ކޮމެންޓު ނުދަނީ ކީއްވެ


ހަރަދުތައް ކުޑަކޮށް، އެސްޓީއޯގެ ތިން ވަނަ ކުއާޓަރުގެ އާމްދަނީ ދެ ބިލިއަނަށް! | | Sangu News\nހަރަދުތައް ކުޑަކޮށް، އެސްޓީއޯގެ ތިން ވަނަ ކުއާޓަރުގެ އާމްދަނީ ދެ ބިލިއަނަށް!\n29 އޮކްޓޯބަރ 2019 - 12:52\nއެސްޓީއޯއަށް ތިންވަނަ ކުއާޓަރުގެ ރިޕޯޓު\nސަރުކާރުގެ މައި ވިޔަފާރި ކުންފުނި އެސްޓީއޯއިން ކުރިން ކުރި ގިނަ ހަރަދުތަކެއް ކުޑަކޮށްލުމާއެކު، ސާފު ފައިދާ 25 އިންސައްތަ އިތުރުވެފައިވާކަމަށް އެ ކުންފުނިން ބުނެފިއެވެ.\nސަރުކާރާއި ރައްޔިތުން ހިއްސާވާ ކުންފުނި، އެސްޓީއޯގެ ތިންވަނަ ކުއާޓާރުގެ މާލީ ރިޕޯޓު މިހާރު ވަނީ އާއްމުކޮށްފައެވެ. މި އަހަރުގެ ދެވަނަ ކުއާޓާގައި ކުންފުންޏަށް ސާފު ފައިދާއެއްގެ ގޮތުގައި ލިބުނު އަދަދުކަމަށް އެސްޓީއޯއިން ބުނެފައިވަނީ 77 މިލިއަން ރުފިޔާއެވެ. އެހެން ނަމަވެސް، ތިންވަނަ ކުއާޓަރުގައި ކުންފުންޏަށް ސާފު ފައިދާއެއްގެ ގޮތުގައި 95 މިލިއަން ރުފިޔާ ލިބިފައިވާކަން އެސްޓީއޯއިން ވަނީ ފާހަގަކޮށްފައެވެ.\nއެސްޓީއޯއަށް ތިންވަނަ ކުއާޓަރުގައި އާމްދަނީއެއްގެ ގޮތުގައި ލިބިފައިވަނީ 2.2 ބިލިއަން ރުފިޔާއެވެ. އެހެން ނަމަވެސް ދެވަނަ ކުއާޓަރުގައި ލިބިފައިވަނީ 2.3 ބިލިއަން ރުފިޔާއެވެ. މި ކުއާޓަރުގައި ކުންފުނިން ކުރި ވިޔަފާރީގެ އިންސައްތަ ދަށްވެފައިވަނީ ވަރަށް ކުޑަ މިންވަރެކެވެ. ތިން ވަނަ ކުއާޓަރުގައި އެސްޓީއޯއިން 1.9 ބިލިއަން ރުފިޔާގެ ވިޔަފާރި ކުރިއެވެ. އެހެން ނަމަވސް ކުންފުނިން ދެވަނަ ކުއަޓަރުގައި2ބިލިއަން ރުފިޔާގެ ވިޔަފާރި ވަނީކޮށްފައެވެ. އަދި ޓެކްސްއަށް ކެނޑުމުގެ ކުރިން ތިންވަނަ ކުއާޓަރުގައި 112 މިލިއަން ރުފިޔާ ހޯދާފައިވާކަން ފާހަގަކުރެވެއެވެ. މިއީ ދެވަަނަ ކުއާޓަރުގައި ލިބުނު 92 މިލިއަން ރުފިޔާއާއި އަޅާބަލާނަމަ ކުރިއެރުމެކެވެ.\nއެސްޓީއޯގެ ތިން ވަނަ ކުއާޓާރ ގެ ރިޕޯޓު: ފޮޓޯ- ސަންގު\nއެސްޓީއޯއަށް ތިން ވަނަ ކުއާޓަރުގައި ޖުމްލަ އާމްދަނީއެއްގެ ގޮތުގައި 340 މިލިއަން ރުފިޔާ ލިބުނެވެ. އެ އަދަދު އޭގެ ކުރީގެ ކުއާޓާރުގައި ހުރީ 326 މިލިއަން ރުފިޔާގައެވެ. އެހެން ކަމުން، މި ކުއާޓަރއަށް ބަލާނަމަ ކުންފުނީގެ ހިއްސާއެއްގެ ގޮތުގައި 84 ރުފިޔާ ޖެހޭނެއެވެ. މިދިޔަ ކުއާޓަރުގައި ހިއްސާއަކަށް ޖެހިފައިވަނީ 68 ރުފިޔާއެވެ.\nއެސްޓީއޯއިން އެކުންފުނީގެ މަލީ ރިޕޯޓާއި ގުޅޭގޮތުން މީޑިއާތަކަށް ބުނެފައިވަނީ މިދިޔަ ކުއާޓަރުގައި ކުންފުނީގެ ހަރަދު 12 މިލިއަން ރުފިޔާ ކުޑަކުރެވުނު ކަމަށެވެ. އަދި މި އަހަރުގެ ތިން ކުއާޓާގެ ފައިދާ އެއްކޮށްލުމުން މިދިޔަ އަހަރުގެ ޖުމްލަ ފައިދާއަށް ވުރެ މި އަހަރުގެ ތިން ކްއާޓަރުގައި އެސްޓީއޯ އަށް ލިބުނު ފައިދާ، ގާތްގަނޑަކަށް 30 ޕަސެންޓް އިތުރުވެފައިވާ ކަމަށް ވަނީ ބުނެފައެވެ.\nއެސްޓީއޯގެ ތިން ވަނަ ކުއާޓާރ ގެ ރިޕޯޓު: ފޮޓޯ - ސަންގު\n2019 ވަނަ އަހަރުގެ ދެވަނަ ކުއާޓަރަކީ ރޯދަމަހުގެ އިނާޔަތްތަކާއި އަހަރީ ބޯނަސް ދޭ ކުއާޓަރަށް ވެފައި، ދެވަނަ ކުއާޓަރުގެ ހިންގުމުގެ ހަރަދު ވަނީ އޭގެ ކުރީ ކުއާޓަރާ އަޅާބަލާއިރު އިތުރުވެފަ އެވެ. ދުނިޔޭގެ ބާޒާރުގައި ތެލުގެ އަގު މަތިވެގެން ދިޔަ މިންވަރަށް އެސްޓީއޯ އިން ވިއްކަމުންދިޔަ ތެލުގެ އަގު އެ ނިސްބަތުން ބޮޑުކޮށްފައި ނުވުމާއި އަދި އެޑްމިނިސްޓްރޭޓިވް ހަރަދު އިތުރުވުމުގެ ސަބަބުން، އެސްޓީއޯ އަށް 2019 ވަނަ އަހަރުގެ ދެވަނަ ކުއާޓަރުގެ ސާފު ފައިދާގެ (ޓެކްސަށް ކެނޑުމުގެ ކުރިން) ގޮތުގައި ލިބިފައި ވަނީ 97 މިލިއަން ރުފިޔާ އެވެ.\nއެސްޓީއޯގެ މާލީ ހިސާބުތައް ދައްކާ ގޮތުގައި މިދިޔަ އަހަރު އެ ކުންފުންޏަށް ސާފު ފައިދާގެ ގޮތުގައި 224 މިލިއަން ރުފިޔާ ވަނީ ލިބިފަ. ނަމަވެސް މިފްކޯ އާއި އެސްޓީއޯގެ ހޮޓަލުން ލިބުނު ގެއްލުމާއެކު، އެ ކުންފުނީގެ ގްރޫޕު ފައިދާވަނީ ހުރީ 30 މިލިއަން ރުފިޔާގައެވެ. ރާއްޖެއަށް ބޭހާއި ތެޔޮ އެތެރެކުރާ ކުންފުންޏަށް ބޮޑު ސާފު ފައިދާއެއް ލިބިފައިވާއިރު، އެ ކުންފުނިން ވަނީ އިސްރާފު މަދުކޮށް، ހިންގުމުގެ ހަރަދުތައް ކުޑަ ކުރަން ގިނަ ފިޔަވަޅުތަކެއް އަޅާފައިކަމަށް އެސްޓީއޯއިން ބުނެއެވެ.


ޢަލީ ޝަހީމް 22 ނޮވެމްބަރ 20202މަސް\nދަގަނޑޭ ނިއު ރޭޑިއަންޓަށް ގޯލެއް ޖަހައިދިނުމަށްފަހު. ފޮޓޯ: މިހާރު\nއޭއެފްސީ ވެބްސައިޓުގައި ކުރިއަށްގެންދާ އޭއެފްސީ ބްރެކެޓް ޗެލެންޖުގެ ފައިނަލުގެ ޖާގައެއް ރާއްޖޭގެ އަލީ އަޝްފާގް (ދަގަނޑޭ) ހޯދައިފި އެވެ.\nދަގަނޑޭ ފައިނަލުގެ ޖާގައެއް ހޯދީ މިއަދު ނިމުނު ސެމީ ފައިނަލުގެ ދެ ވަނަ މެޗުގައި ވިއެޓްނާމްގެ އެންގުޔެން ކުއާންގް ހާއީއާ ވާދަކޮށް ކުރި ހޯދައިގެންނެވެ. ހަތަރު ދުވަހުގެ މުއްދަތަށް ދެމިގެންދިޔަ ސެމީ ފައިނަލުގައި ދަގަނޑޭ 54.68 އިންސައްތަ ވޯޓު ހޯދިއިރު ކުއާންގަށް ލިބުނީ 45.32 އިންސައްތަ ވޯޓެވެ.\nމިއަދު ނިމުނު ސެމީ ފައިނަލް މެޗުގެ ނަތީޖާ. ދަގަނޑޭ ވަނީ ފައިނަލަށް ދަތުރުކޮށްފައި\nއުމުރުން 23 އަހަރުގެ ކުއާންގަކީ 2017 ވަނަ އަހަރު ވިއެޓްނާމްގެ ގައުމީ ޓީމަށް ކުޅެން ފަށައި މިހާތަނަށް 24 މެޗުގައި ހަ ލަނޑު ޖަހާފައިވާ ކުޅުންތެރިއެކެވެ. ބްރެކެޓް ޗެލެންޖުގައި ވާދަކުރި ކުއާންގެ ލަނޑަކީ 2019 ވަނަ އަހަރުގެ އޭއެފްސީ ކަޕްގެ އިންޓަ ޒޯން ސެމީ ފައިނަލުގައި ހެނޯއީ އެފްސީގެ ޖާޒީގައި ތުރުކެމެނިސްތާނުގެ ޓީމަކާ ދެކޮޅަށް ޖެހި ހިލޭ ޖެހުމެކެވެ.\nޕޯލްގައި ހިމެނޭ ދަގަނޑޭގެ ގޯލަކީ ނިއު ރޭޑިއަންޓާ އެކު 2013 ވަނަ އަހަރުގެ އޭއެފްސީ ކަޕްގައި އިންޑޮނީޝިއާގެ ޕާސިބޯ ކޮޅަށް ޖެހި ލަނޑެކެވެ. 7-0 އިން ނިއު ރޭޑިއަންޓް ކާމިޔާބުކުރި އެ މެޗުގައި ދަގަނޑޭ އެ ގޯލު ޖެހީ އެވަގުތު އޭނާ އަތުން ބޯޅަ ހޯދަން ކައިރިވި ހުރިހާ ކުޅުންތެރިން ކަޓުވާލުމަށް ފަހު ކީޕަރަށް ވެސް ފުރުސަތެއް ނުދީ އެވެ. އޭއެފްސީ ކަޕްގައި ޖަހާފައިވާ ގޯލުތަކުގެ ތެރެއިން ދަގަނޑޭގެ އެ ގޯލަށް މިދިޔަ ޖޫން މަހު ވެސް ވަނީ އެއް ވަނަ ލިބިފަ އެވެ. އެފަހަރު ދަގަނޑޭގެ ގޯލަށް އެއްވަނަ ލިބުނީ 54 އިންސައްތަ ވޯޓާ އެކު އެވެ.\nއޭއެފްސީ ކަޕްގައި މިދިޔަ 10 އަހަރުތެރޭ ޖެހި އެންމެ މޮޅު 32 ގޯލު ހިމަނައިގެން ފެށި އޮންލައިން ޕޯލްގެ ފުރަތަމަ ބުރުގައި ދަގަނޑޭ ކުރި ހޯދީ ކުވައިތުގެ ރޮޖާނިއާއާ ވާދަކޮށެވެ. ގަދަ 16 ގެ ބުރުގައި ދަގަނޑޭ ވަނީ ބަންގްލަދޭޝްގެ ޑާކާ އަބަހާނީގެ ސޮހެލް ރާނާ ބަލިކޮށްފަ އެވެ. ކުއާޓާ ފައިނަލުގައި ވިއެޓްނާމްގެ އެންގުޔެން ވެން ކުޔެޓްއާ ވާދަކޮށް ދަގަނޑޭ އަށް މޮޅު ލިބުނީ ކުޑަ ތަފާތަކުންނެވެ. ދިވެހިންގެ ހިތްވަރުން ކުއާޓާގައި ދަގަނޑޭ ކުރި ހޯދިއިރު 135000 އަށް ވުރެ ގިނަ ވޯޓު ވަނީ ހޯދައިފަ އެވެ. ކުއާޓާ ފައިނަލުގައި ދަގަނޑޭ އަށް 51.45 އިންސައްތަ ވޯޓު ލިބުނުއިރު ވިއެޓްނާމްގެ ކުޅުންތެރިޔާ އަށް ލިބުނީ 48.55 އިންސައްތަ ވޯޓެވެ. އެވެ.\nދަގަނޑޭއާ ދެކޮޅަށް ފައިނަލުގައި ނުކުންނާނީ ފުރަތަމަ ސެމީގައި މެލޭޝިއާގެ އުމުރުން 23 އަހަރުގެ ފޯވާޑް ސަފާވީ ރާސިދުއާ ވާދަކޮށް ކުރި ހޯދި ހޮންގް ކޮންގެ އުމުރުން 35 އަހަރުގެ ފޯވާޑް ޗާން ސިއު ކީ އެވެ. ވާދަވެރިކަން ފެނުނު މި މެޗުގައި ސަފާވީ އަށް 48.4 އިންސައްތަ ވޯޓު ލިބުނުއިރު ޗާން ވަނީ 51.6 އިންސައްތަ ވޯޓު ހޯދައިފަ އެވެ.\nޗެލެންޖުގައި ވާދަކުރާ ޗާންގެ ގޯލަކީ 2015 ވަނަ އަހަރުގެ އޭއެފްސީ ކަޕްގައި މެލޭޝިއާގެ ޕަހާންގްއާ ދެކޮޅަށް ޖެހި ލަނޑެކެވެ. 2017 ވަނަ އަހަރު ސައުތު ޗައިނާ ދޫކޮށްލުމަށް ފަހު ޗާން ވަނީ ހޮންގް ކޮންގެ ޕެގަސުސް އަށް ކުޅެފަ އެވެ. މި އަހަރު އޭނާ ބަދަލުވީ ހޮންގް ކޮންގެ ސެމީ ޕްރޮފެޝަނަލް ކްލަބް އީސްޓާން ޑިސްޓްރިކްޓަށެވެ.\nބްރެކެޓް ޗެލެންޖުގެ ފައިނަލް އޮންނަ ތާރީހް އޭއެފްސީގެ ވެބްސައިޓުގައި މާދަމާގެ ވަގުތެއްގައި އިއުލާން ކުރާނެކަމަށް ބެލެވެ އެވެ.


Vuzaaraathakah genai badhalah ruhund heefi\nވުޒާރާތަކަށް ގެނައި ބަދަލަށް މަޖިލީހުން ރުހުންދީފި\nއެންވަޔަރަންމަންޓް މިނިސްޓަރު ޝައުނާ: އެކަމަނާގެ މިނިސްޓްރީގެ މެންޑޭޓަށް ގެނައި ބަދަލަށް މަޖިލީހުން ވަނީ ރުހުން ދީފައި\nސަރުކާރުގެ ވުޒާރާތަކަށް ގެނައި ބަދަލުތަކަށް ރައްޔިތުންގެ މަޖިލީހުން ރުހުން ދީފި އެވެ.\nކުރިން ހިންގަމުން ދިޔަ ސައިންސް މިނިސްޓްރީ އުވާލައި އެ މިނިސްޓްރީގެ މަސައްކަތްތައް އެންވަޔަރަަމަންޓް މިނިސްޓްރީގެ ދަށަށް މިދިޔަ މަހު ފަސްވަނަ ދުވަހު ވަނީ ބަދަލު ކޮށްފަ އެވެ. އަދި އެ މިނިސްޓްރީގެ ނަން މިނިސްޓްރީ އޮފް އެންވަޔަރަމަންޓް ކްލައިމެޓް ޗޭންޖް އެންޑް ޓެކްނޮލޮޖީ ގެ ނަމަަށް ވެސް ވަނީ ބަދަލުކޮށްފަ އެވެ.\nއަދި ކުރިން ޖެންޑާ މިނިސްޓްރީގެ ދަށުން ހިންގަމުންދިޔަ "ނެޝެނަލް ޑްރަގް އޭޖޭންސް" އެ މިނިސްޓްރީގެ ދަށުން ވަކިކޮށް ހެލްތު މިނިސްޓްރީގެ ދަށަށް ވެސް އެދުވަހު ބަދަލުކުރި އެވެ.\nއެ ބަދަލުތައް ގެންނަން މަޖިލީހުގެ ސަރުކާރުގެ މަސްއޫލިއްޔަތު ބަލާ ކޮމެޓީން ވެސް އޮތީ ފާސް ކޮށްފަ އެވެ.މިއަދު މަޖިލީހުގެ ތަޅުމުގައި ނެގި ވޯޓުގައި އެ ބަދަލުތަކަށް ރުހުން ދޭން 51 މެމްބަރަކު ވޯޓު ދެއްވި އެވެ. ނުފެންނަ ކަމަށް މެމްބަރަކު ވޯޓެއް ނުދެއްވަ އެވެ.\nވުޒާރާތަކަށް ގެނައި ބަދަލުގެ ދަށުން ރާއްޖޭގެ ޓެލެކޮމިއުނިކޭޝަންގެ ހުރިހާ މަސައްކަތާއި އިންފޮމޭޝަން ޓެކްނޮލޮޖީއާ ގުޅޭ ހުރިހާ މަސައްކަތްތައް ދެން ހިނގާނީ ޓެކްނޮލޮޖީ މިނިސްޓްރީގެ މެންޑޭޓްގެ ދަށުން ނެވެ. އަދި މަސްތުވާތަކެތި ބޭނުން ކުރުން ހުއްޓުވުމާގުޅޭ ކަންކަން ކުރިއަށް ގެންދާނީ ހެލްތު މިނިސްޓްރީންނެވެ.\nރައްޔިތުންގެ މަޖިލިސް މިނިސްޓްރީ އޮފް ޖެންޑާ އެންޑް ފެމިލީ މިނިސްޓްރީ އޮފް އެންވަޔަރަންމެންޓް\nއިޔާޒުގެ މައްސަލަ ގާތުން ބަލަން ނިންމައިފި


Dhihdoo ga badharu hedhumuge massakaiy MTCC ah havaalu koffi\nދިއްދޫގައި ބަދަރު ހެދުމުގެ މަސައްކަތް އެމްޓީސީސީއާ ހަވާލު ކޮށްފި\n11 ފެބްރުއަރީ 2021 - 23:28:49\nހއ. ދިއްދޫ ބަނދަރު ބޮޑުކޮށް ޖެޓީ ހެދުމުގެ މަސައްކަތް އެމް.ޓީ.ސީ.ސީއާއި މިއަދު ހަވާލުކޮށްފިއެވެ.\nފްލޭނިން މިނިސްޓަރީއިން ބޭއްވި ރަސްމިއްޔާތެއްގައި އެ މަޝްރޫއުގެ އެއްބަސްވުމުގައި މިނިސްޓްރީގެ ފަރާތުން ސޮއިކުރެއްވީ ޑިރެކްޓަރ ޖެނެރަލް ފާތިމަތު ޝާނާ ފާރޫގެވެ. އަދި އެމް.ޓީ.ސީ.ސީގެ ފަރާތުން ސޮއިކުރެއްވީ އެކުންފުނީގެ ސީ.އޯ.އޯ ޝާހިދު ހުސެއިން މޫސާއެވެ.\nމިއަދު ސޮއި ކުރެވުނު މަޝްރޫއުގެ ދަށުން 78،000 ކިއުބިކް މީޓަރުގެ ސަރަހައްދުގެ ބަނދަރު ފުންކުރުމާއި، 326 މީޓަރުގެ އެއްގަމުތޮށި ހެދުމާއި، 616 މީޓަރުގެ ބޮޑު ހިލައިގެ ބޭރުތޮށި ޖެހުމަށް ވަނީ ހަމަޖެހިފައެވެ. އަދި 185 މީޓަރުގެ ރިވެޓްމަންޓް ޖެހުމާއި، 174 މީޓަރުގެ ނެރު ފައިކަށި ޖެހުމާއި،2ނެރުބައްތި ޖެހުމާއި، 58 މީޓަރު ގްރޮއިން ޖެހުމާއި، 40 މޫރިންގް ބޮއި ހަރުކުރުމަށްވެސް ވަނީ ހަމަޖެހިފައިވެއެވެ.\nއަދި ބޭރުތޮށީގެ ބަނދަރާވީ ފަރާތުގައި ދެ ކޮންކްރީޓް ޖެޓީ އެޅުމާއި، ރޭމްޕް ހެދުމާއި، 45 ބަނދަރު ބައްތި ޖެހުމާއި، 4320 ސްކޮއާ މީޓަރު ޕޭވްމަންޓް ހެދުމުގެ މަސައްކަތް ކުރެވިގެންދާނެކަމަށްވެސް ޕްލޭނިންގް މިނިސްޓްރީން ވަނީ ބުނެފައެވެ\nހއ. ދިއްދޫ ބަނދަރު ބޮޑުކޮށް ޖެޓީ ހެދުމުގެ މަސައްކަތް އެމް.ޓީ.ސީ.ސީއާއި ހަވާލުކޮށްފައިވަނީ އެއް އަހަރު ދުވަހުގެ ތެރޭގައި މަސައްކަތް އެއްކޮށް ނިންމާގޮތަށެވެ. އަދި އެ މަޝްރޫއަށް ގާތްގަނޑަކަށް 69.8 މިލިއަން ރުފިޔާ ހަރަދުވާނެކަމަށް ޕްލޭނިން މިނިސްޓްރީން ވިދާޅުވެއެވެ.\n5000 އާބާދީއެއް އޮންނަ ހއ. ދިއްދޫގައި މިވަގުތުވެސް އުމްރާނީ ތަރައްގީގެ މުހިއްމު މަޝްރޫއުތަކެއް އަންނަނީ ހިންގަމުންނެވެ.\nޕްލޭނިން މިނިސްޓްރީޕްލޭނިން މިނިސްޓްރީގެ ދާއިރާހއ. ދިއްދޫބަނދަރު


Rey Kulhunu Match Thakun Ehvvaruve United Aai Arsenal Ge Season Goahun Goahah - Vaguthu\nޔުނައިޓެޑާއި އާސެނަލްގެ ސީޒަން ގޯހުން ގޯހަށް\nއިނގިރޭސި ޕްރިމިއާ ލީގުގައި އެސްޓަން ވިލާ އާއި ދެކޮޅަށް ކުޅުނު މެޗު އެއްވަރުވެ ނިކަމެތިވެފައި އޮތް މެންޗެސްޓާ ޔުނައިޓެޑަށް އަނެއްކާ ވެސް ގޮންޖެހުންތަކަކާއި ކުރިމަތިވެއްޖެ އެވެ.\nއޯލްޑް ޓްރަފޯޑްގައި ރޭ ކުޅުނު ލީގު މެޗު 2-2 އިން އެއްވަރުވެ ލީގުގައި ޖެހިޖެހިގެން ދެ މެޗު ޕޮއިންޓަކުން ފަރުޖައްސާލަން ޖެހުމުން ޔުނައިޓެޑް ވަނީ ތާވަލުގެ ނުވަވަނައިގައި ތާށިވެފަ އެވެ. ޕްރިމިއާ ލީގުގައި މިހާތަނަށް ކުޅުނު 14 މެޗުން ޔުނައިޓެޑަށް ހަމަކުރެވިފައިވަނީ އެންމެ 18 ޕޮއިންޓެވެ. މިއީ 1988 ވަަނަ އަހަރުގެ ސީޒަނުގެ ފުރަތަމަ 14 މެޗުން 18 ޕޮއިންޓް ހަމަ ކުރުމަށްފަހު މިދިޔަ 31 އަހަރުގެ ތެރޭ އެޓީމުން ސީޒަނުގެ މިހާ ހިސާބަށް އައިއިރު ޕޮއިންޓް އެންމެ މަދުން ހަމަކުރި ފަހަރެވެ. އެފަހަރު ޔުނައިޓެޑުން ލީގު ނިންމާލީ 11 ވަނައިގައި އޮވެ އެވެ. ރޭގެ މެޗުން ލިބުނު ޕޮއިންޓާއެކު އެސްޓަން ވިލާ ވަނީ 15 ޕޮއިންޓާއެކު ތާވަލުގެ 15 ވަނަ އަށް ޖެހިލައިފަ އެވެ.\nއެއްވަރުވި ނަމަވެސް އަމިއްލަ ދަނޑުގައި ރޭ ކުޅުނު މެޗު ޔުނައިޓެޑުން ފެށީ ވަރުގަދަކޮށެވެ. އަރިމަތިން ހުއާން މާޓާ މެދުވެރިކޮށް ހަމަލާތަކެއް އުފެއްދޭތޯ އެޓީމުން މަސަތްކަތް ކުރަމުން ދިޔަ އިރު، ޔުނައިޓެޑްގެ ސަޕޯޓަރުން މާޔޫސްވެގެންދިޔައީ 11 ވަނަ މިނެޓުގައި ވިލާ އިން އުފެއްދި ކައުންޓާ ހަމަލާއެއްގައި ޖެކް ގްރީލިޝް ޑެހެއާގެ ގޯލު ފޫއަޅުވާލުމުންނެވެ. ގްރީލިޝްގެ ލަނޑާއެކު ޔުނައިޓެޑް އަތުން މެޗުގެ ކޮންޓްރޯލް ގެއްލިގެންދިޔަ ނަމަވެސް ފުރަތަމަ ހާފު ނިމެން ތިން މިނެޓަށް ވެފައި ވަނިކޮށް ވިލާގެ ކީޕަރު ޓޮމް ހީޓަން އަތުން ބައިކޮޅަށް ވަން ލަނޑުން ނަތީޖާ ހަމަހަމަ ވެގެންދިޔައެވެ.\nފުރަތަމަ ހާފެކޭ އެއްގޮތަށް ދެވަނަ ހާފުވެސް ވަރުގަދަ ކޮށް ފެށި ޔުނައިޓެޑަށް ހިތްހަމަޖެހުމެއް ލިބިގެންދިޔައީ 64 ވަނަ މިނެޓުގައި ވިކްޓާ ލިންޑެލޯފް އެޓީމަށް މެޗުގައި ފުރަތަމަ ފަހަރަށް ލީޑު ހޯދައި ދިނުމުންނެވެ. ސްވިޑެން ކުޅުންތެރިއާގެ ލަނޑުން ޔުނައިޓެޑްގެ ސަޕޯޓަރުންނަށް ކުޑަ ވަގުތު ކޮޅަކަށް އުފާވެރިކަމެއް ލިބުނު ނަމަވެސް އެޓީމުގެ ޑިފެންޑަރުންނަށް ހެދުނު ގޯހެއްގެ ފައިދާ ނަގައި ވިލާގެ ޓައިރޯން މިންގްސް ވަނީ ލަނޑެއް ޖަހައި ނަތީޖާ 2-2 އަށް ބަދަލުކޮށްފަ އެވެ.\nމިންގްސް ލަނޑުން ދެވަނަ ފަހަރަށް ނަތީޖާ ހަމަހަމަ ވެގެން ދިއުމުން ޔުނައިޓެޑްގެ އެޓޭކްތައް ވަރުގަދަ ކޮށްލުމުގެ ގޮތުން ކޯޗު އޮލޭ ގުނަ ސޯލްޝެއާ ޖެސޭ ލިންގާޑާއި މޭސަން ގްރީންވުޑް ކުޅެން އެރުވި ނަމަވެސް ހޯމް ޓީމަށް މެޗު ނިންމާލަން ޖެހުނީ ޕޮއިންޓަކުންނެވެ.\nޖެހިޖެހިގެން ދެވަނަ މެޗުން ޔުނައިޓެޑް އެއްވަރުވި އިރު އާސެނަލް ވަނީ ނޯވިޗް އާއި އެއްވަރުކޮށް މޮޅެއް ނުހޯދައި ލީގުގައި ހަ މެޗު ހަމަކޮށްފަ އެވެ. ކެރޯ ރޯޑްގައި ކުޅުނު މެޗު 2-2 އިން ދެޓީމު ހަމަހަމަ ވެގެން ނިމިގެންދިޔަ އިރު މެޗުގައި ފުރަތަމަ ލަނޑު ޖަހައި ކުރިހޯދީ ޓީމު ޕުއްކީގެ ލަނޑުން ނޯވިޗް އެވެ. އޭގެ ފަހުން ލިބުނު ޕެނަލްޓީ އެއްގައި ޕިއެރޭ އެމެރިކް އޮބަމެޔާންގް އާސެނަލް އަށް ނަތީޖާ ހަމަހަމަ ކޮށްދިން އިރު ނޯވިޗް އަށް ދެވަނަ ފަހަރަށް ކުރިހޯދައި ދިނީ 21 އަހަރުގެ ޓޮޑް ކާންޓްވެލް އެވެ. 2-1 އިން ބަލިވަމުން ދަނިކޮށް އާސެނަލް ސަލާމަތްކޮށްދިނީ އޮބަމެޔާންގެވެ. މިއީ ގެބޮން ފޯވަޑް މިސީޒަނުގެ ލީގުގައި ކާމިޔާބުކުރި 10 ވަނަ ލަނޑެވެ.\nނޯވިޗް އަތުން ލިބުނު ޕޮއިންޓާއެކު އާސެނަލް ވަނީ 19 ޕޮއިންޓް ހަމަކޮށްގެން ތާވަލުގެ އަށް ވަނަ އަށް ޖެހިލައިފަ އެވެ. ނޯވިޗް އޮތީ 8 ޕޮއިންޓް ލިބިގެން 19 ވަނައިގަ އެވެ.


Bangladesh ge aammu inthikhaabu idhikolhu party in boycott nukuraane | Mihaaru\nބަންގްލަދޭޝްގެ އާއްމު އިންތިޚާބު އިދިކޮޅު ޕާޓީން ބޮއިކޮޓް ނުކުރާނެ\n12 ނޮވެމްބަރ 2018 - 16:212comments\nޑާކާ (ނޮވެމްބަރު 12) - ބަންގްލަދޭޝްގައި އަންނަ މަހު ބާއްވާ އާއްމު އިންތިޚާބު އެންމެ ބޮޑު އިދިކޮޅު ޕާޓީން ބޮއިކޮޓް ނުކުރާނެ ކަމަށް ބުނެފި އެވެ.\nއިންތިޚާބު ބާއްވާ އިރު އިދިކޮޅު ބަންގްލަދޭޝް ނޭޝަނަލިސްޓް ޕާޓީ (ބީއެންޕީ) ގެ ލީޑަރު ޚާލިދާ ޒިޔާ ހުންނެވީ ކޮރަޕްޝަނުގެ ކުށުގައި ޖަލުގަ އެވެ. ނަމަވެސް އެ ޕާޓީގެ ސީނިއާ ލީޑަރެއް ކަމަށްވާ ކަންދަކަރު މުޝައްރަފް ހުސައިން ވިދާޅުވީ ބޮޑު ވަޒީރު ޝެއިޚް ހަސީނާއާ ދެކޮޅަށް ޕާޓީން ކެންޑިޑޭޓެއް ނެރޭނެ ކަމަށެވެ.\nދެހާސް ސާދަ ވަނަ އަހަރުގެ އިންތިޚާބު ބީއެންޕީ އިން ވަނީ ބޮއިކޮޓް ކޮށްފަ އެވެ. އެ ފަހަރުގެ އިންތިޚާބުގައި ބީއެންޕީ ވާދަ ނުކުރީ ވޯޓު އޮޅުވާލަން ސަރުކާރުން ރާވާފައިވާ ކަމަށް ބުނެ އެވެ. އިދިކޮޅު ޕާޓީ ވާދަ ނުކުރުމުން ޝެއިޚް ހަސީނާ ވަނީ ފަސޭހަ ކަމާ އެކު އިންތިޚާބު ކާމިޔާބު ކޮށްފަ އެވެ.\nބީއެންޕީން ބުނީ ޑިސެމްބަރު 23 ވަނަ ދުވަހު ބާއްވާ އިންތިޚާބު ވެސް މިނިވަން ނުވާނެ ކަމަށެވެ. އަދި އިންތިޚާބު ބާއްވާ އިރު ޕާޓީގެ ލީޑަރުގެ އިތުރުން އެ ޕާޓީ އަށް ނިސްބަތްވާ 5،000 އެކްޓިވިސްޓުން ބަންްދުކޮށްފައިވާ ކަމަށް ވެސް ބީއެންޕީން ބުންޏެވެ. އަދި ޕާޓީގެ ލީޑަރު ބަންދުކޮށްފައި ވަނީ ސިޔާސީ ރޭވުމެއްގެ ދަށުން ކަމަށް ވަނީ ބުނެފަ އެވެ.


Rangalhakah Naseyhatheh Dhinumun Ves Dhimaa Kuree Valhieh - Vaguthu\nރަނގަޅަކަށް ނަޞޭހަތެއް ދިނުމުންވެސް ދިމާކުރީ ވަޅިއެއް\nމީހަކު ނަސޭހަތެއް ދިނުމުން އެކަން ބަލައިގަތުމަކީ އެންމެ ރިވެތި އަހުލާގުގެ ތެރެއިން ހިމެނޭ ކަމެކެވެ. މިއީ ދުނިޔޭގެ ކޮންމެ ހިސާބެއްގައިވެސް ކަންތައް ކުރާނެ ގޮތްކަން ޔަގީނެވެ. އެހެންނަމަވެސް، އެތައް ރިވެތި އާދައެއް، ޒަމާނަށް އަންނަމުންދާ ބަދަލާއެކު ބަދަލުވަމުންދާ ބީދައިން، މިއީވެސް ބަދަލުވަމުން އުވެމުންދާ ކަމެކެވެ.\nމިކަން، ދާދިފަހުން ހިނގާފައިވާ ހާދިސާއަކުންވެސް ވަރަށް ރަނގަޅަށް ހާމަވެއެވެ.\nއެގޮތުން، އެމެރިކާގެ އެންމެ މަޝްހޫރު ނިއު ޔޯކް ސިޓީގެ ސަބްވޭ އެއްގެ ތެރޭގައި ދަތުރުކުރަމުންދިޔަ، މީހަކު، އޭނާގެ ކުޑަ ދަރިފުޅަށް އަނިޔާކުރަމުން ދަނިކޮށް، އެކަން ނުކުރުމަށް ނަސޭހަތްތެރިވި މީހުންނާ ދިމާއަށް، ނުރުހުމުގެ ގޮތުންވަނީ ވަޅިއެއް ދިއްކޮށްފައެވެ. އަދި، އެމީހުންނަށްވަނީ އިންޒާރު ދީފައެވެ.\nމި މަންޒަރު ފެންނަ ވީޑިޔޯއެއް، ނިއު ޔޯކުގެ ފުލުހުންގެ ޑިޕާޓްމަންޓުންވެސް އާއްމުކޮށްފައިވެއެވެ.\nފުލުހުން އާއްމުކޮށްފައިވާ ވީޑިޔޯ އިން ފެންނަ ގޮތުގައި ޒުވާން ބައްޕައަކީ ވަނީ ރޮމުން ދިޔަ އޭނާގެ ކުޑަ ފިރިހެން ދަރިފުޅުގެ އަތުގައި ޖަހާފައެވެ. އަތުގައި ޖެހުމުން، އެކުއްޖާ އިތުރަށް ރޮމުންދެއެވެ. އަދި، އެގޮތަށް ކަންތައް ނުކުރުމަށް، އެތަނުގައި ހުރި އެހެން ފިރިހެނަކުވެސް ނަސޭހަތްތެރިވެއެވެ.\nވަޅި ދިމާކުރި ޒުވާން ބައްޕަ\nޒުވާން ބައްޕައަށް ނަސޭހަތް ދިން މީހަކީ 45 އަހަރުގެ މީހެއްކަމަށްވާއިރު، އޭނާއާއިއެކު އެ ސަބްވޭގައި އޭނާގެ އަންހެނުންނާއި ހަތަރު އަހަރުގެ ދަރިފުޅުވެސް ހުއްޓެވެ.\nއެގޮތުން، އެ ހަތަރު އަހަރުގެ ކުޑަ ކުއްޖާވެސް، ޒުވާން ބައްޕަގެ ގާތުގައި، އޭނާގެ ދަރިފުޅަށް އަނިޔާ ނުކުރުމަށް އެދެއެވެ. އަދި، ދެންވެސް، 45 އަހަރުގެ މީހާވެސް އެހެން ކަންތައް ނުކުރުމަށް ނަސޭހަތް ދެއެވެ.\nއެހެންނަމަވެސް، ވީޑިޔޯ އިން ފެންނަ ޒުވާން މީހާ އެކަމަކަށް އެއްބަހެއް ނުވެއެވެ. އަދި، ޖީބުން ވަޅިއެއް ނެގުމަށްފަހު، 45 އަހަރުގެ މީހާއާ ދިމާކޮށްގެން ހުރެ، ހުތުރު ބަހުން ވާހަކަ ދައްކާ އިންޒާރު ދީފައިވެއެވެ. އަދި، އެއީ އޭނާގެ ދަރިއެއްކަމަށާއި އެހެންކަމުން، އޭނާއަށް ބޭނުން ކަމެއް ކުރެވޭނެކަމަށްވެސް ބުނެފައިވެއެވެ.\nފުލުހުން މި ވީޑިޔޯ އާއްމުކޮށްފައިވަނީ މިއީ ކާކުކަމެއް ހޯދުމަށެވެ.\nތަޖުރިބާކާރުން ބުނާގޮތުގައި އާއްމުކޮށް މީހުން އެއްވެ އުޅޭ ތަންތަނުގައި، މައިންބަފައިން ދަރިންނަށް އަނިޔާކުރުމަކީ އެކަމުގެ ސަބަބުން ނުރަނގަޅު ނަތީޖާއެއް ނިކުމެދާނެ ކަމެކެވެ. އަދި، މިކަމުން ކުއްޖާއަށް އެހެން ނޭދެވޭ އަސަރުތައްވެސް ކުރާނެއެވެ.


سورة الشرح ގެ ތަފްސީރު (4) – DhiSalafiyyah\nއެކަލާނގެ ވަޙީ ބަސްފުޅު ((فَإِنَّ مَعَ الْعُسْرِ يُسْرً‌ا ﴿٥﴾ إِنَّ مَعَ الْعُسْرِ يُسْرً‌ا)) (މާނައީ: “ފަހެ، ހަމަކަށަވަރުން، އުނދަގޫކަމާއެކު ފަސޭހަކަންވެއެވެ. ހަމަކަށަވަރުން، އުނދަގޫކަމާއެކު ފަސޭހަކަންވެއެވެ.) ދަންނައެވެ. މިއީ ރަސޫލާ صلّى الله عليه وعلى آله وسلّم އަށާއި، މުޅި އުއްމަތަށް ﷲ عزّ وجلّ ދެއްވަވާފައިވާ އުފާވެރި ޚަބަރެކެވެ. ރަސޫލާ عليه الصلاة والسلام މައްކާގައި އުޅުއްވިއިރު ވަނީ އެކަލޭގެފާނަށް އުދަނގޫކަންތައްތަކެއް ހިނގާގޮސްފައެވެ. ހަމައެހެންމެ ޠާއިފުގައާއި، މަދީނާގައި މުނާފިޤުންގެ ކިބައިންވެސް ވަނީ އުދަނގޫތަކެއް ކުރިމަތިވެވަޑައިގެންފައެވެ. ފަހެ، ﷲ އެ ވަޙީ ކުރައްވަނީ ((فَإِنَّ مَعَ الْعُسْرِ يُسْرً‌ا)) މާނައީ: “ފަހެ، ހަމަކަށަވަރުން، އުނދަގޫކަމާއެކު ފަސޭހަކަންވެއެވެ.” އެބަހީ؛ ކަލޭގެފާނުގެ ހިތްޕުޅު ކަލޭގެފާނަށްޓަކައި ތަނަވަސްކޮށް ދެއްވިފަދައިންނާއި، ކަލޭގެފާނުގެ ކުށްތައް، ކަލޭގެފާނުގެ ކިބައިން ތިމަންރަސްކަލާނގެ ދުރުކުރެއްވިފަދައިންނާއި، އަދި ކަލޭގެފާނުގެ ޛިކުރު މަތިވެރިކުރެއްވިފަދައިން މިއީވެސް ބޮޑުވެގެންވާ ނިޢުމަތެކެވެ. ކަލޭގެފާނަށް ކުރިމަތިވެވަޑައިގެންފައިވާ އުނދަގޫތަކަށް ހަމަކަށަވަރުން ފަސޭހަކަންވާ ހުއްޓެވެ. ((فَإِنَّ مَعَ الْعُسْرِ يُسْرً‌ا ﴿٥﴾ إِنَّ مَعَ الْعُسْرِ يُسْرً‌ا)) (މާނައީ: “ފަހެ، ހަމަކަށަވަރުން، އުނދަގޫކަމާއެކު ފަސޭހަކަންވެއެވެ. ހަމަކަށަވަރުން، އުނދަގޫކަމާއެކު ފަސޭހަކަންވެއެވެ.) މި އާޔަތާބެހޭގޮތުން އިބްނު ޢައްބާސް ވިދާޅުވެފައިވެއެވެ. “ދެ ފަސޭހަކަމެއްގެ މައްޗަށް އެއް އުނދަގޫކަމަކަށް ގަދަވެ ނުގަނެވޭނެއެވެ.”(1)\nއިބްނު ޢައްބާސް ރަޟިޔަﷲ ޢަންހު އެ ބަސްފުޅު ވިދާޅުވި ގޮތަކީ؛ މި ދެ އާޔަތުގައި (ލަފްޒުގެ ގޮތުން ބަލާއިރު) އުނދަގޫކަން ދެ ފަހަރު އަދި ފަސޭހަކަން ދެ ފަހަރު ގެންނަވާފައިވެއެވެ. ބަހުގެ ބަލާޣާތާބެހޭ ޢިލްމުވެރިން ވިދާޅުވެލައްވާ ގޮތުގައި: މި ދެ އާޔަތުގައި އެވާ “الْعُسْر” އުނދަގޫކަން ނިސްބަތްކުރަނީ އެއްމެ އުނދަގޫކަމަކަށެވެ. ((فَإِنَّ مَعَ الْعُسْرِ يُسْرً‌ا ﴿٥﴾ إِنَّ مَعَ الْعُسْرِ يُسْرً‌ا)) އެހެނީ؛ ފުރަތަމަ އާޔަތުގައި އައިސްފައިވާ އުނދަގޫކަން އެވަނީ އަލިފުލާމާއެކީ ދެވަނަ ފަހަރަށް ގެންނަވާފައެވެ. މިގޮތަށް ގެނެވޭ އަލިފުލާމުން އަންގައިދޭނީ އެންމެފަހުން އެ ގެނެވުނު އަންގައިދިނުމެވެ. (ޢާއްމު ގޮތެއްގައި ޢަރަބި ބަހުގައި އިސްމުގެ ކުރިއަށް “ال” ގެންނަނީ ވަކި އެއްޗެއް ޚާއްޞަކުރުމުގެ ގޮތުންނެވެ.)\nއެހެންނަމަވެސް، “يُسْر” ފަސޭހަކަން ގެންނަވާފައިވަނީ އަލިފުލާމުނެތި ތަންވީނުޖެހިގެންނެވެ. ޚާއްޞަކުރުމެއް ނެތިއެވެ. ޢަރަބިބަހުގެ ޤަވާޢިދުގައިވަނީ: ނާދިރު ޙާލަތެއްގައި މެނުވީ އިސްމެއް ޚާއްޞަކުރުމާއެކު ދެ ފަހަރަށް ތަކުރާރުވެއްޖެނަމަ، ދެވަނަ ލަފްޒުން އަންގައިދޭނީ ހަމަ ފުރަތަމަ ލަފްޒުގެ އަންގައިދިނުމެވެ. އަދި އިސްމެއް ޚާއްޞަކުރުމެއްނެތި ދެ ފަހަރަށް ތަކުރާރުވެއްޖެނަމަ، ދެވަނަ ލަފްޒުން އަންގައިދޭނީ ފުރަތަމަ ލަފްޒުގެ އަންގައިދިނުމެއް ނޫނެވެ. އެހެންކަމުން، މި ދެ އާޔަތުގައި (އަންގައިދޭ އަންގައިދިނުމަށް ބާލާއިރު) ދެ ފަސޭހަކަމެއް އައިސްފައިވާއިރު، އުދަނގޫކަން އައިސްފައިވަނީ އެއްމެ އުނދަގޫކަމެކެވެ.\nމި ވަޙީ ބަސްފުޅަކީ ﷲ عزّ وجلّ ޙަޟްރަތުން އައިސްފައިވާ ޚަބަރެކެވެ. އެއިލާހުގެ ޙަޟްރަތުން އަންނަ ޚަބަރަކީ ތެދުވެރިކަމުގެގޮތުން އެންމެ ތެދު ޚަބަރެވެ. ފަހެ، ތިބާއަށް ކަމެއް އުނދަގޫވެއްޖެހިނދެއްގައި ފަސޭހަކަމަށް އިންތިޒާރުކުރާށެވެ. ޝަރީޢަތުގައި އައިސްފައިވާ ކަންކަމަށް ބަލާއިރު މިކަން ވަރަށް ސާފުކޮށް ފެނެއެވެ. ނަމާދަށް ބާލާއިރު؛ ތިބާ ކޮޅަށްހުރެ ނަމާދުކުރާށެވެ. ކޮޅަށްހުރުމަށް ކުޅަދާނަނުވެއްޖެނަމަ އިށީނދެއިދެގެން ނަމާދުކުރާށެވެ. އިށީނދެއިދެގެން ނަމާދުކުރުމަށް ކުޅަދާނަނުވެއްޖެނަމަ އޮށޯވެގެން އަރިއަކަށް ކުރާށެވެ. މިއީ ލުއިފަސޭހަކަމެވެ. ކޮޅަށްހުރުމަށް އުނދަގޫވެއްޖެނަމަ އިށީންނާށެވެ. އިށީނުމަށް އުނދަގޫވެއްޖެނަމަ އަރިއަކަށް އޮށޯވެއޮވެ ނަމާދުކުރާށެވެ. ރޯދައަށް ބަލާއިރު؛ ތިބާ ރަށުގައި ޙާޟިރުވެހުރެ ރޯދަހިފުމުގެ ކުޅަދާނަކަން ހުރެއްޖެނަމަ ރޯދަ ހިފާށެވެ. ކުޅަދާނަކަން ނެތިއްޖެނަމަ ރޯދަ ދޫކޮށްލާށެވެ. އަދި ތިބާ ދަތުރެއްގައިވަނީނަމަ (ފަހުން ހިފުމަށް) ރޯދަ ދޫކޮށްލާށެވެ. އަދި ޙައްޖަށް ބަލާއިރު؛ ތިބާއަށް ޙައްޖުކުރުމަށް ކުޅަދާނަކަން ލިބިފައިވާނަމަ ޙައްޖުކުރާށެވެ. ތިބާއަށް ކުޅަދާނަކަން ލިބިފައިނުވާނަމަ ތިބާގެ މައްޗަށް ޙައްޖު (ވާޖިބެއް) ނުވެއެވެ. އަދި ތިބާ ޙައްޖުގެ އަޅުކަމަށް ފަށައިފުމަށްފަހު މަގު ބަންދުވެއްޖެނަމަ ނުވަތަ ޙައްޖުގެ އަޅުކަން ކުރިއަށް ނުގެންދެވޭނަމަ ތަޙައްލުލުވާށެވެ. އަދި ޙައްޖު ފަސްޚުކޮށްލައި ހަދްޔު ކަތިލާށެވެ. އެކަލާނގެ ވަޙީ ކުރައްވާފައިވާ ފަދައިންނެވެ. ((وَأَتِمُّوا الْحَجَّ وَالْعُمْرَ‌ةَ لِلَّـهِ ۚ فَإِنْ أُحْصِرْ‌تُمْ فَمَا اسْتَيْسَرَ مِنَ الْهَدْيِ)) (البقرة: ١٩٦) މާނައީ: “ތިޔަބައިމީހުން ﷲ އަށްޓަކައި ޙައްޖާއި ޢުމްރާ ފުރިހަމައަށް އަދާކުރާށެވެ! ފަހެ، އެކަމުގައި ތިޔަބައިމީހުން إحصار ވެއްޖެނަމަ، (އެބަހީ: ދެކޮޅުވެރި ބަޔެއްގެ ސަބަބުން، ނުވަތަ އެނޫން ކަމެއްގެ ސަބަބުން ނަމަވެސް، ޙައްޖުވުމަށް ނުވަތަ ޢުމްރާވުމަށް ދިޔުމުގެ މަގު ބަންދުވެއްޖެނަމަ) ހަދްޔުގެ ތެރެއިން ތަނަވަސްވެ ލިބުނު އެއްޗެއް ކަތިލުން ހުށްޓެވެ.” އެހެންކަމުން އަޅުކަމުގައި އިންސާނާއަށް ކުރިމަތިވާ އުނދަގޫކަންކަމުގައި ފަސޭހަކަމާއި ލުއިކަން ލައްވާފައިވެއެވެ. ހަމައެގޮތަށް ޤަޟާ ޤަދަރުގެ ކަންކަމުގައިވެސް ކަން ހިނގާމަގަކީ މިއީއެވެ. އެބަހީ؛ އިންސާނަކަށް މުޞީބާތާއި، ދަތި ދިރުއުޅުމާއި، ހިތްދަތިކަން ކުރިމަތިވިކަމުގައިވީނަމަވެސް އުއްމީދު ކަނޑާނުލާށެވެ. ފަހެ، ހަމަކަށަވަރުން، އުނދަގޫކަމާއެކު ފަސޭހަކަންވެއެވެ. ފަހަރެއްގައި އެ ލިބޭ ފަސޭހަކަން އެއީ ބޭރުފުށުން ފެންނަ ޙިއްސީ ފަސޭހަކަމަކަށްވެދާނެއެވެ. މިސާލަކަށް؛ އިންސާނަކު ފަޤީރުވެ، ދިރިއުޅުން ދަތިވުމަށްފަހު، އެމީހަކަށް މުއްސަނދިކަން ފަސޭހަކޮށްދެއްވަފާނެއެވެ. އެއިގެ އަނެއް މިސާލަކީ؛ އިންސާނަކު ބަލިވެ، އެ ބަލިބޮޑުވުމަށްފަހު ﷲ عزّ وجلّ އެމީހަކަށް ޝިފާދެއްވުމެވެ. މިއީވެސް ޙިއްސީ ފަސޭހަކަމެކެވެ. ހަމަމިފަދައިން މަޢުނަވީ ފަސޭހަކަންވެސްވެއެވެ. އެއީ ކެތްތެރިވުމުގައި ﷲ އިންސާނާއަށް ވާގިވެރިވެވޮޑިގަތުމެވެ. މިއީ ފަސޭހައެކެވެ. ކެތްތެރިވުމުގައި ﷲ ތިބާއަށް ވާގިވެރިވެވޮޑިގެންފިނަމަ އުނދަގޫކަންކަން ފަސޭހަވެގެންދެއެވެ. އަދި އެފަދަ މުޞީބާތެއް ފަރުބަދައެއްގެ މައްޗަށް ބާވާލެއްވުނުނަމަ އެފަރުބަދަ ތެޅިގެންދާފަދަ ވަރުގަދަ މުޞީބާތްތައްވެސް، ﷲ ތިބާއަށް ކެތްތެރިވުމަށް ވާގިވެރިވެވޮޑިގެންފިނަމަ ފަސޭހަކަމަކަށް ވެގެންދާނެއެވެ. ފަސޭހަވުމުގެ މާނައަކީ ހަމައެކަނި ކަމަކުން އެއްކޮށް މިންޖުވުމެއް ނޫނެވެ. ފަސޭހަވުމުގެ ތެރޭގައި އެ ޖެހިފައިވާ މުޞީބާތް އެއްކޮށް ފިލައިގެންދިޔުންވެއެވެ. އެއީ ޙިއްސީ ފަސޭހަކަމެކެވެ. އަދި އިންސާނާއަށް ކެތްތެރިވުމުގައި ﷲ ވާގިވެރިވެވޮޑިގަތުމުގެ ސަބަބުން އެ އުނދަގޫކަމެއް ފަސޭހަވެގެންދެއެވެ. މިކަމާމެދު އަހަރެމެން ބުނާނީ އެއީ ﷲ ވަޢުދުކުރައްވާފައިވާ ވަޢުދާމެދު އަހަރެމެން ކުރާ ޔަޤީނެއްގެ ބޮޑުކަމުންވާކަމެއްކަމުގައެވެ. (ނުނިމޭ)\n(1) الموطأ 2/446، ابن أبي شيبة 5/335، 13/308، البيهقي شعب الإيمان 7/205-206، الحاكم 2/301.


Bai Billion Meehunnakee Hakuru Bali Jehifaivaa Meehun: Dhiraasaa - Vaguthu\nބައި ބިލިއަން މީހުންނަކީ ހަކުރު ބަލި ޖެހިފައިވާ މީހުން: ދިރާސާ\nދުނިޔޭގެ އާބާދީގެ ބައި ބިލިއަން މީހުންނަކީ ހަކުރު ބަލި ޖެހިފައިވާ މީހުން ކަމަށް ދިރާސާއަކުން ދައްކައިފިއެވެ.\nމި ދިރާސާ ހަދާފައި ވަނީ އެމެރިކާގެ ޔުނިވަސިޓީ އޮފް މިޝިގަންގެ ސައިންސްވެރިންނެވެ. މި ދިރާސާ ހެދި ސައިންސުވެރިން ބުނީ ގިނަ މީހުންނަށް ހަކުރު ބަލި ޖެހިފައިވާކަން ނުވެސް އެނގޭ ކަމަށެވެ.\nނަވާރަސަތޭކަ އަށްޑިހަ ވަނަ އަހަރުން ފަށައިގެން ހަކުރު ބައްޔަށް ފަރުވާ ހޯދާ މީހުންގެ އަދަދު އިތުރުވާން ފަށާފައިވާ އިރު އޭރު ހަކުރު ބަލި ޖެހިފައިވާ ކަމަށް ބެލެވިފައި ވަނީ 108 މިލިއަން މީހުންނަށެވެ.\nއެންމެ އިހުއްސުރެ ގަބޫލުކުރެވިފައި އޮތް ގޮތުގައި ހަކުރު ބައްޔަކީ މުއްސަނދި ގައުމުތަކުގައި ދިރިއުޅޭ ރައްޔިތުންނަށް ޖެހޭ ބައްޔެކެވެ. ނަމަވެސް ފަހުގެ ހޯދުންތަކުން ދައްކާގޮތުގައި ހަކުރުބަލި ޖެހިފައިވާ މީހުންގެ ތެރޭގައި މެދުމިންވަރެއްގެ އާމްދަނީއެއް ލިބޭ ގައުމުތައްވެސް ހިމެނެއެވެ.\nދަތުރުފަތުރު ކުރުން ފަސޭހަވެ ދުނިޔެ ކުޑަތަނަކަށް ވެފައިވާއިރު ކާބޯތަކެތި ހޯދުމަށްވެސް މިހާރު ގިނަ ގައުމުތަކުގައި ދަތި ކަމަކަށް ނުވެއެވެ. އެއް ގައުމުން އުފައްދާ ތަކެތި އަނެއް ގައުމުން އެއްދުވަސް ނޫނީ ދެތިން ދުވަސްތެރޭގައި މިހާރު ލިބެއެވެ. އަދި މީހުންގެ ކެއުން ބުއިމަށާއި ދިރިއުޅުމުގެ ފަސޭހަތަކުގެ ސަބަބުން ހަކުރު ބަލި ފަދަ ބަލިތައް ޖެހުމަކީ ފަސޭހަ ކަމެއް ކަމަށް ސައިންސުވެރިން ބުނެއެވެ.\nމިޝިގަންގެ ސައިންސުވެރިން ހެދި ދިރާސާގައި 68،000 މީހުން ބައިވެރިކޮށްފައި ވެއެވެ. އެއީ 25 އަހަރާއި 64 އަހަރާއި ދެމެދުގެ މީހުން އުޅޭގޮތަށް އެކި ގައުމުތަކުގެ މީހުން ހިމަނާފައި ހަދާފައިވާ ދިރާސާ އެކެވެ.\nސައިންސުވެރިން ހެދި ދިރާސާގައި ބައިވެރިވި މީހުންގެ ތެރެއިން ދެބައިކުޅަ އެއްބައި މީހުންނަކީ ހަކުރުބަލީގެ މީހުންނެވެ. އޭގެ ތެރެއިން ދެބައިކުޅަ އެއްބައި މީހުންނަކީ ހަކުރުބައްޔަށް ޓެސްޓުހަދާފައިވާ ބައެއްވެސް ނޫނެވެ.\nމެއި 25, 2021 14:03\nއެކަމަކު މަރުވެއްޖެނަމަ ކޮވިޑް މަރަކަށް ވާނީ.\nދެން ބާކީ ތިބި މީހުންނަކީ ރިހާކުރު ބަލި ޖެހިފަ ތިބި މީހުން..\nހަކުރު ވިއްކާތީ ހަކުރުބަލި ޖެހެނީ... އަދި ރަގަޅަށް ހަކުރު ބަލި ޖެހިފައި މިޤައުމުގައި ތިބެނީ ޒުވާނުންނަށް...